(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Λ΄

Τετάρτη 21 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Παπαηλία, Ν. Δένδια, Γ. Κουμουτσάκου και Β. Κικίλια, σελ.   
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Ελληνογαλλικής Σχολής Άγιος Ιωσήφ, το 11ο Γυμνάσιο Πάτρας, μέλη από τον Ευρωπαϊκό Οργανισμό Δημοσίου Δικαίου και μαθητές από το 3ο Γενικό Λύκειο Πύργου, σελ.   
4. Έγκριση παράτασης της λειτουργίας της Εξεταστικής Επιτροπής για τη διερεύνηση σκανδάλων στον χώρο της Υγείας κατά τα έτη 1997-2014, που έχει συσταθεί σύμφωνα με τα άρθρα 144 και επ. του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του Πορίσματός της την 23η Νοεμβρίου 2018, μέχρι την 7η Δεκεμβρίου 2018, σελ.   
5. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Παναγιώτη (Πάνου) Καμμένου και Ιωάννη Σαχινίδη, σελ.   
6. Ονομαστική ψηφοφορία επί των αιτήσεων άρσης ασυλίας, σελ.   
7. Επιστολικές ψήφοι επί των αιτήσεων άρσης ασυλίας, σελ.   
8. Ανακοινώνεται η κατάθεση από τον Υπουργό Οικονομικών κ. Γεώργιο Χουλιαράκη του Κρατικού προϋπολογισμού οικονομικού έτους 2019, σελ.   
9. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 22 Νοεμβρίου 2018, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις», σελ.   
2. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου, σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί της κατάθεσης του Κρατικού προϋπολογισμού οικονομικού έτους 2019:  
ΑΜΥΡΑΣ Γ. , σελ.  
ΒΟΥΤΣΗΣ Ν. , σελ.  
ΔΕΝΔΙΑΣ Ν. , σελ.  
ΘΕΟΧΑΡΟΠΟΥΛΟΣ Α. , σελ.  
ΧΟΥΛΙΑΡΑΚΗΣ Γ. , σελ.  
  
Β. Επί διαδικαστικού θέματος:  
ΒΟΥΤΣΗΣ Ν. , σελ.  
ΚΑΤΣΗΣ Μ. , σελ.  
ΚΟΥΡΑΚΗΣ Α. , σελ.  
ΛΥΚΟΥΔΗΣ Σ. , σελ.  
ΧΟΥΛΙΑΡΑΚΗΣ Γ. , σελ.  
  
Γ. Επί του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης:  
ΑΜΥΡΑΣ Γ. , σελ.  
ΑΡΑΧΩΒΙΤΗΣ Σ. , σελ.  
ΒΑΚΗ Φ. , σελ.  
ΓΚΑΡΑ Α. , σελ.  
ΓΡΕΓΟΣ Α. , σελ.  
ΔΕΝΔΙΑΣ Ν. , σελ.  
ΖΑΡΟΥΛΙΑ Ε. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΤΣΑΝΙΩΤΗΣ Α. , σελ.  
ΜΑΝΙΑΤΗΣ Ι. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΣΑΡΙΔΗΣ Ι. , σελ.  
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Λ΄

Τετάρτη 21 Νοεμβρίου 2018

Αθήνα, σήμερα στις 21 Νοεμβρίου 2018, ημέρα Τετάρτη και ώρα 12.39΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Κατ’ αρχάς έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 22 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 161/19-11-2018 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, με θέμα: «Με αργούς ρυθμούς σημαντικά έργα υποδομών στη Μαγνησία».

2. Η με αριθμό 169/20-11-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλουπρος τον ΥπουργόΥποδομών και Μεταφορών,με θέμα: «Αντιμετώπιση επιπτώσεων από την κατασκευή και λειτουργία του αεροδρομίου στο Καστέλι - Αναγκαία έργα και ανταποδοτικά οφέλη για την περιοχή».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 162/19-11-2018 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εφαρμογή επέκτασης χορήγησης εξωιδρυματικού επιδόματος».

2. Η με αριθμό 124/5-11-2018 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στις τελευταίες θέσεις στην Ευρωπαϊκή Ένωση η Ελλάδα στη φτώχεια και στην παιδική φτώχεια».

3. Η με αριθμό 120/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών,με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών».

4. Η με αριθμό 75/16-10-2018 επίκαιρη ερώτηση του Βουλευτή Α΄ Πειραιώς  του Λαϊκού Συνδέσμου – Χρυσή Αυγή κ. Νικολάου Κούζηλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων».

5. Η με αριθμό 1/1-10-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού,με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2117/3-10-2018 ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελήπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Ασφάλιση Πωλητών Λαϊκών Λαχείων μετά την 1-5-2014 ημερομηνία ισχύος της σύμβασης παραχώρησης του αποκλειστικού δικαιώματος παραγωγής, λειτουργίας, κυκλοφορίας, προβολής και διαχείρισης των κρατικών λαϊκών λαχείων σε ιδιώτη».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις».

Επίσης, θέλω να θέσω υπ’ όψιν σας ότι η εξεταστική επιτροπή για τη διερεύνηση σκανδάλων στον χώρο της υγείας κατά τα έτη 1997 - 2014, που έχει συσταθεί σύμφωνα με τα άρθρα 144 επ. του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της την 23η Νοεμβρίου 2018, ζητεί με επιστολή της την παράταση της λειτουργίας της μέχρι την 7η Δεκεμβρίου 2018. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Το Σώμα συμφώνησε ομοφώνως.

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 5)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Παναγιώτη (Πάνου) Καμμένου και Ιωάννη Σαχινίδη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 8ης Νοεμβρίου 2018, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Παναγιώτη (Πάνου) Καμμένου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 8ης Νοεμβρίου 2018, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Ιωάννη Σαχινίδη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο δεύτερο.

Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Θα ήθελα να σας ενημερώσω ότι σύμφωνα με την απόφαση της 7ης Μαρτίου 2018 της Διάσκεψης των Προέδρων για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Υπάρχουν διάφορα έντυπα και χαρτιά στα έδρανα, τα οποία είναι ενημερωτικά και αφορούν άλλα πράγματα. Δεν ψηφίζουμε με ψηφοδέλτιο και δεν χρησιμοποιείτε τα χαρτιά που προς ενημέρωσή σας έχετε μπροστά σας. Γι’ αυτό να είμαστε συνεννοημένοι. Η ψηφοφορία θα είναι ηλεκτρονική.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά τον συνάδελφο κ. Παναγιώτη (Πάνο) Καμμένο. Η δεύτερη υπόθεση αφορά τον συνάδελφο κ. Ιωάννη Σαχινίδη.

Επί της πρώτης αιτήσεως, για τον κ. Καμμένο, υπάρχει συνάδελφος που ζητάει τον λόγο κατά το άρθρο 108 του Κανονισμού;

Δεν υπάρχει κάποιος συνάδελφος.

Επί της δεύτερης αιτήσεως, υπάρχει συνάδελφος που ζητάει τον λόγο κατά το άρθρο 108 του Κανονισμού;

Επίσης, δεν υπάρχει κάποιος συνάδελφος.

Σας επισημαίνουμε ότι η ψηφοφορία περιλαμβάνει δύο διαφορετικές υποθέσεις άρσης ασυλίας Βουλευτών. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα.

Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ, να ανοίξει το σύστημα ηλεκτρονικής ψηφοφορίας.

(ΨΗΦΟΦΟΡΙΑ)

(ΚΑΤΑ ΤΗ ΔΙΑΡΚΕΙΑ ΤΗΣ ΨΗΦΟΦΟΡΙΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις συνοδοί εκπαιδευτικοί από το Γενικό Λύκειο Ελληνογαλλικής Σχολής «Άγιος Ιωσήφ».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσω τα παιδιά ότι ήρθαν σε μία φάση που διεξάγεται στη Βουλή ηλεκτρονική ψηφοφορία για κάποιο ζήτημα και αυτή την ώρα οι Βουλευτές ψηφίζουν με ηλεκτρονικό τρόπο στις συσκευές που έχουν μπροστά τους και καταθέτουν τη γνώμη τους ηλεκτρονικά. Όταν θα τελειώσει αυτή η διαδικασία θα ανακοινώσουμε τα αποτελέσματα της ψηφοφορίας. Αυτό κάνουμε αυτή τη στιγμή. Ενημερώνω τους μαθητές για να ξέρουν σε ποια φάση ήρθαν στη Βουλή.

Επίσης, κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 12-17)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών.

Για την πρώτη υπόθεση του συναδέλφου κ. Παναγιώτη Καμμένου εψήφισαν συνολικά 156 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 37 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 119 Βουλευτές.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Ιωάννη Σαχινίδη εψήφισαν συνολικά 152 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 152 Βουλευτές.

Συνεπώς η αίτηση της εισαγγελικής αρχής γίνεται δεκτή για την άρση της ασυλίας του.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

(ΑΛΛΑΓΗ ΣΕΛΙΔΑΣ)

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Αίτημα άρσης ασυλίας για τα αδικήματα: 1. Της ψευδούς καταμήνυσης κατά συρροή και 2. Της συκοφαντικής δυσφήμισης κατ' εξακολούθηση, κατά συρροή. (ΣΥΝΟΛΙΚΑ ΨΗΦΟΙ: NAI:37, OXI:119, ΠΡΝ:0)** |  |  |  |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΑΤΤΙΚΗΣ | ΟΧΙ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΕΩΡΓΙΟΣ | ΠΟΤΑΜΙ | Β' ΑΘΗΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Ν.Δ. | Β' ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Ν.Δ. | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | ΔΗ.ΣΥ | Β' ΘΕΣΣΑΛΟΝΙΚΗΣ | ΝΑΙ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | Β' ΑΘΗΝΩΝ | ΟΧΙ |
| ΑΧΜΕΤ ΙΛΧΑΝ | ΔΗ.ΣΥ | ΡΟΔΟΠΗΣ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Ν.Δ. | ΗΜΑΘΙΑΣ | ΝΑΙ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Ν.Δ. | ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Ν.Δ. | Β' ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΓΑΒΡΟΓΛΟΥ ΚΩΝΣΤΑΝΤΙΝΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΓΕΝΝΙΑ ΓΕΩΡΓΙΑ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΙΑΔΗΣ ΜΑΡΙΟΣ | ΕΝ. ΚΕΝΤΡΩΩΝ | Α' ΑΘΗΝΩΝ | ΟΧΙ |
| ΓΕΩΡΓΟΠΟΥΛΟΥ-ΣΑΛΤΑΡΗ ΕΥΣΤΑΘΙΑ(ΕΦΗ) | ΣΥΡΙΖΑ | ΗΛΕΙΑΣ | ΟΧΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΕΒΡΟΥ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΔΕΔΕΣ ΙΩΑΝΝΗΣ | ΣΥΡΙΖΑ | ΑΤΤΙΚΗΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε | Α' ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Ν.Δ. | Β' ΑΘΗΝΩΝ | ΝΑΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | - |
| ΔΗΜΑΣ ΧΡΙΣΤΟΣ | Ν.Δ. | ΚΟΡΙΝΘΙΑΣ | ΝΑΙ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΔΡΙΤΣΕΛΗ ΠΑΝΑΓΙΩΤΑ | ΣΥΡΙΖΑ | ΤΡΙΚΑΛΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΚΕΦΑΛΛΗΝΙΑΣ | ΟΧΙ |
| ΘΕΟΦΥΛΑΚΤΟΣ ΙΩΑΝΝΗΣ | ΣΥΡΙΖΑ | ΚΟΖΑΝΗΣ | ΟΧΙ |
| ΘΕΟΧΑΡΟΠΟΥΛΟΣ ΑΘΑΝΑΣΙΟΣ | ΔΗ.ΣΥ | ΕΠΙΚΡΑΤΕΙΑΣ | ΝΑΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΒΟΙΩΤΙΑΣ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | Β' ΑΘΗΝΩΝ | ΟΧΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΕΒΡΟΥ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Ν.Δ. | Α' ΘΕΣΣΑΛΟΝΙΚΗΣ | ΝΑΙ |
| ΚΑΜΜΕΝΟΣ ΔΗΜΗΤΡΙΟΣ | ΑΝΕΞ. | Β' ΠΕΙΡΑΙΩΣ | ΟΧΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΚΑΡΑΓΙΑΝΝΙΔΗΣ ΧΡΗΣΤΟΣ | ΣΥΡΙΖΑ | ΔΡΑΜΑΣ | ΟΧΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΡΟΔΟΠΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΚΑΡΑΜΑΝΛΗ ΑΝΝΑ | Ν.Δ. | Β' ΑΘΗΝΩΝ | ΝΑΙ |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Ν.Δ. | Β' ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΟΧΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | Β' ΑΘΗΝΩΝ | ΝΑΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΠΙΕΡΙΑΣ | ΟΧΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Ν.Δ. | Α' ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΑΤΤΙΚΗΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | Β' ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | ΔΗ.ΣΥ | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΕΥΒΟΙΑΣ | ΝΑΙ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΑΝ.ΕΛ | ΛΑΡΙΣΗΣ | ΟΧΙ |
| ΚΟΛΛΙΑ-ΤΣΑΡΟΥΧΑ ΜΑΡΙΑ | ΑΝ.ΕΛ | ΣΕΡΡΩΝ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Ν.Δ. | ΕΥΡΥΤΑΝΙΑΣ | ΝΑΙ |
| ΚΟΥΝΤΟΥΡΑ ΕΛΕΝΑ | ΑΝ.ΕΛ | Α' ΑΘΗΝΩΝ | ΟΧΙ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΜΕΣΣΗΝΙΑΣ | - |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΦΩΚΙΔΟΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΙΒΑΝΙΟΥ ΖΩΗ | ΣΥΡΙΖΑ | ΕΥΒΟΙΑΣ | ΟΧΙ |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | Α' ΑΘΗΝΩΝ | ΟΧΙ |
| ΜΑΝΙΑΤΗΣ ΙΩΑΝΝΗΣ | ΔΗ.ΣΥ | ΑΡΓΟΛΙΔΟΣ | ΝΑΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | Β' ΘΕΣΣΑΛΟΝΙΚΗΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Ν.Δ. | ΑΤΤΙΚΗΣ | ΝΑΙ |
| ΜΑΥΡΩΤΑΣ ΓΕΩΡΓΙΟΣ | ΠΟΤΑΜΙ | ΑΤΤΙΚΗΣ | ΝΑΙ |
| ΜΕΓΑΛΟΟΙΚΟΝΟΜΟΥ ΘΕΟΔΩΡΑ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Ν.Δ. | ΧΙΟΥ | ΝΑΙ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΡΟΔΟΠΗΣ | ΟΧΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΗΛΕΙΑΣ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΑΤΤΙΚΗΣ | - |
| ΜΠΑΛΩΜΕΝΑΚΗΣ ΑΝΤΩΝΗΣ | ΣΥΡΙΖΑ | ΧΑΝΙΩΝ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΚΟΖΑΝΗΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΛΕΣΒΟΥ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Ν.Δ. | ΚΑΒΑΛΑΣ | ΝΑΙ |
| ΠΑΝΤΖΑΣ ΓΕΩΡΓΙΟΣ | ΣΥΡΙΖΑ | ΑΤΤΙΚΗΣ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | - |
| ΠΑΠΑΘΕΟΔΩΡΟΥ ΘΕΟΔΩΡΟΣ | ΔΗ.ΣΥ | ΑΧΑΪΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ | ΑΝ.ΕΛ | Β' ΑΘΗΝΩΝ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΠΑΡΑΣΤΑΤΙΔΗΣ ΘΕΟΔΩΡΟΣ | ΣΥΡΙΖΑ | ΚΙΛΚΙΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΕΥΒΟΙΑΣ | ΟΧΙ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΕΒΡΟΥ | ΟΧΙ |
| ΣΑΛΜΑΣ ΜΑΡΙΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | ΣΑΜΟΥ | ΟΧΙ |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΦΛΩΡΙΝΗΣ | ΟΧΙ |
| ΣΗΦΑΚΗΣ ΙΩΑΝΝΗΣ | ΣΥΡΙΖΑ | ΠΕΛΛΗΣ | ΟΧΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Β' ΑΘΗΝΩΝ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΠΙΕΡΙΑΣ | ΟΧΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΣΤΑΜΠΟΥΛΗ ΑΦΡΟΔΙΤΗ | ΣΥΡΙΖΑ | ΣΕΡΡΩΝ | ΟΧΙ |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΣΣΟΣ ΣΤΑΥΡΟΣ | Κ.Κ.Ε | ΛΕΣΒΟΥ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΠΙΕΡΙΑΣ | ΟΧΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΣΕΡΡΩΝ | ΝΑΙ |
| ΤΟΣΚΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | Β' ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΑΡΤΗΣ | ΟΧΙ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΦΩΤΗΛΑΣ ΙΑΣΩΝΑΣ | Ν.Δ. | ΑΧΑΪΑΣ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Ν.Δ. | ΛΑΡΙΣΗΣ | ΝΑΙ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Πράξη: Αίτημα άρσης ασυλίας για το αδίκημα της ψευδούς καταμήνυσης. (ΣΥΝΟΛΙΚΑ ΨΗΦΟΙ: NAI:152, OXI:0, ΠΡΝ:0)** |  |  |  |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΑΤΤΙΚΗΣ | ΝΑΙ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΕΩΡΓΙΟΣ | ΠΟΤΑΜΙ | Β' ΑΘΗΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Ν.Δ. | Β' ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Ν.Δ. | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | ΔΗ.ΣΥ | Β' ΘΕΣΣΑΛΟΝΙΚΗΣ | ΝΑΙ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | Β' ΑΘΗΝΩΝ | ΝΑΙ |
| ΑΧΜΕΤ ΙΛΧΑΝ | ΔΗ.ΣΥ | ΡΟΔΟΠΗΣ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α' ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Ν.Δ. | ΗΜΑΘΙΑΣ | ΝΑΙ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β' ΠΕΙΡΑΙΩΣ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Ν.Δ. | ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Ν.Δ. | Β' ΑΘΗΝΩΝ | - |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΝΑΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΓΑΒΡΟΓΛΟΥ ΚΩΝΣΤΑΝΤΙΝΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΓΕΝΝΙΑ ΓΕΩΡΓΙΑ | ΣΥΡΙΖΑ | Α' ΠΕΙΡΑΙΩΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΙΑΔΗΣ ΜΑΡΙΟΣ | ΕΝ. ΚΕΝΤΡΩΩΝ | Α' ΑΘΗΝΩΝ | ΝΑΙ |
| ΓΕΩΡΓΟΠΟΥΛΟΥ-ΣΑΛΤΑΡΗ ΕΥΣΤΑΘΙΑ(ΕΦΗ) | ΣΥΡΙΖΑ | ΗΛΕΙΑΣ | ΝΑΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΞΑΝΘΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΕΒΡΟΥ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΔΕΔΕΣ ΙΩΑΝΝΗΣ | ΣΥΡΙΖΑ | ΑΤΤΙΚΗΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε | Α' ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Ν.Δ. | Β' ΑΘΗΝΩΝ | ΝΑΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΔΗΜΑΣ ΧΡΙΣΤΟΣ | Ν.Δ. | ΚΟΡΙΝΘΙΑΣ | ΝΑΙ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | Α' ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | ΕΠΙΚΡΑΤΕΙΑΣ | - |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α' ΠΕΙΡΑΙΩΣ | - |
| ΔΡΙΤΣΕΛΗ ΠΑΝΑΓΙΩΤΑ | ΣΥΡΙΖΑ | ΤΡΙΚΑΛΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΚΟΡΙΝΘΙΑΣ | ΝΑΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΚΕΦΑΛΛΗΝΙΑΣ | ΝΑΙ |
| ΘΕΟΦΥΛΑΚΤΟΣ ΙΩΑΝΝΗΣ | ΣΥΡΙΖΑ | ΚΟΖΑΝΗΣ | ΝΑΙ |
| ΘΕΟΧΑΡΟΠΟΥΛΟΣ ΑΘΑΝΑΣΙΟΣ | ΔΗ.ΣΥ | ΕΠΙΚΡΑΤΕΙΑΣ | ΝΑΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΒΟΙΩΤΙΑΣ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | Β' ΑΘΗΝΩΝ | ΝΑΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΕΒΡΟΥ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Ν.Δ. | Α' ΘΕΣΣΑΛΟΝΙΚΗΣ | ΝΑΙ |
| ΚΑΜΜΕΝΟΣ ΔΗΜΗΤΡΙΟΣ | ΑΝΕΞ. | Β' ΠΕΙΡΑΙΩΣ | ΝΑΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΚΑΡΑΓΙΑΝΝΙΔΗΣ ΧΡΗΣΤΟΣ | ΣΥΡΙΖΑ | ΔΡΑΜΑΣ | ΝΑΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΡΟΔΟΠΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | Β' ΠΕΙΡΑΙΩΣ | ΝΑΙ |
| ΚΑΡΑΜΑΝΛΗ ΑΝΝΑ | Ν.Δ. | Β' ΑΘΗΝΩΝ | - |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Ν.Δ. | Β' ΘΕΣΣΑΛΟΝΙΚΗΣ | - |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΝΑΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | Β' ΑΘΗΝΩΝ | ΝΑΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΠΙΕΡΙΑΣ | ΝΑΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Ν.Δ. | Α' ΠΕΙΡΑΙΩΣ | - |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΑΤΤΙΚΗΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | ΔΗ.ΣΥ | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΕΥΒΟΙΑΣ | ΝΑΙ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΑΝ.ΕΛ | ΛΑΡΙΣΗΣ | ΝΑΙ |
| ΚΟΛΛΙΑ-ΤΣΑΡΟΥΧΑ ΜΑΡΙΑ | ΑΝ.ΕΛ | ΣΕΡΡΩΝ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Ν.Δ. | ΕΥΡΥΤΑΝΙΑΣ | ΝΑΙ |
| ΚΟΥΝΤΟΥΡΑ ΕΛΕΝΑ | ΑΝ.ΕΛ | Α' ΑΘΗΝΩΝ | ΝΑΙ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΦΩΚΙΔΟΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΙΒΑΝΙΟΥ ΖΩΗ | ΣΥΡΙΖΑ | ΕΥΒΟΙΑΣ | ΝΑΙ |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | Α' ΑΘΗΝΩΝ | ΝΑΙ |
| ΜΑΝΙΑΤΗΣ ΙΩΑΝΝΗΣ | ΔΗ.ΣΥ | ΑΡΓΟΛΙΔΟΣ | ΝΑΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | Β' ΘΕΣΣΑΛΟΝΙΚΗΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Ν.Δ. | ΑΤΤΙΚΗΣ | ΝΑΙ |
| ΜΑΥΡΩΤΑΣ ΓΕΩΡΓΙΟΣ | ΠΟΤΑΜΙ | ΑΤΤΙΚΗΣ | ΝΑΙ |
| ΜΕΓΑΛΟΟΙΚΟΝΟΜΟΥ ΘΕΟΔΩΡΑ | ΣΥΡΙΖΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Ν.Δ. | ΧΙΟΥ | ΝΑΙ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | - |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΑΒΑΛΑΣ | ΝΑΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΡΟΔΟΠΗΣ | ΝΑΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΗΛΕΙΑΣ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΑΤΤΙΚΗΣ | ΝΑΙ |
| ΜΠΑΛΩΜΕΝΑΚΗΣ ΑΝΤΩΝΗΣ | ΣΥΡΙΖΑ | ΧΑΝΙΩΝ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΚΟΖΑΝΗΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΛΕΣΒΟΥ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Ν.Δ. | ΚΑΒΑΛΑΣ | ΝΑΙ |
| ΠΑΝΤΖΑΣ ΓΕΩΡΓΙΟΣ | ΣΥΡΙΖΑ | ΑΤΤΙΚΗΣ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΘΕΟΔΩΡΟΥ ΘΕΟΔΩΡΟΣ | ΔΗ.ΣΥ | ΑΧΑΪΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΚΑΒΑΛΑΣ | ΝΑΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ | ΑΝ.ΕΛ | Β' ΑΘΗΝΩΝ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΠΑΡΑΣΤΑΤΙΔΗΣ ΘΕΟΔΩΡΟΣ | ΣΥΡΙΖΑ | ΚΙΛΚΙΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΕΥΒΟΙΑΣ | ΝΑΙ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΕΒΡΟΥ | ΝΑΙ |
| ΣΑΛΜΑΣ ΜΑΡΙΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | ΣΑΜΟΥ | ΝΑΙ |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΦΛΩΡΙΝΗΣ | ΝΑΙ |
| ΣΗΦΑΚΗΣ ΙΩΑΝΝΗΣ | ΣΥΡΙΖΑ | ΠΕΛΛΗΣ | ΝΑΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Β' ΑΘΗΝΩΝ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΠΙΕΡΙΑΣ | ΝΑΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | Α' ΠΕΙΡΑΙΩΣ | ΝΑΙ |
| ΣΤΑΜΠΟΥΛΗ ΑΦΡΟΔΙΤΗ | ΣΥΡΙΖΑ | ΣΕΡΡΩΝ | - |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΞΑΝΘΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΣΣΟΣ ΣΤΑΥΡΟΣ | Κ.Κ.Ε | ΛΕΣΒΟΥ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΠΙΕΡΙΑΣ | ΝΑΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΣΕΡΡΩΝ | ΝΑΙ |
| ΤΟΣΚΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | Β' ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΑΡΤΗΣ | ΝΑΙ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | Α' ΑΘΗΝΩΝ | ΝΑΙ |
| ΦΩΤΗΛΑΣ ΙΑΣΩΝΑΣ | Ν.Δ. | ΑΧΑΪΑΣ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Ν.Δ. | ΛΑΡΙΣΗΣ | ΝΑΙ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, στο σημείο αυτό θα κάνουμε ένα τρίλεπτο διάλειμμα για να έλθουν οι εισηγητές των κομμάτων και να προχωρήσουμε στη νομοθετική εργασία.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου, σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση».

Η Διάσκεψη των Προέδρων αποφάσισε στη συνεδρίασή της στις 19 Νοεμβρίου 2018 την ψήφιση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε.

Τον λόγο έχει η εισηγήτρια του ΣΥΡΙΖΑ κ. Αναστασία Γκαρά για δεκαπέντε λεπτά.

**ΑΝΑΣΤΑΣΙΑ ΓΚΑΡΑ:** Κύριε Πρόεδρε, κύριε Αντιπρόεδρε, κύριε Υπουργέ, κυρίες και κύριοι συνάδελφοι, η κυβερνοασφάλεια αποτελεί έναν από τους σημαντικότερους πυλώνες της εθνικής ψηφιακής στρατηγικής, καθώς στο μεταβατικό στάδιο της ψηφιοποίησης, στο οποίο ζούμε και δραστηριοποιούμαστε, η ασφάλεια και η ανάγκη προστασίας των χρηστών ψηφιακών υπηρεσιών βρίσκεται ψηλά στη λίστα των δικών μας προτεραιοτήτων.

Σε αυτό το οικοσύστημα του κυβερνοχώρου η ενσωμάτωση της παρούσας οδηγίας έρχεται να δημιουργήσει ένα ασφαλές, έμπιστο και προστατευόμενο περιβάλλον για τη χώρα μας αλλά και για την Ευρώπη, διασφαλίζοντας ένα υψηλό επίπεδο ασφάλειας συστημάτων και πληροφοριών.

Η οδηγία αυτή, γνωστή ως NIS, δεν είναι ένα απλό νομοθέτημα. Είναι ένα πλήρες και επεξεργασμένο λειτουργικό σχέδιο σε υπηρεσιακό επίπεδο, το οποίο συντονίζει όλους τους αρμόδιους και εμπλεκόμενους φορείς. Καθορίζει ένα πλαίσιο συνεργασίας μεταξύ των επιχειρησιακών αρχών, που είναι αρμόδιες για την κυβερνοασφάλεια, ενώ εφαρμόζει ένα σχέδιο ενημέρωσης και αντιμετώπισης φαινομένων βάσει κινδύνου όσον αφορά τις υπηρεσίες ζωτικής σημασίας στους τομείς της ενέργειας, των χρηματοπιστωτικών υπηρεσιών, των μεταφορών, της υγείας, της ύδρευσης, των ψηφιακών υπηρεσιών και των τραπεζών.

Στο σημείο αυτό έχει αξία να κάνουμε μία εκτενέστερη αναφορά στη σημασία της κυβερνοασφάλειας.

Είναι ιδιαίτερα σημαντικό να κατανοήσουμε πως με την εφαρμογή της συγκεκριμένης οδηγίας ερχόμαστε να καλύψουμε το κενό που υπάρχει για την ασφάλεια και την προστασία των δεδομένων που διαχειρίζονται οι κρίσιμες υποδομές της εκάστοτε χώρας αλλά και οι επιχειρήσεις παροχής ψηφιακών υπηρεσιών.

Δεν πρόκειται, λοιπόν, για διατάξεις οι οποίες επιλύουν ένα πρόβλημα που μπορεί να έχει κάποιος προσωπικός υπολογιστής ή κάποια κλοπή προσωπικών δεδομένων. Πρόκειται για τη διαχείριση συμβάντων, τα οποία επηρεάζουν μεγάλο αριθμό πολιτών, διαταράσσουν τις λειτουργίες μεγάλων υπηρεσιών και δομών και μπορεί να έχουν σοβαρό αντίκτυπο στις οικονομικές και κοινωνικές δραστηριότητες του συνόλου της κοινωνίας μας.

Στην ψηφιακή εποχή, με έντονο το φαινόμενο του κυβερνοπολέμου, υπάρχει μεγάλη ανάγκη επαρκούς καταγραφής και αξιολόγησης τέτοιων συμβάντων, καθώς έχει παρατηρηθεί πως οι αρχές ενημερώνονται για πολύ λιγότερα κυβερνοεγκλήματα απ’ όσα πραγματοποιούνται. Το γεγονός αυτό αποτελεί τροχοπέδη τόσο για την πρόληψη, όσο και για την αποτελεσματική αντιμετώπιση τέτοιων φαινομένων.

Ακριβώς, λοιπόν, επειδή ασχολούμαστε με την ασφάλεια υψηλού επιπέδου η Διεύθυνση Κυβερνοάμυνας του Υπουργείου Εθνικής Άμυνας καθίσταται η κατάλληλη και άμεση ομάδα απόκρισης για τα συμβάντα αυτά.

Η συγκεκριμένη διεύθυνση είναι μία δομή, η οποία έχει ήδη αναπτύξει εργαλεία και δυνατότητες, ώστε να ανταποκρίνεται σε απειλές και κυβερνοεπιθέσεις τέτοιου τύπου.

Στο σημείο αυτό θα ήθελα να αναφέρω για ακόμη μία φορά πως η πολιτική της Κυβέρνησής μας, οι στόχοι του Υπουργείου αλλά και της Γενικής Γραμματείας Ψηφιακής Πολιτικής επικεντρώνονται στη θωράκιση των κρίσιμων υποδομών της χώρας από τις κυβερνοαπειλές, καθώς δουλεύουμε συστηματικά, ώστε η χώρα μας να γίνει ένας κόμβος μεταφορών και τηλεπικοινωνιών, ένας κόμβος εμπορίου.

Για τον λόγο αυτόν η διασφάλιση αξιόπιστων και σύγχρονων δικτύων αποτελεί για εμάς ζήτημα πρώτης προτεραιότητας.

Ταυτόχρονα, δίνουμε ιδιαίτερη σημασία στην καλλιέργεια κλίματος εμπιστοσύνης στους πολίτες, καθώς αυτοί είναι που θα κληθούν να προβούν σε ψηφιακές συναλλαγές, οι οποίες, με τη σειρά τους, αποτελούν προϋπόθεση για την ανάπτυξη της ψηφιακής οικονομίας.

Κυρίες και κύριοι, το παρόν νομοσχέδιο δημιουργεί ένα ενισχυμένο πλαίσιο ασφάλειας για συστήματα δικτύου και πληροφοριών, σε εναρμόνιση με τα υπόλοιπα κράτη-μέλη της Ευρωπαϊκής Ένωσης. Ορίζει τρεις εθνικές αρχές και το πλαίσιο λειτουργίας τους, την Εθνική Αρχή Κυβερνοασφάλειας, το Εθνικό Ενιαίο Κέντρο Επαφής, αρχές που ήδη έχουν συσταθεί στο Υπουργείο Ψηφιακής Πολιτικής, ενώ η τρίτη, η Διεύθυνση Κυβερνοάμυνας, στην οποία έχουμε αναφερθεί, ορίζεται ως αρμόδια αρχή για την άμεση ανταπόκριση σε περιστατικά ασφάλειας.

Το παρόν σχέδιο νόμου αφορά σε κρίσιμους τομείς της κοινωνικοοικονομικής ζωής, ενέργεια, μεταφορές, τράπεζες, χρηματοπιστωτικές υπηρεσίες, υγεία, πόσιμο νερό, ψηφιακές υποδομές. Επίσης, καθορίζει τους εμπλεκόμενους ιδιωτικούς και δημόσιους Φορείς Εκμετάλλευσης Βασικών Υπηρεσιών, τους ΦΕΒΥ, καθώς επίσης και τα κριτήρια που ορίζουν τα σοβαρά περιστατικά ασφάλειας.

Η σοβαρότητα των συμβάντων, για τα οποία απαιτείται γνωστοποίηση, κρίνεται από τον αριθμό των χρηστών που επηρεάζονται από τη διατάραξη, από τη διάρκεια των συμβάντων και από το γεωγραφικό εύρος της περιοχής που επηρεάζονται.

Τέλος, προβλέπει υποχρεώσεις κοινοποίησης συμβάντων για τους ΦΕΒΥ και τους παρόχους ψηφιακών υπηρεσιών προς το κράτος και λήψης μέτρων προστασίας. Σε περίπτωση μη συμμόρφωσης ορίζει χρηματικά πρόστιμα που φτάνουν έως και τα 200.000 ευρώ, εάν υπάρχει υποτροπή σε κάποια υπόθεση.

Συγκεκριμένα, στο πρώτο κεφάλαιο περιγράφεται το πεδίο εφαρμογής του σχετικού νόμου. Στο δεύτερο άρθρο αναλύονται οι ειδικοί περιορισμοί για την επεξεργασία των προσωπικών δεδομένων και στο τρίτο άρθρο παρατίθενται οι απαραίτητοι ορισμοί. Με το τέταρτο άρθρο εισάγεται η έννοια των βασικών κρίσιμων υποδομών και ο τρόπος χαρακτηρισμού τους. Σε συνδυασμό με αυτούς, στο πέμπτο άρθρο περιγράφονται αναλυτικά οι παράμετροι που κατ’ ελάχιστο λαμβάνονται υπ’ όψιν για τον ορισμό σοβαρών συμβάντων.

Ακολούθως, στο δεύτερο κεφάλαιο περιγράφονται οι τρεις αρμόδιες αρχές που αναφέραμε πιο πριν. Ιδιαίτερα σημαντικό είναι πως δεν συστήνονται νέες υπηρεσίες και υποδομές, με αποτέλεσμα να μην επιβαρύνεται το δημοσιονομικό κόστος.

Στο τρίτο και τέταρτο κεφάλαιο περιγράφονται οι υποχρεώσεις των ΦΕΒΥ και των παρόχων ψηφιακών υπηρεσιών ως προς την τήρηση απαιτήσεων ασφάλειας και ως προς την κοινοποίηση των συμβάντων ασφαλείας καθώς και ο έλεγχος αυτών, ενώ στο άρθρο 13 ρυθμίζονται θέματα διασυνοριακής παροχής υπηρεσιών.

Συνοψίζοντας, θα ήθελα να επισημάνω πως η εθνική ψηφιακή στρατηγική βασίζεται σε δύο βασικούς πυλώνες:

Ο πρώτος πυλώνας, στον οποίο βασίζεται η στρατηγική είναι η κυβερνοασφάλεια, η οποία εξασφαλίζεται με την παρούσα οδηγία, καθώς συνιστά πυλώνα εφαρμογής της Ευρωπαϊκής Πολιτικής Κυβερνοασφάλειας. Στο πλαίσιο αυτό σημειώνεται ότι έχει ήδη εγκριθεί η εθνική στρατηγική κυβερνοασφάλειας, με αρμόδιο φορέα την Εθνική Αρχή Κυβερνοασφάλειας.

Η αρχή αυτή, ως φορέας υψηλού πολιτικού κυβερνητικού επιπέδου με εξειδικευμένα στελέχη, παρακολουθεί και υλοποιεί τις δράσεις της εθνικής στρατηγικής κυβερνοασφάλειας και είναι αρμόδια για τον συντονισμό μεταξύ των φορέων που δραστηριοποιούνται στην Ελλάδα στον τομέα της ασφάλειας στον κυβερνοχώρο.

Ο δεύτερος πυλώνας, στον οποίον βασίζεται η στρατηγική, είναι ο ευρωπαϊκός οργανισμός για την ασφάλεια δικτύων και πληροφοριών, γνωστός ως ENISA. Ο εν λόγω οργανισμός αναβαθμίστηκε ως προς τον ρόλο του και την εντολή που έχει από την Ευρωπαϊκή Ένωση για τον χαρακτήρα του και τις αυξημένες του ευθύνες. Είναι, βέβαια, ιδιαίτερα θετικό το γεγονός πως όχι μόνο βρίσκεται στην Ελλάδα, αλλά καταφέραμε η χώρα μας να μετατραπεί σε μόνιμη έδρα του οργανισμού.

Πρόκειται, λοιπόν, για μια ιδιαίτερα σημαντική εξέλιξη, καθώς ο ENISA θα προσελκύσει υψηλών προσόντων ανθρώπινο δυναμικό απ’ όλη την Ευρώπη και θα παίξει κομβικό ρόλο στην πρόληψη και αντιμετώπιση των κυβερνοεπιθέσεων, την τυποποίηση και τη διαχείριση των κινδύνων ασφαλείας, ενώ ορίζεται ως Ευρωπαϊκή Αρχή Κυβερνοασφάλειας.

Είναι λογικό να εγείρονται ερωτήματα σε ό,τι αφορά τον προϋπολογισμό, καθώς ανατίθενται στα Υπουργεία κρίσιμες δράσεις. Όμως, όπως μας ενημέρωσε και ο Υπουργός, ο κ. Παππάς, κατά τη διάρκεια της Επιτροπής Δημόσιας Διοίκησης, Παραγωγής και Εμπορίου, όπου συζητήθηκε το συγκεκριμένο νομοσχέδιο, ήδη έχει ξεκινήσει η αξιοποίηση των ευρωπαϊκών κονδυλίων από το πρόγραμμα «HORIZON 2020».

Υπάρχουν, επίσης, τρία προγράμματα τα οποία αξιοποιεί το ΓΕΕΘΑ και ένα πρόγραμμα που αξιοποιεί το Υπουργείο Ψηφιακής Πολιτικής, προγράμματα τα οποία έχουν ήδη ξεκινήσει να υλοποιούνται και εκταμιεύουν τα ανάλογα ποσά.

Όπως αναφέρεται και στην έκθεση του Γενικού Λογιστηρίου του Κράτους, η ενδεχόμενη δαπάνη για τις αυξημένες αρμοδιότητες δύναται να καλυφθεί από επιπλέον ευρωπαϊκά προγράμματα και κονδύλια.

Κλείνοντας αυτή την εισήγηση, θα ήθελα να αναφέρω ότι τα τελευταία χρόνια, με την πολιτική που ακολουθείται από το Υπουργείο Ψηφιακής Πολιτικής, η χώρα μας χαράσσει διαφορετική πορεία σε ό,τι αφορά τον χώρο των ψηφιακών τεχνολογιών. Έχουν αναληφθεί σημαντικές πρωτοβουλίες όχι μόνο στον χώρο του διαστήματος και της κυβερνοασφάλειας, αλλά υλοποιούνται και δράσεις στον χώρο της επιστήμης, της καινοτομίας, αλλά και της καθημερινότητας των πολιτών.

Χαρακτηριστικά και με πολλαπλασιαστικά οφέλη για την κοινωνία και την οικονομία είναι η ψηφιοποίηση του δημόσιου τομέα, το κεντρικό σύστημα διακίνησης εγγράφων με απομακρυσμένες ψηφιακές υπογραφές αλλά και ο ψηφιακός μετασχηματισμός του γεωργικού τομέα.

Στο τελευταίο θα ήθελα να σταθώ ιδιαίτερα, καθώς η Κυβέρνησή μας έχει θέσει ως κύριο στόχο τη μετάβαση της ελληνικής οικονομίας και της αγροτικής παραγωγής από την παραδοσιακή καλλιέργεια σε σύγχρονες μεθόδους μέσω των νέων τεχνολογιών. Ήδη έχει προκηρυχθεί το έργο και σύντομα το πρόγραμμα θα γίνει κτήμα τετρακοσίων πενήντα χιλιάδων αγροτών.

Σύμφωνα με τον σχεδιασμό της δράσης, εξίμισι χιλιάδες επίγειοι σταθμοί θα παρακολουθούν καλλιέργειες σε δεκαπέντε εκατομμύρια στρέμματα, θα συλλέγουν δεδομένα για το έδαφος, τον αέρα και το νερό, τα οποία στη συνέχεια θα αξιοποιούνται, ώστε να δίνονται εξειδικευμένες συμβουλές για κάθε χωράφι ξεχωριστά και σε κάθε καλλιεργητή ξεχωριστά. Ο αγρότης πλέον θα μπορεί να λαμβάνει με ένα απλό μήνυμα στο κινητό του ενημερώσεις για ακραία καιρικά φαινόμενα και συμβουλές άρδευσης καθώς και προστασίας της παραγωγής του. Επίσης, τα δεδομένα θα είναι ανοικτά για ακαδημαϊκούς σκοπούς αλλά και για τον ιδιωτικό τομέα, με τις αρμόζουσες συμβάσεις και συνεργασίες που απαιτούνται να γίνουν.

Η δράση της «ευφυούς γεωργίας», όπου έχει εφαρμοστεί πιλοτικά, έχει αποφέρει μείωση κόστους για τους αγρότες έως και 45%. Ο ψηφιακός μετασχηματισμός και ο εκσυγχρονισμός του αγροτικού τομέα αποτελεί μονόδρομο. Γι’ αυτό και πρέπει να αξιοποιούνται όλα τα δημόσια εργαλεία προς αυτή την κατεύθυνση.

Σε αυτό το πλαίσιο και έξω από τη μέγγενη των μνημονίων, έρχεται να προστεθεί και η τροπολογία που αναμένεται να κατατεθεί σήμερα ή τις επόμενες ημέρες και αφορά στην κατάργηση της υποχρέωσης καταβολής τέλους επιτηδεύματος για μία σειρά από επαγγελματικές ομάδες και κυρίως τους αγρότες.

Εξαιρούνται, λοιπόν -όπως έχει ανακοινώσει και ο Πρωθυπουργός στη ΔΕΘ- από την υποχρέωση καταβολής τέλους επιτηδεύματος από το φορολογικό έτος 2018 και εφεξής, οι αγρότες που είναι μέλη αγροτικών συνεταιρισμών, οι ίδιοι οι αγροτικοί συνεταιρισμοί, οι σχολικοί συνεταιρισμοί, οι φορείς κοινωνικής και αλληλέγγυας οικονομίας με τη μορφή ΚΟΙΝΣΕΠ καθώς και τα φυσικά ή νομικά πρόσωπα και οι νομικές οντότητες που βρίσκονται σε κατάσταση εκκαθάρισης, πτώχευσης ή σε αδράνεια.

Αυτό είναι ένα από τα πολλά θετικά μέτρα τα οποία ανακοίνωσε ο Πρωθυπουργός, το οποίο αποκαθιστά αδικίες και ελαφρύνει οικονομικά ένα μεγάλο μέρος επαγγελματιών και αγροτών, συνυπολογίζοντας και τη μείωση των ασφαλιστικών εισφορών, σχέδιο νόμου το οποίο ψηφίστηκε την προηγούμενη εβδομάδα από τις επιτροπές.

Η έξοδος, λοιπόν, της χώρας από το καθεστώς των μνημονίων δεν είναι «ένα πουκάμισο αδειανό», όπως συχνά υποστηρίζει η Αντιπολίτευση. Η έξοδος από τα μνημόνια δίνει τη δυνατότητα πολιτικών που στηρίζουν την ελληνική κοινωνία και παραγωγή, ανοίγοντας νέες προοπτικές για τους συμπολίτες μας.

Το «τέταρτο μνημόνιο» που τόσο πόθησε η Αντιπολίτευση και διαφήμισε, για εμάς είναι ένα ισχυρό συμβόλαιο με την κοινωνία για τη βελτίωση των συνθηκών ζωής και την αλλαγή πορείας της χώρας. Και σήμερα είναι γεγονός. Είναι γεγονός και σας καλούμε να το υπερψηφίσετε, μαζί με όλα τα υπόλοιπα θετικά μέτρα και σχέδια νόμου τα οποία έρχονται στη Βουλή.

Σας ευχαριστώ ιδιαιτέρως.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την εισηγήτρια του ΣΥΡΙΖΑ κ. Αναστασία Γκαρά.

Να καλέσω στο Βήμα τον κ. Ανδρέα Κατσανιώτη, εισηγητή της Νέας Δημοκρατίας, για δεκαπέντε λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κύριοι συνάδελφοι, δεν μπορώ να μην ξεκινήσω μιλώντας για τους αγρότες, μιας και ακούσαμε στο κλείσιμο της ομιλίας της εισηγήτριας του ΣΥΡΙΖΑ -της πολύ καλής συναδέλφου του ΣΥΡΙΖΑ- για τα καλά που έρχονται για τους αγρότες. Αφού η Κυβέρνηση ΣΥΡΙΖΑ-ΑΝΕΛ κατήργησε τον ΟΓΑ, αφού αύξησε τον ΦΠΑ στα αγροτικά εφόδια και μετά λέει ότι τον ξαναμείωσε και πανηγυρίζει, αφού έφερε τον φόρο κατανάλωσης στο κρασί, το οποίο διέλυσε ένα μεγάλο κομμάτι της παραγωγής και εξαγωγής κρασιού της χώρας, αφού το πετρέλαιο πια δεν έχει την ατέλεια που είχε για τους αγρότες, έρχεται τώρα και λέει ότι θα τους δώσει μία ψηφιακή πλατφόρμα.

Όπως είπα και την προηγούμενη φορά -θα έχουμε πολύ χρόνο να μιλήσουμε για την ψηφιακή πλατφόρμα που ετοιμάζεται- αν δεν δώσουμε στους αγρότες καλές λειτουργίες του κράτους, όπως είναι η αγροτική ασφάλιση -αυτή τη στιγμή ο ΕΛΓΑ δεν κουβεντιάζει καν το τι συμβαίνει με την ελαιοπαραγωγή- αν δεν δώσουμε στους αγρότες δυνατότητα πραγματικής εκπαίδευσης, αν δεν αλλάξουμε στην ουσία την ηλικία και τις γνώσεις του αγροτικού πληθυσμού της χώρας, κινδυνεύουμε να κάνουμε ψηφιακές αλλαγές που δεν θα έχουν αντίκρισμα στην παραγωγή. Αυτό το συνηθίζετε.

Κυρίες και κύριοι, συζητάμε σήμερα -και θυμίζω ότι είναι 21 Νοεμβρίου- την ενσωμάτωση στην ελληνική νομοθεσία μιας κοινής οδηγίας που αφορά τα μέτρα ασφαλείας στα συστήματα δικτύου και πληροφοριών, δηλαδή στον κυβερνοχώρο.

Όλοι ξέρουμε -όχι απλά από τη σημασία που δίδει η Ευρώπη στην ασφάλεια στον κυβερνοχώρο- πόσο σημαντική είναι αυτή η ασφάλεια, ειδικά όταν μιλάμε για κράτη και κρατικούς φορείς. Μόνο που η συγκεκριμένη οδηγία άρχισε να ισχύει τον Αύγουστο το 2016. Και ενώ τα κράτη είχαν περιθώριο είκοσι ενός μηνών για να την ενσωματώσουν στο εθνικό τους δίκαιο -δηλαδή μέχρι τον Μάιο του 2018- η Ελλάδα είναι μάλλον η τελευταία χώρα που το πράττει, με χαρακτηριστική καθυστέρηση και αφού έλαβε από τις 19 Ιουλίου προειδοποιητική επιστολή από την Ευρωπαϊκή Ένωση.

Δεν είναι, όμως, μόνο η καθυστέρηση. Εξάλλου, δεν είναι η πρώτη τού Υπουργείου Ψηφιακής Πολιτικής, που υπό την ηγεσία του κ. Παππά μάλλον «υπουργείο παλινωδιών» θα έπρεπε να λέγεται. Είναι και το ότι το νομοσχέδιο δεν τέθηκε ποτέ σε δημόσια διαβούλευση. Ψιλά γράμματα, γιατί τον κ. Παππά άλλα τον νοιάζουν, είτε τώρα ως Υπουργό Ψηφιακής Πολιτικής, Τηλεπικοινωνιών και Ενημέρωσης είτε παλιότερα ως Υπουργό Επικρατείας.

Τι τον νοιάζει; Όλη η Ελλάδα έχει καταλάβει ότι ο κ. Παππάς είναι ο Υπουργός προπαγάνδας του ΣΥΡΙΖΑ. Η μόνη του έγνοια από την αρχή μέχρι τώρα είναι πώς θα καταφέρει ο ΣΥΡΙΖΑ να ελέγξει πλήρως τον χώρο των μέσων ενημέρωσης. Δικό του δημιούργημα είναι η νέα ΕΡΤ, η ΕΡΤ που όλη η χώρα χαρακτηρίζει πια ως «ΣΥΡΙΖΑ CHANNEL», η ΕΡΤ που μια δημοσιογράφος της χαρακτηρίζει μητροπολίτες ως ακροδεξιούς, αλλά εμφανίζεται ως μετανοούσα Μαγδαληνή όταν απειλείται με μηνύσεις, η ΕΡΤ που ένας δημοσιογράφος της, χωρίς την παραμικρή αιδώ αλλά και συναίσθηση, χαρακτηρίζει θεωρητικό του φασισμού τον Αρχηγό της Αξιωματικής Αντιπολίτευσης, η ΕΡΤ των καρεκλοκένταυρων συνδικαλιστών, που εξαπολύουν χυδαία επίθεση κατά του πρώην Πρωθυπουργού Αντώνη Σαμαρά.

Αλήθεια, τέτοια κατάντια στον δημόσιο ραδιοτηλεοπτικό φορέα δεν την έχει ξαναζήσει η χώρα. Και αυτό, κύριε Παππά, είναι δικό σας έργο! Οι καταγγελίες των ίδιων των δημοσιογράφων και των στελεχών της ΕΡΤ, που οδήγησαν σε τόσες παραιτήσεις, είναι πολύ σοβαρές και αναδεικνύουν τέτοια παρακμή, που είναι βέβαιο ότι σύντομα θα απασχολήσουν και τη δικαιοσύνη.

Για να λέμε τα πράγματα με το όνομά τους, η προηγούμενη κυβέρνηση, η κυβέρνηση Σαμαρά, δεν έκλεισε τη δημόσια τηλεόραση. Έκλεισε έναν δημόσιο φορέα, την ΕΡΤ, που είχε κακοφορμίσει. Στη θέση της ΕΡΤ άνοιξε αμέσως ένας νέος δημόσιος φορέας, η ΝΕΡΙΤ, που ήταν πολύ πιο υγιής. Και αυτό αποδεικνύεται από το γεγονός ότι είχε πολύ σύντομα πολύ μεγαλύτερη τηλεθέαση από την παλιά ΕΡΤ. Μάλιστα, το 2014 η ΝΕΡΙΤ είχε υψηλότερα ποσοστά τηλεθέασης απ’ ό,τι έχει η ΕΡΤ σήμερα, που σπαράσσεται πλέον από τις εσωτερικές φαγωμάρες και τις καταγγελίες κακοδιοίκησης και σκανδάλων.

Η ΝΕΡΙΤ τότε ασκούσε κριτική στην κυβέρνηση, ενώ σήμερα η κυβερνητική προπαγάνδα της νέας ΕΡΤ είναι ανυπόφορη ακόμα και για τους δικούς σας κυβερνητικούς Βουλευτές κάποιες φορές. Αυτό, όμως, δεν είναι δημόσια τηλεόραση. Ακόμα και η σύντομη μεταβατική περίοδος μεταξύ ΕΡΤ και ΝΕΡΙΤ έγινε σύμβολο και εργαλείο. Το περίφημο «μαύρο» έγινε σύμβολο λαϊκισμού και εργαλείο ιδεοληψίας.

Πάντως, για να είμαι ειλικρινής, ο κ. Παππάς προσέφερε και μια πολύτιμη υπηρεσία. Έδειξε τι πάει να πει πραγματικά «μαύρο» στην τηλεόραση, γιατί αυτό που ζούμε σήμερα είναι η απόλυτη μαύρη προπαγάνδα!

Με αυτά ασχολείται, λοιπόν, ο Υπουργός Ψηφιακής Πολιτικής, ο άνθρωπος που θα έβαζε τους καναλάρχες να πληρώνουν και γελάνε και οι κεραίες, όχι βέβαια μόνο για το φιάσκο του διαγωνισμού-πλειστηριασμού που έκανε και ο οποίος αποτελεί ένα ακόμα μνημείο διακυβέρνησης ΣΥΡΙΖΑ-ΑΝΕΛ, αλλά και για τη ρύθμιση που έκανε μειώνοντας τον φόρο για τα μεγάλα κανάλια από το 20% στο 5%, την ίδια ώρα, μάλιστα, που στα περιφερειακά κανάλια ο φόρος παραμένει στο 20%. Αυτή είναι η ευαισθησία του Υπουργού για τα περιφερειακά μέσα. Θέλει να τα διαλύσει. Ένα περιφερειακό μέσο με το κλειδί στο χέρι πληρώνει 24% ΦΠΑ, 20% φόρο, 2% ΕΔΟΕΑΠ, 2% στη μια εταιρεία πνευματικών δικαιωμάτων και 2% στην άλλη εταιρεία πνευματικών δικαιωμάτων, σύνολο 50% με το «καλημέρα». Το κόστος «DIGEA» εκτός. Τελικά, κύριε Παππά, δίνετε αγώνα να σώσετε τα περιφερειακά μέσα.

Πού να βρει, λοιπόν, χρόνο ο κ. Παππάς να ασχοληθεί με την ασφάλεια στον κυβερνοχώρο και την οδηγία της Ευρωπαϊκής Ένωσης, όταν όλη η ενέργεια είναι για το πώς θα γίνει καθεστώς στον χώρο ενημέρωσης; Και πώς να καταλάβει ότι στις 7 του περασμένου Μαρτίου εγκρίθηκε η υπουργική απόφαση 3218/18, η Εθνική Στρατηγική Κυβερνοασφάλειας, η οποία σημειώνει ότι είναι πλήρως εναρμονισμένη με την οδηγία του NIS, που όμως τώρα συζητάμε; Αυτά τα ωραία και άκρως ευτράπελα συμβαίνουν στην Ελλάδα των ΣΥΡΙΖΑ-ΑΝΕΛ.

Τώρα σε ό,τι αφορά την ουσία της οδηγίας και του νομοσχεδίου μάλλον δεν υπάρχουν πολλά να ειπωθούν, αφού αυτό καλύπτει τα ζητήματα που θέτει η οδηγία. Η οδηγία προτείνει ένα ευρύ φάσμα μέτρων για την ενίσχυση του επιπέδου ασφάλειας των συστημάτων δικτύου και πληροφοριών, για την εξασφάλιση υπηρεσιών που είναι ζωτικής σημασίας για την οικονομία και την κοινωνία της Ευρωπαϊκής Ένωσης, προκειμένου οι χώρες της Ευρωπαϊκής Ένωσης να είναι καλά προετοιμασμένες και έτοιμες να χειριστούν και να αντιμετωπίσουν επιθέσεις στον κυβερνοχώρο.

Η οδηγία για την ασφάλεια των συστημάτων δικτύου και πληροφοριών άρχισε να ισχύει τον Αύγουστο του 2016. Τα κράτη-μέλη είχαν προθεσμία είκοσι ενός μηνών για να μεταφέρουν την οδηγία στο εθνικό τους δίκαιο και διέθεταν έξι ακόμα μήνες για να προσδιορίσουν τους φορείς εκμετάλλευσης των βασικών υπηρεσιών. Η οδηγία περιέχει τους πρώτους νομικά δεσμευτικούς κανόνες κυβερνοασφάλειας σε επίπεδο Ευρωπαϊκής Ένωσης και δημιουργεί υψηλό ενιαίο επίπεδο ασφάλειας των συστημάτων δικτύου και πληροφοριών σε ολόκληρη την Ευρωπαϊκή Ένωση.

Στις 19-7-2018 η Ευρωπαϊκή Επιτροπή έστειλε προειδοποιητική επιστολή σε δεκαεπτά κράτη-μέλη για να μεταφερθεί πλήρως στην εθνική τους νομοθεσία το πρώτο κομμάτι της νομοθεσίας της Ευρωπαϊκής Ένωσης για την ασφάλεια στον κυβερνοχώρο, μεταξύ των οποίων, φυσικά, ήταν και η Ελλάδα. Και αυτή δεν είναι η πρώτη φορά που καθυστερεί το Υπουργείο σας. Δεν τέθηκε το νομοσχέδιο σε δημόσια διαβούλευση, όπως ισχυριζόσασταν. Επίσης, δεν είναι η πρώτη φορά που δεν ισχύει αυτό που ισχυρίζεται το Υπουργείο. Και ενώ σήμερα έπρεπε να είχαμε λήξει και με τη συζήτηση για τον προσδιορισμό των παρόχων των βασικών υπηρεσιών, συζητάμε το σχέδιο νόμου για την ενσωμάτωση της οδηγίας και μόνο.

Το νομοσχέδιο καλύπτει τα ζητήματα που τίθενται από την οδηγία. Συγκεκριμένα, το πεδίο εφαρμογής τους είναι φορείς εκμετάλλευσης βασικών υπηρεσιών στους τομείς της ενέργειας, των μεταφορών, των τραπεζών, της χρηματοπιστωτικής αγοράς, της υγείας, του πόσιμου ύδατος και της ψηφιακής υποδομής και, δεύτερον, πάροχοι ψηφιακών υπηρεσιών συμπεριλαμβανομένων επιχειρήσεων, όπως μηχανές αναζήτησης, πάροχοι, iCloud υπηρεσιών.

Ως Εθνική Αρμόδια Αρχή για την Ασφάλεια των Συστημάτων Δικτύου και Πληροφοριών ορίζεται η Διεύθυνση Κυβερνοασφάλειας της Γενικής Γραμματείας Ψηφιακής Πολιτικής του Υπουργείου Ψηφιακής Πολιτικής, Τηλεπικοινωνιών και Ενημέρωσης. Αρμόδια ομάδα απόκρισης για τα συμβάντα, που αφορούν την ασφάλεια των υπολογιστών και είναι υπεύθυνη για τον χειρισμό κινδύνων και συμβάντων, βάσει επακριβώς καθορισμένης διαδικασίας, είναι η Διεύθυνση Κυβερνοάμυνας του ΓΕΕΘΑ.

Η Εθνική Αρχή Κυβερνοασφάλειας, σε συνεργασία με τις ανά τομέα βασικής υπηρεσίας αρμόδιες ρυθμιστικές επιτροπές αρχές και λοιπούς εμπλεκόμενους εθνικούς φορείς, προσδιορίζει για κάθε τομέα και υποτομέα του παραρτήματος 1, τους φορείς εκμετάλλευσης βασικών υπηρεσιών, που είναι εγκατεστημένοι στην ελληνική επικράτεια.

Με απόφαση του Υπουργού, ύστερα από εισήγηση της Εθνικής Αρχής Κυβερνοασφάλειας, ορίζονται οι φορείς εκμετάλλευσης βασικών υπηρεσιών. Τα κριτήρια για τον προσδιορισμό των φορέων εκμετάλλευσης είναι ο φορέας να παρέχει υπηρεσία ουσιώδη για τη διατήρηση κρίσιμων κοινωνικών ή οικονομικών δραστηριοτήτων και η παροχή της υπηρεσίας αυτής να στηρίζεται σε φορείς της ασφάλειας. Η Εθνική Αρχή Κυβερνοασφάλειας σε συνεργασία με τις ανά τομέα βασικές υπηρεσίες -αρμόδιες ρυθμιστικές ή εποπτικές αρχές και λοιπούς εμπλεκόμενους φορείς- καθορίζει τα κριτήρια προσδιορισμού ενός συμβάντος ως σοβαρής διατάραξης.

Η Εθνική Αρχή Κυβερνοασφάλειας επικαιροποιεί την εθνική στρατηγική που έχει εγκριθεί με την υπουργική απόφαση 3218/2018 του Υπουργού Ψηφιακής Πολιτικής και την κοινοποιεί στην επιτροπή μέσα σε τρεις μήνες από την έγκρισή της από τον Υπουργό. Σύμφωνα με την οδηγία θα πρέπει τα κράτη βάσει κριτηρίων να ορίσουν ποιες επιχειρήσεις παρέχουν βασικής ή ζωτικής σημασίας υπηρεσίες σε τομείς όπως η ενέργεια, οι μεταφορές, η υγεία, οι χρηματοπιστωτικές υπηρεσίες. Οι επιχειρήσεις αυτές, καλούμενες και ως φορείς εκμετάλλευσης βασικών υπηρεσιών, θα πρέπει να λάβουν τα κατάλληλα και αναλογικά τεχνικά και οργανωτικά μέτρα για τη διαχείριση των κινδύνων, την αποτροπή και την ελαχιστοποίηση του αντικτύπου συμβάντων και να κοινοποιούν χωρίς αδικαιολόγητη καθυστέρηση στην αρμόδια αρχή συμβάντα με σοβαρό αντίκτυπο στη συνέχεια των βασικών υπηρεσιών που παρέχουν. Η σοβαρότητα των συμβάντων κρίνεται από τον αριθμό των χρηστών που επηρεάζονται από τη διατάραξη της βασικής υπηρεσίας, τη διάρκεια του συμβάντος, το γεωγραφικό εύρος της περιοχής που επηρεάζεται από το συμβάν.

Η οδηγία επίσης, επιβάλλει στους παρόχους ψηφιακών υπηρεσιών, στους οποίους περιλαμβάνονται τα ηλεκτρονικά καταστήματα, οι μηχανές αναζήτησης και υπηρεσίες iCloud να προσδιορίσουν και να λάβουν κατάλληλα και αναλογικά τεχνικά και οργανωτικά μέτρα για τη διαχείριση των κινδύνων, την αποτροπή και την ελαχιστοποίηση του αντικτύπου συμβάντων που επηρεάζουν την ασφάλεια.

Η οδηγία επιβάλλει στα κράτη-μέλη να καταστρώσουν μια εθνική στρατηγική για την ασφάλεια των συστημάτων δικτύου και πληροφοριών, να ορίσουν ένα εθνικό κέντρο επαφής για την ασφάλεια των συστημάτων δικτύου και πληροφοριών. Οντότητες που δεν έχουν προσδιοριστεί ως φορείς εκμετάλλευσης βασικών πληροφοριών και δεν είναι πάροχοι ψηφιακών υπηρεσιών, μπορεί να κοινοποιούν σε εθελούσια βάση συμβάντα με σοβαρές επιπτώσεις στην επιχειρησιακή συνέχεια των υπηρεσιών που παρέχουν.

Ο Υπουργός Ψηφιακής Πολιτικής ύστερα από εισήγηση της Εθνικής Αρχής Κυβερνοασφάλειας επιβάλλει κυρώσεις σε φυσικό ή νομικό πρόσωπο σε περίπτωση παραβίασης των διατάξεων του παρόντος νόμου. Με άλλα λόγια, η χώρα αποκτά εθνική αρχή για την κυβερνοασφάλεια, τη Διεύθυνση Κυβερνοασφάλειας της Γενικής Γραμματείας Ψηφιακής Πολιτικής, ενώ αρμόδια ομάδα για τα συμβάντα που αφορούν την ασφάλεια υπολογιστών είναι η Διεύθυνση Κυβερνοάμυνας του ΓΕΕΘΑ. Όλα αυτά είναι χρήσιμα και απαραίτητα, προκειμένου το κράτος να αποκτήσει μια δομή άμυνας, ένα θώρακα απέναντι στις κυβερνοεπιθέσεις.

Επίσης, σημαντικό είναι ότι θα οριστούν πλέον οι φορείς εκμετάλλευσης βασικών υπηρεσιών, αλλά και το ότι θα οριστούν οι επιχειρήσεις που παρέχουν βασικές ή ζωτικής σημασίας υπηρεσίες σε τομείς ζωτικής σημασίας όπως η ενέργεια, οι μεταφορές, η υγεία, οι χρηματοπιστωτικές υπηρεσίες.

Ακόμα, η οδηγία επιβάλλει στους παρόχους ψηφιακών υπηρεσιών, στους οποίους περιλαμβάνονται τα ηλεκτρονικά καταστήματα, μηχανές αναζήτησης, iCloud υπηρεσίες, να προσδιορίσουν και να λάβουν κατάλληλα και αναλογικά τεχνικά και οργανωτικά μέτρα για τη διαχείριση των κινδύνων, την αποτροπή και την ελαχιστοποίηση του αντικτύπου συμβάντων που επηρεάζουν την ασφάλεια.

Τέλος, μάλλον δεν χρειάζεται καν να αναφέρω ότι μέχρι τις 9 Μαΐου του 2018 υποχρεούμαστε να υποβάλουμε έκθεση στο Ευρωπαϊκό Κοινοβούλιο με την αξιολόγηση της συνοχής των προσεγγίσεων των κρατών-μελών κατά προσδιορισμό των φορέων εκμετάλλευσης και βασικών υπηρεσιών.

Είναι άλλη μια προθεσμία, σε έξι μήνες από σήμερα, που σίγουρα θα χάσουμε, εκτός αν ο κ. Παππάς και η Κυβέρνησή του έχουν αποχωρήσει νωρίτερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Κατσανιώτη.

Πριν προχωρήσουμε με έναν ειδικό αγορητή, να καλέσω την Υφυπουργό Οικονομικών κ. Αικατερίνη Παπανάτσιου να μας αναπτύξει την τροπολογία που έχει καταθέσει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Το τέλος επιτηδεύματος είναι ένα τέλος που επιβλήθηκε τις μέρες των μνημονίων. Τι σηματοδοτούμε σήμερα με τη συγκεκριμένη τροπολογία; Πρώτον, ξεκινάμε σταδιακά να ελαφρύνουμε τις επιχειρήσεις από τα βάρη των μνημονίων με τον δημοσιονομικό χώρου που έχουμε, γι’ αυτό είναι και στοχευμένο και, δεύτερον, την ευαισθησία της Κυβέρνησής μας για τα συνεργατικά σχήματα και επίσης για τους συνεταιρισμένους αγρότες, οι οποίοι είναι στην πλειοψηφία τους οι μικροί αγρότες. Είναι ένα από τα μέτρα που ανακοίνωσε ο Πρωθυπουργός μας στη ΔΕΘ και τις επόμενες μέρες έρχονται και τα επόμενα μέτρα στη Βουλή για ψήφιση.

Στη συγκεκριμένη τροπολογία με γενικό αριθμό 1804 και ειδικό 51, το άρθρο 31 του ν.3986 τροποποιείται ως εξής: Στην περίπτωση ε΄ της παραγράφου 1, του άρθρου 31, προστίθεται δεύτερο εδάφιο ότι από 1-1-2019 καταργείται η υποχρέωση του προηγούμενου εδαφίου.

Επίσης, το τέταρτο εδάφιο της παραγράφου 3, του άρθρου 31, αντικαθίσταται ως εξής: Από το φορολογικό έτος 2018, δηλαδή το 2019, όταν θα κάνουμε τις φορολογικές δηλώσεις, οι παρακάτω που θα αναφέρω δεν θα έχουν τέλος επιτηδεύματος. Και ποιοι είναι αυτοί; Είναι οι αγρότες, μέλη αγροτικών συνεταιρισμών, που πληρούν τις προϋποθέσεις του άρθρου 8, του ν.4384/2016, δηλαδή αυτοί που προσκομίζουν το 80% της παραγωγής τους στους συνεταιρισμούς και οι αγροτικοί συνεταιρισμοί, οι σχολικοί συνεταιρισμοί του άρθρου 46 του ν.1566/1985 -και εδώ θέλω να σταθώ λίγο, γιατί το τελευταίο διάστημα δημιουργήθηκε ένα θέμα με έναν σχολικό συνεταιρισμό στην περιοχή της Χαλκιδικής και ερχόμαστε και το καταργούμε και αυτό- οι φορείς κοινωνικής και αλληλέγγυας οικονομίας με τη μορφή κοινωνικής συνεταιριστικής επιχείρησης, οι ΚΟΙΝΣΕΠ, οι συνεταιρισμοί εργαζομένων, καθώς και οι επιχειρήσεις ανεξαρτήτως νομικής μορφής, που βρίσκονται σε εκκαθάριση, σε πτώχευση ή αδράνεια. Στην περίπτωση που η αδράνεια δεν καταλαμβάνει όλο το φορολογικό έτος, εφαρμόζεται αναλογικά με τους μήνες που είναι σε αδράνεια.

Θεωρούμε ότι ξεκινάμε με ένα μικρό βήμα, αλλά ξετυλίγουμε το κουβάρι της μείωσης και ελαφρύνουμε τις επιχειρήσεις από τα βάρη των μνημονίων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μια ερώτηση μπορώ να κάνω;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υφυπουργέ.

Κύριε Μανιάτη, έχετε τον λόγο ούτως ή άλλως.

**ΙΩΑΝΝΗΣ ΜΑΝΙΑΤΗΣ:** Πριν πάρω τον λόγο, θα ήθελα μια διευκρινιστική ερώτηση να κάνω.

**ΠΡΟΕΔΡΕΥΩΝ (Αναστάσιος Κουράκης):** Ναι, βεβαίως. Έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κυρία Υπουργέ, βλέπω με ευχαρίστηση ότι σε αυτή την τροπολογία, που μόλις μας αναγνώσετε, αίρετε την υποχρέωση καταβολής τέλους επιτηδεύματος 500 ευρώ από διάφορες κοινωνικές ομάδες. Φαντάζομαι ότι το έναυσμα ήταν αυτή η αδιανόητη είδηση που διαβάσαμε πριν δεκαπέντε μέρες, ότι ζητήσατε τέλος επιτηδεύματος από τον μαθητικό συνεταιρισμό στη Χαλκιδική, ο οποίος καλλιεργούσε στον κήπο του σχολείου και τους υποχρεώσατε να τον κλείσουν. Έστω και έτσι, όμως, με αυτό το βήμα, μπορούμε να θεωρήσουμε ότι τα μικρά παιδιά του δημοτικού σάς έκαναν ένα πολύ καλό μάθημα.

Βλέπω, όμως, κάτι το οποίο θα ήθελα να μας το διευκρινίσετε. Αναφέρατε ότι δεν υπάρχει υποχρέωση καταβολής τέλους επιτηδεύματος στα μέλη των αγροτικών συνεταιρισμών και λοιπά. Ορθά.

Ερώτηση: Απαλλάσσονται και οι αγρότες-μέλη των Τοπικών Οργανισμών Εγγείων Βελτιώσεων (ΤΟΕΒ), όπου ανήκουν τριακόσιες χιλιάδες αγρότες, οι οποίοι Τοπικοί Οργανισμοί Εγγείων Βελτιώσεων υπάγονται σε επίπεδο νομού στον κάθε φορά ΓΟΕΒ, Γενικό Οργανισμό Εγγείων Βελτιώσεων, ναι ή όχι; Και σας μιλώ για άλλες συλλογικές οντότητες όχι για αγροτικούς συνεταιρισμούς, γιατί ξέρουμε πολύ καλά τι συμβαίνει με διάφορους αγροτικούς συνεταιρισμούς. Μιλώ για Τοπικούς Οργανισμούς Εγγείων Βελτιώσεων που υπάρχουν, έχουν ΑΦΜ, λειτουργούν, πληρώνουν οι αγρότες, έχουν φορολογική ενημερότητα και για τους οποίους θεωρώ αυτονόητο ότι θα πρέπει να προσθέσετε μια ακόμα παρέμβαση, έτσι ώστε να απαλλάσσονται του τέλους επιτηδεύματος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Μανιάτη.

Κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς να εξηγήσουμε για τον σχολικό συνεταιρισμό, ως προς το ότι κλείσαμε τον λαχανόκηπο κ.λπ.. Όλα αυτά είναι παραφιλολογίες. Οι εφαρμοστικές δεν γίνονται από το Υπουργείο Οικονομικών. Γίνονται από την Ανεξάρτητη Αρχή Δημοσίων Εσόδων. Εκτός αυτού, η νομική του μορφή ήταν συνεταιρισμός. Ακριβώς εδώ ερχόμαστε να θεραπεύσουμε νομοθετικά. Από εκεί και πέρα δεν σημαίνει ότι κλείσαμε κανέναν συνεταιρισμό.

**ΙΩΑΝΝΗΣ ΜΑΝΙΑΤΗΣ:** Αφού έκλεισε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κακώς έκλεισε. Και πού το ξέρετε εσείς, κύριε Μανιάτη, ότι έκλεισε;

**ΙΩΑΝΝΗΣ ΜΑΝΙΑΤΗΣ:** Μα έκλεισε. Τα παιδιά τα παρέδωσαν.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όλα αυτά καλλιεργούνται στα μέσα μαζικής ενημέρωσης. Εν πάση περιπτώσει, ερχόμαστε να το θεραπεύσουμε και μπορούν να τον ξανανοίξουν, γιατί ξέρουν ότι δεν θα έχουν τέλος επιτηδεύματος.

Η εφαρμοστική αφορούσε την τακτοποίηση που είχαν κάνει σύμφωνα με τις διατάξεις του νόμου και πώς είχε καταχωρηθεί στο μητρώο τους. Δεν έχει να κάνει με τη δική μας πολιτική βούληση, ούτε εκείνων που νομοθετήσανε για τους συγκεκριμένους συνεταιρισμούς.

Επίσης, οι αγρότες που είναι στους ΤΟΕΒ δεν σημαίνει ότι δεν μπορεί να είναι μέλη σε κάποιους παραγωγικούς συνεταιρισμούς. Εφόσον είναι μέλη σε κάποιους παραγωγικούς συνεταιρισμούς και προσκομίζουν την παραγωγή τους, το 80% θα έχει την ελάφρυνση. Οι ΤΟΕΒ δεν εμπορεύονται προϊόντα. Δεν είναι συνεταιρισμοί οι ΤΟΕΒ. Οι ΤΟΕΒ έχουν άλλη δραστηριότητα.

Αν θέλετε να εξαιρέσουμε την ίδια την οντότητα, τους ΤΟΕΒ, από το τέλος επιτηδεύματος να το εξετάσουμε, κύριε Μανιάτη. Αλλά δεν αφορά τους αγρότες που είναι μέλη των ΤΟΕΒ. Τα μέλη των ΤΟΕΒ μπορεί να είναι μέλη οποιονδήποτε παραγωγικών συνεταιρισμών της περιοχής τους. Για την ίδια την οντότητα αν θέλετε μπορούμε να την εξετάσουμε.

**ΠΡΟΕΔΡΕΥΩΝ (Αναστάσιος Κουράκης):** Ρωτήστε, κύριε Μανιάτη, αυτό που θέλετε.

**ΙΩΑΝΝΗΣ ΜΑΝΙΑΤΗΣ:** Παρακαλώ, κυρία Υπουργέ, ελέγξτε το και για τους ΤΟΕΒ. Είμαι βέβαιος ότι θα συμφωνήσετε ότι πρέπει να το επεκτείνετε. Ευχαριστώ πάντως για την καλή διάθεση να το δείτε.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Μανιάτη, με την ομιλία σας ως ειδικός αγορητής της Δημοκρατικής Συμπαράταξης. Έχετε τον λόγο για δεκαπέντε λεπτά.

**ΙΩΑΝΝΗΣ ΜΑΝΙΑΤΗΣ:** Αγαπητές συναδέλφισσες και συνάδελφοι, συζητούμε σήμερα την οδηγία 1148/2016. Είναι μια πολύ καλή ευρωπαϊκή οδηγία, η οποία έχει ως στόχο να προωθήσει την κυβερνοασφάλεια και να βοηθήσει έτσι ώστε να αποτρέπονται κυβερνοεπιθέσεις σε μεγάλα συστήματα πληροφοριών και μεγάλα δίκτυα επικοινωνιών.

Είναι μια οδηγία την οποία είχαμε δουλέψει από το 2013 και 2014. Δήλωσα και στη συζήτηση στην επιτροπή ότι εμείς την υπερψηφίζουμε κρατώντας πάντα τις επιφυλάξεις μας μην τυχόν φέρει σωρεία τροπολογιών η Κυβέρνηση στην επί της αρχής συζήτηση.

Τώρα, ένα ενδιαφέρον, ίσως το πιο ενδιαφέρον, άρθρο της συγκεκριμένης οδηγίας είναι αυτό στο οποίο αναφέρεται το ποιος είναι ο αρμόδιος φορέας για την προστασία της χώρας μας και των συστημάτων της χώρας από την κυβερνοασφάλεια.

Αυτός ο φορέας, λοιπόν, είναι ένας πανευρωπαϊκός φορέας, ο ΕΝΙΖΑ, ο οποίος είναι εγκατεστημένος στο Ηράκλειο Κρήτης. Από πότε είναι εγκατεστημένος, κυρίες και κύριοι συνάδελφοι; Ο ΕΝΙΖΑ, ο σπουδαίος αυτός φορέας αποτροπής των κυβερνοεπιθέσεων, είναι από την εποχή της κακής κυβέρνησης του Κώστα Σημίτη το 2003-2004. Τότε, λοιπόν, η τότε κυβέρνηση του Κώστα Σημίτη, κατάφερε και έφερε στην Ελλάδα τον ΕΝΙΖΑ, τον πανευρωπαϊκό αυτόν οργανισμό που σήμερα ερχόμαστε και του δίνουμε ακόμη περισσότερες αρμοδιότητες, γιατί έχει τεκμηριώσει εν τοις πράγμασι πια τη δική του σπουδαιότητα.

Βεβαίως, περιττεύει να σχολιάσω όλη αυτή την εκστρατεία λάσπης εις βάρος του Κώστα Σημίτη που εξυφαίνεται από τα υπόγεια του Μαξίμου, διότι πια τα έχουμε πει τόσες φορές που είναι απολύτως σαφές προς τους Έλληνες πολίτες ότι πρόκειται για συγκεκριμένη ενσυνείδητη επίθεση απέναντι στον Πρωθυπουργό της Ευρώπης, του εκσυγχρονισμού, των μεγάλων έργων της χώρας.

Όμως, έχει ενδιαφέρον να σημειώσω το εξής, για να μην φύγω από αυτό το θέμα. Αυτή η δήθεν ανεξάρτητη αρχή που ελέγχει τους τραπεζικούς λογαριασμούς του Κώστα Σημίτη, ξέρετε, είναι μια αρχή που διορίζεται από την κυβέρνηση. Η επικεφαλής διορίστηκε από την κ. Βασιλική Θάνου, εγκαταβιούσα αυτόν τον καιρό στο Μέγαρο Μαξίμου, και τα υπόλοιπα δεκαέξι-δεκαεπτά μέλη διορίζονται από τους Υπουργούς. Άρα δεν πρόκειται για αρχή της δικαιοσύνης αλλά πρόκειται για αρχή της Κυβέρνησης.

Δείτε, όμως, ένα ενδιαφέρον, αγαπητοί και αγαπητές συνάδελφοι, που ίσως διέλαθε της προσοχής κάποιων από εμάς. Υπάρχει και η περίφημη επιτροπή του ελέγχου του «πόθεν έσχες» των πολιτικών και άλλων προσώπων. Αυτή η επιτροπή, λοιπόν, μέχρι τις 30 Οκτωβρίου 2018, μέχρι πριν από είκοσι μέρες, είχε εννέα μέλη και με τη νομοθεσία της σημερινής Κυβέρνησης, στο τέλος Οκτωβρίου -επαναλαμβάνω πριν από είκοσι μέρες- άλλαξε η σύνθεσή της και προστέθηκαν άλλα δύο μέλη και αντικαταστάθηκε ένα τρίτο.

Ξέρετε ποιο μέλος της Επιτροπής Ελέγχου «πόθεν έσχες» αντικαταστάθηκε; Αντικαταστάθηκε ο Συνήγορος του Πολίτη. Με ποιον αντικαταστάθηκε, κυρίες και κύριοι συνάδελφοι; Με την κ. Μαρία Παπασπύρου, Γενική Επιθεωρήτρια Δημόσιας Διοίκησης, με τη γνωστή σχέση της κ. Παπασπύρου με τον κ. Τζανακόπουλο. Μπορείτε να βρείτε τη νομοθεσία, είναι δική σας, δημοσιεύτηκε στο ΦΕΚ στις 30-10-2018.

Πάμε τώρα, λοιπόν, στα επόμενα θέματα. Συζητούμε σε ένα συγκεκριμένο πολιτικό πλαίσιο, το πολιτικό πλαίσιο της παράνοιας. Διότι συνιστά παράνοια να βλέπουμε δήθεν πανηγυρισμούς εκ μέρους της Κυβέρνησης, τη στιγμή που το δεκαετές ομόλογο έχει ξεφύγει πάνω από το 4,68%, ο «ΤΙΤΑΝ», η «ΒΙΟΧΑΛΚΟ» και η «COCA COLA» έχουν φύγει από την Ελλάδα, οι τρεις συστημικές τράπεζες έχουν φύγει, τις έχουν βγάλει από τον δείκτη υψηλής κεφαλαιοποίησης, οι πέντε χιλιάδες εργαζόμενοι της «ELDORADO» λένε ότι θα χάσουν τη δουλειά τους, διότι η Κυβέρνηση παρά τις δεκαεπτά αποφάσεις του Συμβουλίου της Επικρατείας και την πρόσφατη απόφαση της διαιτησίας δεν τους δίνει την άδεια για να συνεχιστεί η επένδυση, στο Ελληνικό δεν έχει πέσει ούτε κασμαδιά, ούτε μία δράση στο Ελληνικό, παρά το ότι έχουν περάσει τέσσερα χρόνια, έχουμε το σκάνδαλο των 600 εκατομμυρίων για την παραχώρηση για είκοσι χρόνια του αεροδρομίου της Αθήνας, έχουμε το σκάνδαλο στο Θριάσιο, έχουμε το σκάνδαλο στη ΔΕΠΑ, έχουμε τα σκάνδαλα με τα βοσκοτόπια του Καλογρίτσα, έχουμε το σκάνδαλο με την κατάτμηση του οδικού άξονα Πάτρα - Πύργος, έχουμε το σκάνδαλο με τα όπλα που επρόκειτο να πουληθούν στη Σαουδική Αραβία.

Και έχουμε και το σκάνδαλο, όπου ακούνητος, αμίλητος ο κύριος Πρωθυπουργός άκουγε ότι ο Τζωρτζ Σόρος λάδωσε την Κυβέρνησή του, μετά από καταγγελία του κ. Καμμένου.

Αυτή είναι η Ελλάδα στην οποία η σημερινή Κυβέρνηση θέλει να μας πείσει ότι όλα πάνε καλά. Είναι, όμως, ταυτόχρονα και η Ελλάδα των πέντε εκατομμυρίων κατασχέσεων τραπεζικών λογαριασμών, των τριάντα χιλιάδων πλειστηριασμών κατοικιών, της άρσης προστασίας της πρώτης κατοικίας από τον νόμο ΠΑΣΟΚ του 2010, από 1-1-2019. Είναι η Ελλάδα του κ. Τσίπρα με τις εκατόν τριάντα χιλιάδες αποποιήσεις κληρονομιών. Αποποίηση κληρονομιάς σημαίνει ότι πέθανε ο πατέρας ή ο παππούς, το κληρονομούν τα παιδιά και τα παιδιά δεν έχουν λεφτά να πληρώσουν όλες αυτές τις επιβαρύνσεις και λένε στο κράτος «κράτησέ το, δικό σου». Μιλάμε για εκατόν τριάντα χιλιάδες αποποιήσεις κληρονομιάς.

Και τώρα, ερχόμαστε να πανηγυρίσει η Κυβέρνηση που θα ξεψηφίσει την περικοπή των συντάξεων, των παλαιών συντάξεων, που μόνο αυτή ψήφισε. Αυτό, κατ’ ελάχιστον, συνιστά την πολιτική παράνοια.

Εμείς, αγαπητές και αγαπητοί συνάδελφοι, χθες στην αίθουσα της Γερουσίας καταθέσαμε μια πολύ συγκεκριμένη πρόταση για την οικονομική ανάπτυξη της χώρας και για τη δημιουργία ενός ισχυρού κράτους πρόνοιας. Η Πρόεδρος του Κινήματος Αλλαγής, η Φώφη Γεννηματά, περιέγραψε σε όλο του το φάσμα το πλαίσιο το οποίο εμείς αντιλαμβανόμαστε και για το οποίο δεσμευόμαστε ότι θα κατέβουμε στις επόμενος εκλογές και το οποίο, κυρίως, μας δεσμεύει πολιτικά και για το μετά τις εκλογές. Θα ήταν πολύ ενδιαφέρον να ακούσουμε ποιες είναι οι απόψεις και της Κυβέρνησης και της Νέας Δημοκρατίας για την πολύ συγκεκριμένη πρόταση που καταθέσαμε χθες.

Ερχόμαστε, όμως, τώρα στο νομοσχέδιο, το οποίο όπως είπα από την αρχή εμείς θα υπερψηφίσουμε, γιατί υπάρχουν ορισμένα ζητήματα που χρήζουν διευκρινήσεων ή παρατηρήσεων. Διαβάζω από σημερινό πρωτοσέλιδο των εφημερίδων. Τίτλος: «Η Ελλάδα διώχνει ξανά τα παιδιά της». Πόθεν προκύπτει αυτό το δημοσίευμα; Διότι το Ινστιτούτο για την Ανάπτυξη του Μάνατζμεντ, ένας παγκόσμιος οργανισμός που κάνει το ranking για όλες τις χώρες, ενώ πέρυσι μας είχε στην τεσσαρακοστή πρώτη θέση από τις εξήντα τρεις χώρες που μελετά, φέτος μας κατατάσσει τρεις βαθμίδες ακόμη πιο κάτω, στη θέση σαράντα τέσσερα από εξήντα τρεις χώρες.

Επειδή συζητούμε για μία οδηγία που αναφέρεται στην κυβερνοασφάλεια, και επειδή το θέμα της κυβερνοασφάλειας είναι εξαιρετικά σημαντικό, εξόχως σπουδαίο, θέλω να σημειώσω και να καταθέσω στο Σώμα τη δική μας αντίληψη του πράγματος. Διότι αυτή τη στιγμή βρισκόμαστε σε μια παγκόσμια οικονομία, όπου αναμένεται μέσα στον επόμενο χρόνο να δημιουργηθούν έξι εκατομμύρια νέες θέσεις εργασίας στα ζητήματα της κυβερνοασφάλειας.

Ευτυχώς που η ελληνική πραγματικότητα, η ελληνική ζωή, δεν περίμενε τα νομοσχέδια της Κυβέρνησης των ΣΥΡΙΖΑ - ΑΝΕΛ. Διότι στην πατρίδα μας, σήμερα που μιλούμε, χωρίς να έχει υπάρξει καμμία παρέμβαση, κανενός από την πολιτεία, υπάρχουν τουλάχιστον χίλια πεντακόσια νέα παιδιά που στηρίζουν τους φορείς που δέχονται κυβερνοεπιθέσεις.

Εγώ ανήκω στο Πανεπιστήμιο Πειραιά, όπου το δικό μας τμήμα, το Τμήμα Ψηφιακών Συστημάτων, είχε την χαρά και την τιμή να κοουτσάρει την εθνική ομάδα κατά των κυβερνοεπιθέσεων στον πανευρωπαϊκό διαγωνισμό που έγινε τον Οκτώβριο του 2018 στο Λονδίνο, όπου η ελληνική ομάδα κυβερνοασφάλειας ήρθε πέμπτη σε πανευρωπαϊκό επίπεδο.

Αυτές είναι οι περηφάνειες των ελληνικών πανεπιστημίων, της ελληνικής νέας γενιάς, που αυτή η Κυβέρνηση θέλει και αυτά να τα καταστρέψει και να τα εξαφανίσει.

Όμως, επειδή ακούσαμε και τον κύριο Υπουργό και την αξιότιμη εισηγήτρια της Πλειοψηφίας να μας μιλάει για ευφυή γεωργία και επειδή η ευφυής γεωργία πράγματι συνιστά το μέλλον της γεωργίας, ξέρετε, δεν περίμενε κανένας την προκήρυξη του Προγράμματος των 30 εκατομμυρίων της ευφυούς γεωργίας από τους συναρμόδιους Υπουργούς Ψηφιακής Πολιτικής και Αγροτικής Ανάπτυξης. Εδώ και δύο χρόνια τουλάχιστον στον δικό μου Νομό, την Αργολίδα, ο Τοπικός Οργανισμός Εγγείων Βελτιώσεων, ο ΤΟΕΒ Ήρας Κουρτακίου, παλεύει να υλοποιήσει για εξακόσιους αγρότες σε έξι χιλιάδες στρέμματα εσπεριδοειδών ψηφιακή ευφυή γεωργία με σένσορες, με drones, με αυτόματες βάνες, με εγκατάσταση φωτοβολταϊκών και ακόμη δεν το έχει καταφέρει.

Και ανάμεσα στα άλλα, ξέρετε γιατί δεν το έχει καταφέρει; Διότι η Κυβέρνηση ΣΥΡΙΖΑ δεν επιτρέπει στους ΤΟΕΒ της Αργολίδας και όλης της Πελοποννήσου να εγκαταστήσουν φωτοβολταϊκά, διότι θεωρεί πως προφανώς δεν έχουν, μόνοι αυτοί από τους ΤΟΕΒ όλης της Ελλάδας, το αντίστοιχο δικαίωμα. Και έχω ζητήσει την παρέμβαση και του Υπουργού Γεωργίας και του παρισταμένου Υπουργού Ψηφιακής Πολιτικής, ώστε να πάψει να ισχύει αυτό.

Αγαπητοί συνάδελφοι, θα καταθέσω ένα γράφημα, που δείχνει ότι η Ελλάδα είναι εικοστή έκτη στις είκοσι οκτώ χώρες στον κατάλογο της ψηφιακής οικονομίας και ψηφιακής κοινωνίας. Το καταθέτω στα Πρακτικά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν, λοιπόν, υπάρχει μια τέτοια κατηγοριοποίηση της χώρας, πάντα χρειάζεται κανείς μετά από τέσσερα χρόνια διακυβέρνησης να είναι πιο προσεκτικός.

Τελειώνοντας, θα καταθέσω ένα ακόμη έγγραφο. Ομολογώ ότι όταν το ανέγνωσα, το διάβασα δεύτερη και τρίτη φορά. Έχει ημερομηνία 1η Οκτωβρίου 2018, Ελληνική Δημοκρατία, Υπουργείο Οικονομίας και Ανάπτυξης. Ο αποστολέας είναι η Διαχειριστική Αρχή του Επιχειρησιακού Προγράμματος Ψηφιακής Πολιτικής και απευθύνεται στο Υπουργείο Διοικητικής Μεταρρύθμισης.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λέει, λοιπόν, το Υπουργείο Εθνικής Οικονομίας στο Υπουργείο Διοικητικής Μεταρρύθμισης; Λέει ότι σας απορρίπτω το έργο αναβάθμισης υποδομής δημοσίου κλειδιού του ελληνικού δημοσίου, προϋπολογισμού 1.487.000 ευρώ. Ξέρετε τι είναι αυτό το δημόσιο κλειδί; Είναι η βάση πάνω στην οποία θα στηριχθεί η ψηφιακή υπογραφή, η ψηφιακή ανταλλαγή εγγράφων ανάμεσα στους εκατόν πενήντα χιλιάδες φορείς ή πρόσωπα του δημοσίου. Και η δράση αυτή ορθά απορρίπτεται από τη Διαχειριστική Αρχή την 1η Οκτωβρίου 2018.

Ξέρετε, γιατί απορρίπτεται; Στην τρίτη σελίδα της απόφασης που υπογράφει ο αρμόδιος ειδικός γραμματέας, λέει ότι η απόρριψη γίνεται επειδή ο ένας φορέας, δηλαδή το Υπουργείο Διοικητικής Μεταρρύθμισης, αντί να αναλάβει να εκτελέσει τα καθήκοντα, τα αναθέτει για λογαριασμό του σε έναν άλλον, γεγονός που σημαίνει ότι υποκρύπτεται απλή μεταβίβαση εκτέλεσης καθηκόντων του Υπουργείου Διοικητικής Μεταρρύθμισης στο ακαδημαϊκό δίκτυο. Αντί, δηλαδή, να συνεργαστούν οι δύο φορείς, κάνει πάσα το θέμα το Υπουργείο Διοικητικής Μεταρρύθμισης στο ακαδημαϊκό δίκτυο.

Θεωρώ ότι ο παριστάμενος κύριος Υπουργός Ψηφιακής Πολιτικής θα πρέπει να παρέμβει και να δει τι ακριβώς συμβαίνει, διότι έτσι τινάσσεται στον αέρα ο εκσυγχρονισμός όλης της δημόσιας διοίκησης.

Και θα τελειώσω με μία τροπολογία, την οποία καταθέσατε κύριε Υπουργέ, και παρακαλώ να έχω την προσοχή σας. Δεν την καταθέσατε εσείς. Την κατέθεσαν δέκα ή δεκαπέντε Βουλευτές του ΣΥΡΙΖΑ. Προφανώς τους ζητήσατε εσείς να την καταθέσουν. Είναι, όμως, γνωστό αυτό.

Επειδή είναι ακατανόητη για κάποιους αυτή η τροπολογία, θέλω να σας κάνω μια ερώτηση. Καλά καταλαβαίνουμε από την ανάγνωσή της ότι αφαιρείτε από την Εθνική Επιτροπή Τηλεπικοινωνιών και Ταχυδρομείων το δικαίωμα να επεκτείνει την εμβέλεια περιφερειακών σταθμών και την παίρνετε στο Υπουργείο;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Όχι.

**ΙΩΑΝΝΗΣ ΜΑΝΙΑΤΗΣ:** Επειδή, λοιπόν, θέλω να ελπίζω ότι δεν αναγνώσαμε ορθά –δυστυχώς δεν είναι εδώ οι συνάδελφοι που την έχουν υπογράψει και δεν ζητώ από τους ίδιους να μας την τεκμηριώσουν- ζητώ τουλάχιστον από τον κύριο Υπουργό, ο οποίος φαντάζομαι θα την κάνει αποδεκτή, να έχουμε τις ερμηνείες, έτσι ώστε να ξέρουμε πώς θα τοποθετηθούμε.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον ειδικό αγορητή της Δημοκρατικής Συμπαράταξης κ. Μανιάτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννιά μαθητές και μαθήτριες και δύο εκπαιδευτικοί-συνοδοί τους από το 11ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές ότι παρακολουθούν μια συνεδρίαση στο Κοινοβούλιο που έχει σχέση με την ψήφιση ενός νόμου. Όπως ξέρετε, οι λειτουργίες της Βουλής είναι κυρίως δύο. Η μία είναι το νομοθετικό έργο και η άλλη λειτουργία είναι ο κοινοβουλευτικός έλεγχος, δηλαδή να μπορούν οι Βουλευτές μέσω κάποιας διαδικασίας να ασκούν έλεγχο στην κυβέρνηση. Αυτό γίνεται μέσα στο πλαίσιο των καθηκόντων των Βουλευτών.

Σήμερα παρακολουθείτε τη συνεδρίαση. Μιλούν οι Βουλευτές από τα διάφορα κόμματα και έχουν έναν ορισμένο χρόνο ομιλίας. Ο Υπουργός παρίσταται και ακούει και στο τέλος απαντάει. Ακολουθεί στο τέλος η ψήφιση του νομοσχεδίου, που γίνεται πλέον νόμος του κράτους.

Τον λόγο έχει τώρα ο ειδικός αγορητής της Χρυσής Αυγής κ. Αντώνιος Γρέγος για δεκαπέντε λεπτά.

Ορίστε, κύριε Γρέγο, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Πριν από αυτήν τη συνεδρίαση προηγήθηκε μια άλλη συνεδρίαση στην οποία εξετάστηκαν αιτήματα για αιτήσεις ασυλίας Βουλευτών. Η πρώτη ήταν για τον κ. Παναγιώτη Καμμένο και δεν εγκρίθηκε και η δεύτερη για τον συναγωνιστή Σαχινίδη η οποία και εγκρίθηκε. Τα βλέπει ο κόσμος και γελάει. Θα καταλάβετε και εσείς αν παρακολουθήσετε τη διαδικασία.

Είχαμε καταγγείλει και στην επιτροπή προκαταβολικά ότι θα φέρετε πάλι άσχετες τροπολογίες και φυσικά το κάνετε και τώρα και μάλιστα πάρα πολύ σημαντικές τροπολογίες για τις οποίες θα αναφερθώ, όμως, στη δευτερολογία μου.

Ακούσαμε και πάλι κάποιοι να υπερασπίζονται τον πρώην Πρωθυπουργό Κωνσταντίνο Σημίτη. Πραγματικά αυτό είναι απίστευτο. Μπορεί να δούμε κάποια πράγματα που αφορούν τραπεζικούς λογαριασμούς, αλλά κανένας δεν μιλάει σχετικά με τον Κώστα Σημίτη, τι συνέβη εκείνη την τραγική νύχτα των Ιμίων. Μιλάω για εκείνη τη μεγάλη προδοσία η οποία συντελέστηκε σε βάρος της πατρίδας μας.

Λόγω της ημέρας θέλω επίσης να ευχηθώ από Βήματος της Βουλής χρόνια πολλά, υγεία και δύναμη σε όλα τα στελέχη των Ενόπλων Δυνάμεων.

Έρχομαι, λοιπόν, στο νομοσχέδιο.

Πρόκειται για μια ακόμα ευρωπαϊκή οδηγία που έρχεται να ενσωματωθεί στην εθνική νομοθεσία. Μιλάμε για την οδηγία 2016/1148/ΕΕ σχετικά με μέτρα για υψηλό επίπεδο ασφάλειας συστημάτων διαδικτύου και πληροφοριών σε ολόκληρη την Ένωση, καλούμενη και ως οδηγία NIS, που στοχεύει στην υιοθέτηση μέτρων απ’ όλα τα κράτη-μέλη για ένα υψηλό, κοινό επίπεδο ασφάλειας συστημάτων διαδικτύου και πληροφοριών σε ολόκληρη την Ένωση.

Τα βασικότερα σημεία της οδηγίας τα αναδείξαμε στη συνεδρίαση της αρμόδιας επιτροπής. Για οικονομία χρόνου αναφέρω ενδεικτικά ότι δημιουργείται ένα δίκτυο ομάδων παρέμβασης για περιστατικά που αφορούν την ασφάλεια των υπολογιστών σε ολόκληρη την Ευρωπαϊκή Ένωση.

Θεσπίζεται ομάδα συνεργασίας μεταξύ των κρατών-μελών. Θεσπίζονται υποχρεώσεις ασφαλείας για τους φορείς εκμετάλλευσης βασικών υπηρεσιών και για τους παρόχους ψηφιακών υπηρεσιών.

Η οδηγία NIS συνιστά στα κράτη-μέλη να λάβουν νομοθετικές και οργανωτικές πρωτοβουλίες για την πρόληψη, τον χειρισμό, αλλά και την αντιμετώπιση των κινδύνων και περιστατικών τα οποία απειλούν την ασφάλεια δικτύων και πληροφοριών.

Επιπλέον, οι πάροχοι υποδομών ζωτικής σημασίας, οι πάροχοι υπηρεσιών κοινωνικής δικτύωσης και ανταλλαγής πληροφορίας, αλλά και οι δημόσιες υπηρεσίες θα πρέπει να υιοθετήσουν πρακτικές διαχείρισης κινδύνου και να αναφέρουν τα σημαντικά περιστατικά κατά της ασφάλειας στις κεντρικές υπηρεσίες τους.

Βάσει οδηγίας θα πρέπει τα κράτη-μέλη βάσει κριτηρίων να ορίσουν κατ’ αρχήν ποιες επιχειρήσεις παρέχουν βασικές ή ζωτικής σημασίας υπηρεσίες σε τομείς σημασίας, όπως η ενέργεια, οι μεταφορές, η υγεία και οι χρηματοπιστωτικές υπηρεσίες, προκειμένου να λάβουν τα κατάλληλα και αναλογικά τεχνικά και οργανωτικά μέτρα για τη διαχείριση των κινδύνων, την αποτροπή και την ελαχιστοποίηση του αντίκτυπου συμβάντων και να κοινοποιούν χωρίς αδικαιολόγητη καθυστέρηση την αρμόδια αρχή συμβάντα με σοβαρό αντίκτυπο σε συνέχεια των βασικών υπηρεσιών που παρέχουν.

Επίσης, η οδηγία επιβάλλει στους παρόχους ψηφιακών υπηρεσιών, στους οποίους περιλαμβάνονται τα ηλεκτρονικά καταστήματα, οι μηχανές αναζήτησης και οι υπηρεσίες νεφοϋπολογιστικής, να προσδιορίσουν και να λάβουν κατάλληλα και αναλογιστικά τεχνικά και οργανωτικά μέτρα για τη διαχείριση των κινδύνων και την αποτροπή και την ελαχιστοποίηση του αντίκτυπου συμβάντων που επηρεάζουν την ασφάλεια.

Ταυτόχρονα, θα πρέπει να κοινοποιούν στην αρμόδια αρχή χωρίς αδικαιολόγητη καθυστέρηση κάθε συμβάν που έχει σημαντικό αντίκτυπο. Όσες οντότητες δεν έχουν προσδιοριστεί ως φορείς εκμετάλλευσης βασικών υπηρεσιών και δεν είναι πάροχοι ψηφιακών υπηρεσιών μπορούν να κοινοποιούν σε εθελουσία βάση συμβάντα με σοβαρό αντίκτυπο στη συνέχεια των υπηρεσιών που παρέχουν.

Όσον αφορά την πατρίδα μας, αυτό που θα πρέπει να απασχολήσει είναι ότι δεν υπάρχει επίσημη εθνική στρατηγική για την κυβερνοασφάλεια, άρα δεν υπάρχει το κατάλληλο υπόβαθρο για την εφαρμογή αυτής της οδηγίας.

Επίσης, υπάρχουν πολλοί διαφορετικοί δημόσιοι, αλλά και ιδιωτικοί φορείς που ασχολούνται θεσμικά στο πλαίσιο των αρμοδιοτήτων τους με την αντιμετώπιση του κυβερνοεγκλήματος. Σε αυτούς περιλαμβάνονται, για παράδειγμα, από πλευράς Υπουργείου αρμόδιο για την Εθνική Άμυνα η Διεύθυνση Κυβερνοάμυνας του Γενικού Επιτελείου Εθνικής Άμυνας, του ΓΕΕΘΑ, αλλά και το ΓΕΕΘΑ ως αρμόδιο για την έκδοση του Εθνικού Κανονισμού Ασφαλείας σχετικά με τις πολιτικές ασφαλείας και τα ειδικά σχέδια που εφαρμόζονται από τα Υπουργεία, τις δημόσιες υπηρεσίες και τα νομικά πρόσωπα δημοσίου δικαίου που κατέχουν διαβαθμισμένο υλικό.

Η Εθνική Υπηρεσία Πληροφοριών, η γνωστή ΕΥΠ, σύμφωνα με τον ν.39/2008, είναι υπεύθυνη για το εθνικό CERT και αποτελεί την Εθνική Αρχή Αντιμετώπισης Ηλεκτρονικών Επιθέσεων. Ταυτόχρονα, αποτελεί Αρχή Ασφάλειας Πληροφοριών και φροντίζει για την ασφάλεια των επικοινωνιών και συστημάτων πληροφοριών σε εθνικό επίπεδο, καθώς και για την πιστοποίηση του διαβαθμισμένου, του λεγόμενου απόρρητου υλικού των εθνικών επικοινωνιών.

Η Διεύθυνση Δίωξης Ηλεκτρονικού Εγκλήματος με έδρα την Αθήνα έχει ως αποστολή την πρόληψη, έρευνα και καταστολή των εγκλημάτων ή αντικοινωνικών συμπεριφορών που διαπράττονται μέσω του διαδικτύου ή άλλων μέσων ηλεκτρονικής επικοινωνίας. Είναι αυτοτελής Υπηρεσία που υπάγεται απευθείας στον Αρχηγό της ΕΛΑΣ.

Στο πλαίσιο του Υπουργείου Εσωτερικών, η Διεύθυνση Πολιτικού Σχεδιασμού Έκτακτης Ανάγκης, τα γνωστά ΠΣΕΑ καταρτίζει τα σχέδια εξυπηρέτησης των υπηρεσιών της Γενικής Γραμματείας Δημόσιας Διοίκησης και Ηλεκτρονικής Διακυβέρνησης. Επίσης, υπάρχει το Κέντρο Μελετών Ασφαλείας που υπάγεται στο Υπουργείο Εσωτερικών και Διοικητικής Ανασυγκρότησης και αποτελεί ιδρυτικό μέλος του Ευρωπαϊκού Οργανισμού Ασφαλείας στο Βέλγιο.

Καταγγείλαμε και στην επιτροπή τη φίμωση που υπάρχει στις σελίδες του διαδικτύου με πατριωτικό, εθνικιστικό περιεχόμενο. Ταυτόχρονα, το διαδίκτυο βρίθει κειμένων και συμβόλων που προσβάλλουν και στοχοποιούν ανθρώπους ή ομάδες ανθρώπων. Δικαίωμα αναρτήσεων έχουν από τρομοκρατικές οργανώσεις εντός και εκτός Ελλάδας -ακόμα και τα γουρούνια του ISIS έχουν σελίδες- μέχρι σελίδες που προβάλλουν την παιδοφιλία, την παιδεραστία και κάθε είδους ανωμαλία. Μια ελληνική σημαία ή ένα αρχαιοελληνικό σύμβολο επιφέρει ποινές αποκλεισμού από το διαδίκτυο, ενώ δεν συμβαίνει το ίδιο με το μισητό σφυροδρέπανο ή με κάποια μασονικά σύμβολα.

Όσοι ασχολούνται με την κυβερνοασφάλεια, συμφωνώ ότι η πρόληψη είναι ο πιο αποφασιστικός παράγοντας για τη μείωση της θέλησης των κυβερνοεπιθέσεων και των κυβερνοεγκλημάτων. Όσα χρήματα κι αν ξοδέψει κανείς για να προστατευτεί, για παράδειγμα, από μια διαδικτυακή επίθεση, ο πιο αδύναμος κρίκος παραμένει ο ανθρώπινος παράγοντας, καθώς έχει αποδειχθεί ότι μέσω της αποκαλούμενης «κοινωνικής μηχανικής» τελικά η εξαπάτηση, η άγνοια ή η ευήθεια κάποιου ανθρώπου σε θέση κλειδί είναι που θα ανοίξει την κερκόπορτα για την διάπραξη ενός ηλεκτρονικού εγκλήματος ή και την επίθεση σε ένα πληροφοριακό σύστημα.

Η πρόληψη είναι προτιμότερη της καταστολής του εγκλήματος. Όμως, ας μην έχουμε αυταπάτες. Όλοι και όλα σήμερα παρακολουθούνται, κοινωνικά δίκτυα, ιστοσελίδες, Facebook, Instagram και όλα αυτά. Όλοι υπόκεινται σε συνεχή πλύση εγκεφάλου σχεδόν επί εικοσιτετραώρου βάσεως.

Κεντρικό ρόλο σε αυτήν την κατεύθυνση παρακολούθησης ενώπιον του πληθυσμού διαδραματίζουν τα λεγόμενα «Μέσα Κοινωνικής Δικτύωσης», ειδικότερα το Facebook και το Twitter από τη μία και ο παγκόσμιος οργανωτής πληροφορίας, το Google από την άλλη. Αυτά τα σύγχρονα τεχνικά μέσα κάνουν πράξη κάτι αδιανόητο σε προηγούμενες περιόδους, την προληπτική παρακολούθηση του συνόλου του πληθυσμού και την καταγραφή των στοιχείων για όλους.

Η στενή συσχέτιση του Google, του Facebook, του Twitter και των άλλων μέσων με τις αμερικάνικες υπηρεσίες είναι, επίσης, αδιαμφισβήτητη. Είναι σχεδόν δεδομένη η απευθείας πρόσβαση της ΝSA στους υπολογιστές των επιχειρήσεων. Όμως, η συσχέτιση είναι βαθύτερη, πιο οργανική, πιο άμεση. Πολλαπλές αναφορές δείχνουν πως οι μυστικές υπηρεσίες των Ηνωμένων Πολιτειών συμμετείχαν ενεργά, συχνά ακόμη και καθοριστικά, στον σχεδιασμό, στα κεφάλαια για την έγκριση και τις κατευθύνσεις αυτών των επιχειρήσεων, στην κυριαρχία τους στο διαδικτυακό στερέωμα.

Η τεράστια ανάπτυξη της Πληροφορικής και οι εφαρμογές του δικτύου στην ουσία δεν είναι τεχνολογική πρόοδος, αλλά εργαλείο διαφόρων ύποπτων κέντρων εξουσίας και μονοπωλιακών κύκλων. Στην ουσία είναι μέσο παρακολούθησης πολιτικής, αλλά και ψυχολογικής χειραγώγησης και ουσιαστικά δεν υπάρχει προστασία σε τίποτα απ’ όλα αυτά.

Η σχέση του διαδικτύου με τα κέντρα εξουσίας, σαφώς και είναι δεδομένη. Τίποτα δεν είναι τυχαίο. Δεν ήταν τυχαίο -το είπα και στην επιτροπή- η παρουσία του Ζούκερμπεργκ, ένας εκ των ιδρυτών του Facebook και δισεκατομμυριούχος πλέον στους G8 το 2011, όπως δεν ήταν τυχαία η συνάντηση του Σαρκοζί το 2012, με τον ιδρυτή του Twitter, την περίοδο, πριν από τις προεδρικές εκλογές στη Γαλλία. Και αυτά είναι μόνο ενδεικτικές αναφορές, γιατί σίγουρα υπάρχουν κι άλλα.

Είναι σαφές ότι το διαδίκτυο, την ώρα που μπορεί να φαίνεται ότι αποτελεί μέσο για διάδοση ιδεών και απόψεων, την ίδια στιγμή μπορεί να σταθεί εναντίον ιδεών και απόψεων. Πόσες φορές εθνικιστικές και πατριωτικές απόψεις δεν έχουν βρεθεί στο στόχαστρο του διαδικτύου με την ευρεία έννοια; Πόσες φορές προφίλ και σελίδες στο Facebook δεν πέφτουν χωρίς λόγο; Πόσα site υπάρχουν τη μία μέρα και δεν υπάρχουν την επόμενη;

Όλοι γνωρίζουμε την εγκληματική δράση του γνωστού παρακρατικού ιστότοπου που εκπέμπει μέσα από τον χώρο του Πολυτεχνείου με την ανοχή και την κάλυψη όλων των κυβερνήσεων και ως στόχο έχει την οργάνωση και την εκτέλεση εκατοντάδων τρομοκρατικών επιθέσεων. Και φυσικά συνεχίζει να εκπέμπει.

Ζούμε μια νέα πραγματικότητα. Η κυβερνοεπίθεση ή ο κυβερνοπόλεμος είναι μια μορφή πολέμου ή επίθεσης, όπου χρησιμοποιείται ο υπολογιστής και το διαδίκτυο για να επιτευχθεί ζημιά ή αναστάτωση στον αντίπαλο, είτε αυτός είναι κρατική οντότητα ή ιδιωτική, έχει χαμηλό κόστος και μηδενικό συντελεστή, εμπλοκή στρατευμάτων.

Μερικές φορές, μπορεί να θεωρηθεί και συμβατικός πόλεμος, με την έννοια ότι ο τελικός σκοπός παραμένει η επιβολή της θέλησης του ενός αντιπάλου στον άλλον, όπως στον κλασσικό πόλεμο και τα μέσα διεξαγωγής του οποίου αντί της απειλής ή χρήσης τελικής βίας είναι η πληροφοριακή υποδομή.

Η φύση και τα κίνητρα των επιθέσεων ποικίλουν από τη στρατιωτική κατασκοπεία έως την οικονομική, από το εγκληματικό κέρδος έως την καταστροφή του λογισμικού του αντιπάλου.

Οι εντάσεις στο γεωπολιτικό γίγνεσθαι έχουν αντανάκλαση στον κυβερνοχώρο, κάτι που ευρέως παρατηρείται τα τελευταία χρόνια. Πολλές κρατικές δυνάμεις χρησιμοποιούν τον κυβερνοχώρο και τις κυβερνοεπιθέσεις ως μέσο επίτευξης στόχων στην εξωτερική και αμυντική πολιτική, αλλά και για την προώθηση πολιτικών στόχων.

Ο ρόλος δε της κυβερνητικής πληροφορικής στο επίπεδο κρατικής λειτουργίας και αποφάσεων είναι κλειδί για αποφάσεις στρατηγικής σημασίας. Όπως είπα και στην επιτροπή, τα επόμενα χρόνια θα γίνουμε όλοι μάρτυρες μιας σημαντικής απώλειας της κρατικής δικαιοδοσίας, καθώς η δικαιοδοσία στον κυβερνοχώρο δεν μπορεί να καθοριστεί ή να ρυθμιστεί με κάποιες διακρατικές συμφωνίες, συμμαχίες ή διεθνείς νόμους.

Η έννοια του κυβερνοχώρου και η διαδικασία επ’ αυτού δεν επικαλύπτεται με την έννοια της δικαιοδοσίας του κράτους και υπερβαίνει την εθνική επικράτεια. Η προστασία του έθνους-κράτους δεν μπορεί πλέον να γίνεται με τα γνωστά συμβατικά μέσα, καθώς κυβερνοχώρος είναι ένα μη εδαφικό περιβάλλον, το οποίο όμως έχει μεγάλη επίδραση στην ασφάλεια κάθε κράτους. Προκαλεί δε τεράστια διλήμματα και αναγκάζει τις κρατικές οντότητες να επαναπροσδιορίσουν τα δόγματα ασφαλείας τους. Όσο περισσότερο ο κυβερνοχώρος γίνεται συστατικό της καθημερινής ζωής, τόσο πιο επίφοβο είναι ότι σε μελλοντικό πόλεμο αυτό το πεδίο θα αποτελέσει σημείο αντιπαράθεσης. Και αυτό είναι κάτι που είναι πέρα και πάνω από την όποια οδηγία της Ευρωπαϊκής Ένωσης ή το όποιο νομικό κατασκεύασμα.

Και πριν κλείσω, κύριε Πρόεδρε, θέλω να κάνω και κάποιες παρατηρήσεις.

Παρατήρηση πρώτη. Λόγω της παρουσίας του αρμόδιου Υπουργού, θέλω να αναφερθώ στις δηλώσεις του σε κάποιον σταθμό, σχετικά με τις οποίες δεν έγιναν, όπως είπε, κάποια εκτεταμένα επεισόδια στις 17 Νοεμβρίου.

Τα γεγονότα ήταν για ακόμη μια φορά τρομερά σε ένταση και έκταση, οι συλλήψεις ελάχιστες έως μηδενικές -και στη Θεσσαλονίκη μάλιστα καμμία. Έχω καταθέσει και ερώτηση σχετικά με την αστική ευθύνη που θα πρέπει να αποδοθεί στους ενόχους. Το χειρότερο από όλα είναι ότι τα αποβράσματα που πρωτοστάτησαν και πάλι στα επεισόδια είχαν σαν στόχο τη δολοφονία αστυνομικών. Κατά τύχη δεν θρηνήσαμε θύματα προς το παρόν.

Επειδή ο Υπουργός είναι υπεύθυνος και για τη λειτουργία του κρατικού καναλιού, θα πρέπει να ληφθούν άμεσα μέτρα να σταματήσουν πολλές εκπομπές-τηλεοπτικά σκουπίδια, που προσβάλλουν κόμματα και πολίτες. Δεν μπορεί η κρατική ΕΡΤ να λειτουργεί σαν Γραφείο Τύπου του ΣΥΡΙΖΑ, άσχετα με τη μηδαμινή τηλεθέαση που δικαίως έχει.

Επειδή έγινε λόγος για κάποιους ιεράρχες και τη σχέση τους με τη λεγόμενη άκρα Δεξιά, να σας πληροφορήσω από προσωπική εμπειρία ότι είναι πολλοί ιεράρχες και απλοί ιερείς που στηρίζουν τον εθνικιστικό χώρο και αναγνωρίζουν ότι μόνο από εκεί θα στηριχθεί η πατρίδα και η Ορθοδοξία. Να σας δηλώσω, επίσης, ότι, ως Χρυσή Αυγή, είμαστε πάρα πολύ περήφανοι μαζί με εκατοντάδες χιλιάδες Έλληνες που βρισκόμαστε σε αυτόν τον πολιτικό χώρο.

Δεν υπάρχει έξοδος από τα μνημόνια. Το ακούσαμε και αυτό πριν από την εισηγήτρια του ΣΥΡΙΖΑ. Και αυτά τα ψίχουλα που δίνετε σε κάθε νομοσχέδιο δεν πείθουν πια τον ελληνικό λαό. Η κλεψύδρα αδειάζει.

Για τις τροπολογίες θα αναφερθώ στη δευτερολογία μου.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Πριν προχωρήσουμε στον επόμενο ομιλητή, υπάρχουν μερικές αιτήσεις για άδεια απουσίας στο εξωτερικό.

Ο Βουλευτής του ΣΥΡΙΖΑ κ. Γεώργιος Παπαηλιού ζητεί άδεια ολιγοήμερης απουσίας στο εξωτερικό για προσωπικούς λόγους από τις 28 Νοεμβρίου έως την 1η Δεκεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Νικόλαος - Γεώργιος Δένδιας ζητεί άδεια ολιγοήμερης απουσίας στο εξωτερικό για προσωπικούς λόγους από την Τρίτη 27 Νοεμβρίου έως και την Πέμπτη 29 Νοεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Γεώργιος Κουμουτσάκος ζητεί άδεια ολιγοήμερης απουσίας -θα βρίσκεται εντός Ελλάδας- από τις 26 Νοεμβρίου έως τις 27 Νοεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Βασίλειος Κικίλιας ζητεί άδεια απουσίας στο εξωτερικό για τις 22 Νοεμβρίου 2018, γιατί θα βρίσκεται στις Βρυξέλλες. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Να προχωρήσουμε τώρα στον κ. Εμμανουήλ Συντυχάκη, ειδικό αγορητή από το Κομμουνιστικό Κόμμα Ελλάδας. Ελάτε, κύριε Συντυχάκη, έχετε τον λόγο για δεκαπέντε λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, με το παρόν σχέδιο νόμου ενσωματώνεται στην ελληνική νομοθεσία η παρούσα οδηγία, η οποία, όπως αναφέρει η αιτιολογική έκθεση, αφορά την εξασφάλιση υψηλού επιπέδου ασφάλειας του συστήματος δικτύου και πληροφοριών.

Η συγκεκριμένη οδηγία επί της ουσίας προβλέπει την επεξεργασία δεδομένων προσωπικού χαρακτήρα, δηλαδή ανταλλαγής πληροφοριών, την προστασία και ασφάλεια των συμφερόντων των επιχειρηματικών ομίλων, κυρίως στους κλάδους στρατηγικής σημασίας για το κεφάλαιο, όπως εκείνους του εμπορίου, των μεταφορών, της ενέργειας, του τραπεζικού και χρηματοπιστωτικού συστήματος -εκεί δηλαδή όπου το μεγάλο κεφάλαιο επιδιώκει να επενδύσει με ασφάλεια, ενισχύοντας την ανταγωνιστικότητα και την κερδοφορία του.

Η οδηγία, δηλαδή, αυτή υπηρετεί τους στόχους της Ευρωπαϊκής Ένωσης στον τομέα των δικτύων και των πληροφοριών. Ο στόχος αυτός είναι άμεσα συνυφασμένος με τη στρατηγική της Ευρωπαϊκής Ένωσης για την ελεύθερη αγορά και την ελεύθερη κίνηση κεφαλαίων, στο πλαίσιο της αποτελεσματικότερης εφαρμογής της Συνθήκης του Μάαστριχτ για την προστασία του τραπεζικού και επιχειρηματικού απορρήτου των φορολογικών παραδείσων, των offshore εταιρειών, την ελεύθερη εισαγωγή και εξαγωγή κεφαλαίων και κατά συνέπεια, τον κεφαλαιοκρατικό τρόπο λειτουργίας του συστήματος.

Αυτή τη στρατηγική υπηρετεί η Εθνική Αρχή Κυβερνοασφάλειας ως ενιαίο κέντρο επαφής, στο πλαίσιο της διασυνοριακής συνεργασίας των Αρχών Κυβερνοασφάλειας των κρατών-μελών της Ευρωπαϊκής Ένωσης. Το ίδιο υπηρετεί και η υφιστάμενη Διεύθυνση Κυβερνοάμυνας του Υπουργείου Εθνικής Άμυνας, στο πλαίσιο της προστασίας των συμφερόντων του ΝΑΤΟ και των Αμερικανών.

Αυτός ο λεγόμενος κυβερνοχώρος, κατά την άποψή μας, αλλά και από τα ίδια τα πράγματα, έχει εξελιχθεί σε πεδίο πέντε σκληρών ιμπεριαλιστικών συγκρούσεων και ενδοαστικών ανταγωνισμών. Κατά συνέπεια, η όποια αναφορά στην κυβερνοασφάλεια για την προστασία των χρηστών του δικτύου γενικά και των πληροφοριών είναι υποκριτική ή τουλάχιστον δεν αφορά τα συμφέροντα και την προστασία των δεδομένων προσωπικού χαρακτήρα του λαού μας.

Αντίθετα, ο πραγματικός αντίπαλος του λαού είναι η διαδικτυακή του παρακολούθηση από μονοπώλια, αστικές κυβερνήσεις, μυστικές υπηρεσίες, άλλους μηχανισμούς ιμπεριαλιστικών κέντρων.

Παρά τη μεγάλη συζήτηση για τον κυβερνοχώρο, που μεταφυσικά υπερβαίνει την υλική πραγματικότητα, εκείνο που έχει στρατηγική σημασία για κάθε κράτος είναι ο έλεγχος των δρόμων μεταφοράς πληροφορίας, αφού η κίνηση των δικτυακών δεδομένων είναι άρρηκτα δεμένη με το τηλεπικοινωνιακό υλικό, τους διακομιστές και τη θέση που βρίσκονται.

Στο πλαίσιο, λοιπόν, ενός αδυσώπητου σκληρού ενδοϊμπεριαλιστικού ανταγωνισμού, χώρες και μονοπώλια προσβάλλουν ηλεκτρονικά συστήματα, υποκλέπτουν δεδομένα άλλων χωρών και μονοπωλίων, προκειμένου να εξυπηρετήσουν τα δικά τους συμφέροντα, να διασφαλίσουν πλεονεκτική θέση στον μεταξύ τους ανταγωνισμό, πάντα βέβαια, με μόνιμο θύμα τους λαούς.

Η ελληνική αστική τάξη παίζει με αυτούς τους ανταγωνισμούς, στην προσπάθειά της να εξασφαλίσει μέρος από αυτήν τη μοιρασιά. Η σημασία του ελέγχου των δρόμων μεταφοράς των πληροφοριών για τα μονοπώλια και οι κατευθύνσεις, που δίνονται στις Ένοπλες Δυνάμεις για την προστασία μονοπωλιακών συμφερόντων και από τέτοιες απειλές φαίνονται και από μία σειρά από εργασίες και διατριβές, που έχουν εκπονήσει στελέχη των Ενόπλων Δυνάμεων και έχουν αναρτηθεί στην ιστοσελίδα του ΓΕΕΘΑ.

Άλλωστε, από την πολιτική της σημερινής Κυβέρνησης για λογαριασμό του ΝΑΤΟ και των Αμερικανών, περιπολώντας τη Μεσόγειο, στήνοντας αμερικανικές βάσεις σε ολόκληρη την Ελλάδα αποδεικνύεται του λόγου το αληθές ότι η ελληνική αστική τάξη ενδιαφέρεται να πάρει μέρος σε αυτήν την αντιπαράθεση μεταξύ ισχυρών ιμπεριαλιστικών κρατών, μπας και αποκομίσει μέρος από τη λεία.

Στο πλαίσιο, λοιπόν, αυτού του οξύτατου ανταγωνισμού μεταξύ ισχυρών ιμπεριαλιστικών οργανισμών και καπιταλιστικών κρατών –Ηνωμένων Πολιτειών Αμερικής, Κίνας, Ευρωπαϊκής Ένωσης, Ρωσίας- θεωρούν ότι η οικονομική τους ευημερία, δηλαδή η απόλυτη κυριαρχία τους, αποτελεί ζήτημα εθνικής ασφάλειας και εξαρτάται από την κυβερνοασφάλεια.

Η Ευρωπαϊκή Ένωση, μιας και μιλάμε για οδηγία της Ευρωπαϊκής Ένωσης, η οποία συντάχθηκε για λογαριασμό των ευρωπαϊκών μονοπωλιακών ομίλων στον ανηλεή ανταγωνισμό τους με άλλα ανταγωνιστικά μονοπώλια, κάνει προσπάθειες, για να θωρακίσει τα δίκτυα και τις πληροφορίες της. Θεωρεί η Ευρωπαϊκή Ένωση ότι τα συστήματα επικοινωνίας και πληροφοριών είναι σημαντικοί παράγοντες για την προστασία των δικών τους μονοπωλιακών δράσεων στην εξέλιξη της οικονομίας και της κοινωνίας, όπως αναφέρει η αιτιολογική έκθεση, γι’ αυτό και ενθαρρύνει τη συνεργασία με τον οργανισμό της Ευρωπαϊκής Ένωσης για την ασφάλεια δικτύων και πληροφοριών, το λεγόμενο ENISA.

Και δεν καταλαβαίνω αυτήν την προσπάθεια από την πλευρά της Κυβέρνησης, του ΣΥΡΙΖΑ, του Κινήματος Αλλαγής να παρουσιάσουν τον ENISA ως κάτι, εν πάση περιπτώσει, που έρχεται να προστατέψει τα λαϊκά συμφέροντα και ότι είναι προς όφελος της χώρας μας, των Κρητικών, του νησιού κτλ.

Ο ENISA, κυρίες και κύριοι, αποτελεί ένα κέντρο εμπειρογνωμοσύνης σε θέματα ασφάλειας των δικτύων και πληροφοριών για λογαριασμό των ευρωπαϊκών μονοπωλίων. Δημιουργήθηκε από την Ευρωπαϊκή Ένωση, για να εξασφαλίσει την κυβερνοασφάλεια και να ενδυναμώσει τη δυνατότητα των κρατών μελών της Ευρωπαϊκής Ένωσης και των επιχειρηματικών της ομίλων να αποφεύγει να διευθύνει και να ανταποκρίνεται σε προβλήματα, που αφορούν την ασφάλεια των δικτύων και πληροφοριών των δράσεων των μονοπωλιακών ομίλων. Αντίστοιχους τέτοιους οργανισμούς διαθέτουν κι άλλα ιμπεριαλιστικά κέντρα, όπως των Ηνωμένων Πολιτειών της Αμερικής, η Ρωσία, η Κίνα.

Επίσης, υπάρχει ένα πλήθος νατοϊκών δομών, μιας και το ΝΑΤΟ, όπως είναι φυσικό, έχει αναγνωρίσει τη σημασία της κυβερνοασφάλειας, παίζοντας ρόλο κεντρικού διαχειριστή της άμυνας του κυβερνοχώρου, με κύριο στόχο την προστασία των δικτύων του από επιθέσεις. Μάλιστα, η κυβερνοασφάλεια, μαζί με τον έλεγχο ενεργειακών πηγών και τη διακίνηση καυσίμων, χαρακτηρίζονται από το ΝΑΤΟ ως οι πιο σημαντικές και κορυφαίες προτεραιότητες.

Γι’ αυτό άλλωστε η λεγόμενη «κυβερνοάμυνα» για την αντιμετώπιση τέτοιων επιθέσεων με το παρόν σχέδιο νόμου και άλλα, που έχουν έρθει κατά καιρούς μέσα από το Κοινοβούλιο, ενδιαφέρει την Κυβέρνηση, τις αρμόδιες ελληνικές αρχές να είναι σε στενή διασύνδεση με τις αρμόδιες υπηρεσίες του ΝΑΤΟ και της Ευρωπαϊκής Ένωσης.

Είναι γνωστό άλλωστε, ότι το νατοϊκό πρόγραμμα «ECHELON» έχει στόχο να καταγράφει την ηλεκτρονική κίνηση σε ολόκληρο τον πλανήτη. Οι δε ελληνικές Ένοπλες Δυνάμεις διατάσσονται κατά τέτοιον τρόπο, ώστε να υπερασπίζονται τον απρόσκοπτο ανεφοδιασμό, λειτουργία και κερδοφορία των μεγάλων επιχειρηματικών ομίλων και για να υπηρετήσουν τα νατοϊκά συμφέροντα.

Δεν είναι τυχαίο ότι η εξεταζόμενη οδηγία εμπεριέχει μεταξύ άλλων τη στρατιωτικοποίηση των υπηρεσιών κυβερνοασφάλειας μέσω του Υπουργείου Εθνικής Άμυνας και τη συγκέντρωση στοιχείων σε αυτό. Προβλέπει, επίσης, την ένταξή του σε διεθνείς υπηρεσίες, στις οποίες θα συμμετέχει και τελικά σε νατοϊκές και αντίστοιχες ευρωπαϊκές δομές. Να, γιατί το σχέδιο νόμου και αυτή καθαυτή η οδηγία δεν έχει κανένα φιλολαϊκό πρόσημο, δεν προστατεύει δικαιώματα και ελευθερίες του λαού μας.

Κυρίες και κύριοι, τελικά το διαδίκτυο είναι ο επίγειος παράδεισος της πληροφόρησης και της ενημέρωσης; Παρά την επιφανειακή χαώδη δομή και μορφή του διαδικτύου, στην πραγματικότητα το δίκτυο των δικτύων, το οποίο, χωρίς αμφιβολία, αποτελεί μεγαλειώδες επίτευγμα της κοινωνικοποιημένης εργασίας, είναι ένας χώρος όπου η παραγωγή, η φύλαξη και η μεταφορά της κάθε είδους πληροφορίας είναι απόλυτα ελεγχόμενη από τους μεγάλους μονοπωλιακούς ομίλους και τα ισχυρά καπιταλιστικά κράτη σε όλα τα επίπεδα, από τη διακίνηση της πληροφορίας μέσα από τα διάφορα τηλεπικοινωνιακά δίκτυα, τον έλεγχο των διευθύνσεων, μέχρι την αναζήτηση πληροφοριών σε ιστοσελίδες, τα μέσα κοινωνικής δικτύωσης, τα προσωπικά ιστολόγια και πάει λέγοντας.

Ο έλεγχος των δεδομένων είναι ασφυκτικός και γίνεται από μια χούφτα μονοπωλιακούς ομίλους. Για παράδειγμα, η διακίνηση των τηλεπικοινωνιών τόσο σε τοπικό, αλλά και σε παγκόσμιο επίπεδο, ελέγχεται και γίνεται από έναν ελάχιστο αριθμό γιγαντιαίων τηλεπικοινωνιακών ομίλων, που ελέγχουν τις οπτικές ίνες και τα παγκόσμια δίκτυα τηλεπικοινωνιών.

Στην Ευρωπαϊκή Ένωση το 80% των συνολικών παροχών DSL, από τις οποίες περνάει όλη η δικτυακή κίνηση, ελέγχεται από πέντε τηλεπικοινωνιακά μονοπώλια, με τα οποία βέβαια οποιαδήποτε άλλη εταιρεία θα πρέπει, με τον έναν ή με τον άλλο τρόπο, να συμφωνήσει, για να μπορέσει να έχει πρόσβαση στο διαδίκτυο. Ανάλογη βέβαια είναι η κατάσταση και σε επίπεδο περιεχομένου διαδικτύου.

Το διαδικτυακό περιεχόμενο προέρχεται και ελέγχεται, επίσης, από μια χούφτα γιγαντιαίων διαδικτυακών ομίλων. Η αναζήτηση πληροφοριών γίνεται από δυο-τρία «ψαχτήρια», που συγκεντρώνουν πάνω από το 95% των σχετικών υπηρεσιών. Το οπτικοακουστικό υλικό βρίσκεται και αυτό με τη σειρά του αποθηκευμένο σε δυο-τρία μεγάλα sites. Ο ίδιος συσχετισμός ισχύει για όλες τις περίφημες διαδικτυακές υπηρεσίες. Ακόμα και μια σειρά από υπηρεσίες, που θεωρητικά προάγουν την άριστη επικοινωνία μεταξύ των τελικών χρηστών, όπως το Facebook ή όπως τα γνωστά blogs, τα ιστολόγια, στην πραγματικότητα βρίσκονται κάτω από τον απόλυτο έλεγχο γιγαντιαίων διαδικτυακών ομίλων και μυστικών υπηρεσιών.

Το μείζον πρόβλημα, λοιπόν, σήμερα δεν είναι το χακάρισμα της Yahoo. Το μείζον πρόβλημα είναι η καταγραφή και χρήση όλων των δεδομένων είτε από τη Google είτε από το Facebook είτε από διάφορους ομίλους και μυστικές υπηρεσίες. Για παράδειγμα, υπάρχει η ανωνυμία του γνωστού Indymedia, για το οποίο κανείς δεν γνωρίζει: Ποιος το έχει; Ποιος το ελέγχει; Ποιος το διαχειρίζεται; Είναι γαλλικών συμφερόντων; Είναι αμερικάνικων συμφερόντων; Ποιοι επιχειρηματικοί όμιλοι και μυστικές υπηρεσίες κρύβονται από πίσω; Κανείς δεν γνωρίζει.

Εν κατακλείδι, οι δυνατότητες που υπάρχουν για παρακολούθηση, καταγραφή και έλεγχο των ηλεκτρονικών επικοινωνιών είναι περισσότερο από εμφανείς. Στην πραγματικότητα, το διαδίκτυο είναι ένα πεδίο ανελέητης αντιπαράθεσης ανάμεσα στις ιμπεριαλιστικές δυνάμεις για το ποιος ελέγχει τη ροή της πληροφορίας, ποιος επιδρά και με ποιον τρόπο στα δισεκατομμύρια των χρηστών του διαδικτύου.

Άκρως εξόφθαλμη είναι η περίπτωση της παραβίασης των ηλεκτρονικών υπολογιστών του Δημοκρατικού Κόμματος στις αμερικάνικες εκλογές. Πού συνέβη αυτό; Στη μητρόπολη του καπιταλισμού!

Μπορεί, λοιπόν, να αξιοποιηθεί ως εργαλείο, ως πολλαπλασιαστής ισχύος τόσο για την ισχυροποίηση των μονοπωλιακών ομίλων όσο και για τη χειραγώγηση των ίδιων των λαών.

Προκύπτει εύλογα, λοιπόν, το ερώτημα, λέγοντας όλα τα παραπάνω: Μήπως πρέπει να αρνηθούμε τη χρήση του διαδικτύου; Εμείς λέμε κατηγορηματικά «όχι». Το διαδίκτυο είναι μια σημαντική παραγωγική δύναμη, η ανάπτυξη της οποίας καθηλώνεται από τις καπιταλιστικές σχέσεις παραγωγής, όπως και για κάθε άλλη τεχνολογική και επιστημονική ανακάλυψη και η πραγματική φιλολαϊκή αξιοποίηση του διαδικτύου θα είναι αδύνατη όσο η πολιτική εξουσία βρίσκεται στα χέρια της αστικής τάξης.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**).

Σε επίπεδο ανάπτυξης των παραγωγικών δυνάμεων, το διαδίκτυο καθιστά άμεσα προσβάσιμο έναν απίστευτο όγκο πληροφοριών και δεδομένων, ασύλληπτο μέχρι πριν από λίγα χρόνια. Έχει εξελιχθεί σε μια πραγματική “Βιβλιοθήκη της Αλεξάνδρειας”, όπου αποθηκεύεται και είναι διαθέσιμη σχεδόν όλη η ανθρώπινη γνώση. Δίνει την τεχνική δυνατότητα για άμεση πληροφόρηση και μεταφορά ειδήσεων από ολόκληρο τον πλανήτη, σε ολόκληρο τον πλανήτη, ανοίγει τεράστιες δυνατότητες, που θα μπορούσαν να εκτοξεύσουν την κοινωνική παραγωγή, πολλαπλασιάζοντας τη δυνατότητα του κεντρικού σχεδιασμού της οικονομίας.

Όμως, στις σημερινές συνθήκες, δηλαδή σε συνθήκες κυριαρχίας του κεφαλαίου στην κοινωνική παραγωγή, στο διαδίκτυο το σύνολο των πληροφοριών είναι απόλυτα υποταγμένο στην κερδοφορία των μονοπωλίων.

Οι μεγάλες δυνατότητες που έχει, θα μπορούσαν να προσφέρουν σημαντικά στην οικοδόμηση της νέας κοινωνίας, που λέει το Κομμουνιστικό Κόμμα Ελλάδας, της εργατικής λαϊκής εξουσίας με κοινωνικοποιημένα τα μέσα παραγωγής και της τεχνολογίας, με εργατικό λαϊκό έλεγχο, με κεντρικό επιστημονικό σχεδιασμό τόσο μέσα από την πληρέστερη και ταχύτερη καταγραφή των λαϊκών αναγκών, προκειμένου να κατευθύνεται κατάλληλα ο κεντρικός σχεδιασμός της οικονομίας, όσο και για την αποτελεσματικότερη υλοποίηση αυτού του κεντρικού σχεδιασμού, αλλά και οι δυνατότητες για την αξιοποίηση του διαδικτύου και των πληροφοριών στην παραγωγή, στην οικονομία γενικότερα, στην εκπαίδευση, στην έρευνα, στην πληροφόρηση. Μπορεί να αξιοποιηθεί, για να φωτίσει την υπεροχή και την αναγκαιότητα της λαϊκής εξουσίας ως τον μονόδρομο, για την κάλυψη των λαϊκών αναγκών.

Με βάση όλα τα παραπάνω, τα ΚΚΕ θα καταψηφίσει τη συγκεκριμένη ευρωπαϊκή Οδηγία και, κατά συνέπεια, το σχέδιο νόμου.

Αν μου δίνεται η δυνατότητα, θα ήθελα να πω δυο λόγια για τις τροπολογίες, για να μην πω κάτι στη δευτερολογία.

Σε σχέση με την υπουργική τροπολογία, που αφορά το τέλος επιτηδεύματος, μπορεί να φαίνεται από μια πρώτη άποψη ως θετικό μέτρο σε μια κατηγορία εργαζομένων, με βάση τους συνεταιρισμούς, ωστόσο το διατηρεί το τέλος επιτηδεύματος στο συντριπτικά μεγαλύτερο μέρος, όπως, για παράδειγμα, στους πέραν των αγροτικών συνεταιρισμών αγρότες, στους επαγγελματίες βιοτέχνες, στους έμπορους και σε άλλες κατηγορίες, πολύ περισσότερο από τη στιγμή, που ο συγκεκριμένος φόρος δεν έχει χαρακτήρα φορολόγησης των πραγματικών εισοδημάτων.

Άρα, πρόκειται για μια υποκρισία από την πλευρά της Κυβέρνησης, παρουσιάζοντάς το ως δήθεν φιλολαϊκό μέτρο και, μάλιστα, τη στιγμή που διατηρεί όλο το φορομπηχτικό πλαίσιο με την ταυτόχρονη μέριμνα των φοροαπαλλαγών στο μεγάλο κεφάλαιο.

Καμμία σχέση δεν έχει με αυτό που λέει το Κομμουνιστικό Κόμμα Ελλάδας, δηλαδή εδώ και τώρα -ορίστε, ιδού η Ρόδος ιδού και το πήδημα!- αυξήστε τη φορολογία στο μεγάλο κεφάλαιο, καταργήστε τις φοροαπαλλαγές σε αυτό και απαλλάξτε τα λαϊκά εισοδήματα από την υπέρμετρη φορολογία και αυτή να γίνεται με βάση τα πραγματικά εισοδήματά τους.

Σε σχέση με την υπουργική τροπολογία θα ψηφίσουμε «παρών».

Και σχετικά με τη βουλευτική τροπολογία που αφορά την ψηφιακή τηλεοπτική ευρωεκπομπή επίσης ψηφίζουμε «παρών».

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις συνοδοί εκπαιδευτικοί από το 11ο Γυμνάσιο Πάτρας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητά μας παιδιά, σας δίνεται και η δυνατότητα να παρακολουθήσετε τα επόμενα τρία λεπτά μία ιδιαίτερη διαδικασία –εμβληματική θα τη χαρακτήριζα- η οποία γίνεται κάθε χρόνο, που είναι η απόδοση από πλευράς του Υπουργού Οικονομικών του σχεδίου προϋπολογισμού, που θα τεθεί σε συζήτηση τις επόμενες μέρες.

Κυρίες και κύριοι συνάδελφοι, επιτρέψτε μου να σας ενημερώσω ότι η συζήτηση του κρατικού προϋπολογισμού στην αρμόδια Διαρκή Επιτροπή Οικονομικών Υποθέσεων θα ξεκινήσει τη Δευτέρα 26 Νοεμβρίου 2018 και θα πραγματοποιηθούν έως τέσσερις συνεδριάσεις μετά από συνεννόηση με το Προεδρείο της Βουλής.

Η συζήτηση στην Ολομέλεια της Βουλής θα ξεκινήσει την Τετάρτη 12 Δεκεμβρίου 2018, σύμφωνα με το άρθρο 123 παράγραφος 1 του Κανονισμού της Βουλής, και θα ολοκληρωθεί -μέσα σε πέντε το πολύ συνεχείς συνεδριάσεις- έως την Τρίτη 18 Δεκεμβρίου 2018 με τη διεξαγωγή της ονομαστικής ψηφοφορίας.

Θα παρακαλούσα πολύ τον Αναπληρωτή Υπουργό Οικονομικών κ. Χουλιαράκη, ο οποίος πέραν του προϋπολογισμού έχει φέρει και τον ισολογισμό και τον απολογισμό του 2017, να λάβει τον λόγο για την κατάθεση.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):**

Κύριε Πρόεδρε της Βουλής, κυρίες και κύριοι Βουλευτές, έχω την τιμή να καταθέσω στο Σώμα τον κρατικό προϋπολογισμό οικονομικού έτους 2019 και την εισηγητική του έκθεση.

Καταθέτω, επίσης, έκθεση επί των φορολογικών δαπανών, εκθέσεις των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν.4270/2014, όπως αυτό ισχύει.

Κύριε Πρόεδρε, θα σας παρακαλέσω να οριστούν ημερομηνίες για τη συζήτηση του κρατικού προϋπολογισμού στη Διαρκή Επιτροπή Οικονομικών Υποθέσεων και στην Ολομέλεια της Βουλής και να ενημερώσετε το Σώμα, όπως ήδη έχετε κάνει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Αναπληρωτής Υπουργός κ. Γεώργιος Χουλιαράκης καταθέτει στον Πρόεδρο της Βουλής σε ψηφιακό μέσο αποθήκευσης (USB stick) τον κρατικό προϋπολογισμό του οικονομικού έτους 2019, την εισηγητική του έκθεση, καθώς επίσης και τον απολογισμό του κρατικού προϋπολογισμού οικονομικού έτους 2017, τον ισολογισμό χρήσης 2017, έκθεση επί των φορολογικών δαπανών, έκθεση των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν. 4270/2014, όπως αυτό ισχύει)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, ευχαριστώ.

Είμαι σίγουρος ότι η συζήτηση η οποία θα γίνει στις ημερομηνίες που είπαμε προηγουμένως και έχει αποφασίσει και η Διάσκεψη των Προέδρων θα νοηματοδοτήσει επί της ουσίας μία νέα εποχή και για τα οικονομικά του έτους 2019, αλλά θα νοηματοδοτήσει και την ουσιαστική έξοδο της χώρας, εάν θεωρήσουμε –και έτσι είναι- ότι τυπικά τον Αύγουστο υπήρξε η έξοδος από τη διάρκεια των οκταετών μνημονιακών δεσμεύσεων της χώρας, αλλά αυτά θα τα συζητήσουμε εδώ ενώπιον ενωπίοις.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Δένδια, έχετε τον λόγο.

**ΓΕΩΡΓΙΟΣ - ΝΙΚΟΛΑΟΣ ΔΕΝΔΙΑΣ:** Σας ευχαριστώ.

Οφείλω να αναγνωρίσω ότι ο κ. Χουλιαράκης κατέθεσε τον προϋπολογισμό με σεμνότητα και απέφυγε απολύτως θριαμβολογίες και γενικές τοποθετήσεις επί του περιεχομένου. Παρέπεμψε στη συζήτηση στην επιτροπή και στην Ολομέλεια, όπου θα τα αναλύσουμε όλα με τους συναδέλφους.

Απλώς, είμαι υποχρεωμένος να πω ότι σύμφωνα με την πληροφόρηση που έχουμε και σύμφωνα με τις δύο πιθανότητες, που έχουν δει το φως της δημοσιότητας -φαντάζομαι ότι ισχύει η μία εκ των δύο, με δεδομένο πλέον το θέμα των συντάξεων, για το οποίο ευθέως επιχαίρουμε και σας το λέω ξεκάθαρα, κύριε Χουλιαράκη- η Νέα Δημοκρατία χαίρεται για τη μη περικοπή των συντάξεων. Θεωρούμε -το είχαμε διατυπώσει ως κοινοβουλευτική τοποθέτηση διά τροπολογίας- ότι η ελληνική κοινωνία σε αυτήν τη συγκυρία δεν άντεχε την περαιτέρω περικοπή των συντάξεων.

Θεωρούμε, όμως, ότι, η ανάλυση του προϋπολογισμού που καταθέσατε, θα οδηγήσει σε αντίληψη των αδιεξόδων, στα οποία οδηγεί η οικονομική σας πολιτική. Θα ευχόμουν να διαψευστώ από τη συζήτηση και από την τελική κατάληξη. Φοβούμαι, όμως, ότι αυτό δεν θα συμβεί.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Δένδια.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θα έλεγα ότι δεν είναι ακριβώς ο πρώτος μεταμνημονιακός προϋπολογισμός αυτού του κράτους, δεδομένου ότι είμαστε σε καθεστώς ενισχυμένης εποπτείας, δεδομένου ότι η Ευρωπαϊκή Επιτροπή θα προχωρήσει σε αξιολόγηση για τις ληξιπρόθεσμες οφειλές του δημοσίου προς τους ιδιώτες, που έχουν πιάσει ταβάνι, σε αξιολόγηση για τη στελέχωση της Ανεξάρτητης Αρχής Δημοσίων Εσόδων, για την καθυστέρηση στις ιδιωτικοποιήσεις, για τις αλλαγές στο δημόσιο. Άρα, θα έλεγα να κρατάμε μικρό καλάθι, σε σχέση με το μεταμνημονιακό ή το λανθάνον μνημονιακό καθεστώς του παρόντος προϋπολογισμού.

Επίσης, υπάρχει και η προειδοποίηση για τα 600 εκατομμύρια ευρώ, που ακόμα δεν έχει λάβει χώρα, δηλαδή τα κέρδη από το ευρωσύστημα. Όλα αυτά εξαρτώνται, βεβαίως, από τις επιδόσεις της ελληνικής οικονομίας, έτσι όπως θα ελεγχθούν, θα αξιολογηθούν από την Ευρωπαϊκή Επιτροπή. Αυτό είναι το πρώτο μου βασικό σχόλιο.

Έχουμε μπροστά μας όντως, τις συνεδριάσεις, στις οποίες ο καθένας θα αναπτύξει τα επιχειρήματά του. Εγώ θα έλεγα ότι ένας προϋπολογισμός, για να πετύχει στην Ελλάδα θα πρέπει να είναι ξεκάθαρα αναπτυξιακός, με εμπιστοσύνη προς τον ιδιωτικό τομέα. Εάν κάποια στιγμή οι κυβερνήτες αυτής της χώρας -όποιοι και αν είναι αυτοί- στη διάρκεια των χρόνων αντιληφθούν ότι η «ιερά αγελάδα» αυτής της κοινωνίας είναι ο Έλληνας ιδιώτης που παράγει, ερευνά, καινοτομεί, κάνει εξαγωγές, προσλαμβάνει, τότε ενδεχομένως τα πράγματα να είναι καλύτερα.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αμυρά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, μόλις κατατέθηκε στο Κοινοβούλιο ο προϋπολογισμός. Χαρακτηρίζεται από την Κυβέρνησή σας ως ο πρώτος μεταμνημονιακός προϋπολογισμός. Νομίζω ότι θα έπρεπε να μιλάμε με πολύ μεγαλύτερη ειλικρίνεια στον ελληνικό λαό. Έχουν υπογραφεί δεσμεύσεις για τα επόμενα χρόνια, οι οποίες συνιστούν ένα βαρύ πρόγραμμα για τη χώρα.

Βεβαίως, θα συζητηθούν όλα στις επιτροπές και δεν χρειάζεται να πούμε τίποτα περισσότερο σήμερα. Το μόνο που θα ήθελα να επισημάνω είναι το εξής κεντρικό ζήτημα: Ο προϋπολογισμός σας, όπως και των προηγούμενων χρόνων, έχει ως μοναδικό ουσιαστικά δημοσιονομικό στόχο την επίτευξη υπερβολικών πρωτογενών πλεονασμάτων. Από εκεί που μιλούσαμε για ελλείμματα στη χώρα μας, φτάσαμε στο εντελώς αντίθετο άκρο, που και αυτό είναι προβληματικό, να κυνηγάτε, υπερβολικά πρωτογενή πλεονάσματα, τα οποία, για να πετύχεις, απαιτούνται δυσβάσταχτα μέτρα. Καμμία χώρα για τόσα πολλά χρόνια, όπως προβλέπεται, δεν μπορεί να λειτουργήσει με πρωτογενή πλεονάσματα άνω του 3,5%. Αυτός πρέπει να είναι ένας κεντρικός στόχος για τη διαπραγμάτευση της χώρας και για τους επόμενους προϋπολογισμούς, ο στόχος πλεονασμάτων να πέσει στο 2%, κατόπιν διαπραγμάτευσης με τους εταίρους. Για να μπορέσει να γίνει αναπτυξιακός ο προϋπολογισμός και να μην στραγγαλίζει ουσιαστικά, μέσω της φορολογικής διαδικασίας.

Γιατί και αυτός ο προϋπολογισμός δεν είναι αναπτυξιακός και ουσιαστικά έχει μια λογική επιδοματικής ανακύκλωσης της φτώχειας. Πρέπει να συμφωνηθούν βιώσιμα, λογικά πρωτογενή πλεονάσματα και στο πλαίσιο αυτό να έχουμε στόχο την βιώσιμη ανάπτυξη και όχι να παίρνουμε δέκα, όπως σας είπαμε και χθες δημοσίως, και να δίνουμε πίσω ένα με μία λογική επιδοματικής ανακύκλωσης της φτώχειας.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Αυτό το –να μην το πω με γνήσια ελληνικά- story, η ιστορία του μεταμνημονιακού προϋπολογισμού και της μεταμνημονιακής εποχής είναι ειρωνεία. Είναι μεταμνημονιακή εποχή με επτακόσιους νόμους μνημονιακούς να ισχύουν στο ακέραιο και να μην καταργείται κανένας. Άρα, έχουμε μεταμνημονιακή εποχή με ισχύ όλων των μνημονιακών νόμων.

Δεύτερον, είναι μεταμνημονιακός προϋπολογισμός και μεταμνημονιακή εποχή με δεσμεύσεις μέχρι το 2060 για τα πλεονάσματα, με μέτρα που θα εφαρμόζονται από το 2019 και 2020, που τα περισσότερα θα είναι με μονομέρεια υπέρ του κεφαλαίου. Μεταμνημονιακή εποχή, αλλά ισχύει η σιδερένια, θα έλεγα, επιτροπεία από την πλευρά της Ευρωπαϊκής Ένωσης, ο εξάμηνος έλεγχος και όλα τα υπόλοιπα. Άρα, έχουμε έναν μύθο, όλα έχουν αποφασιστεί και απλά μένει ο τίτλος.

(Στο σημείο αυτό την Προεδρική Έδρα καταλαμβάνει ο Ζ’ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Σε ό,τι αφορά τον προϋπολογισμό, είναι ένας σκληρός, βαθιά ταξικός προϋπολογισμός. Μη μας πείτε για τα ψίχουλα, που μοιράζονται. Γιατί είναι σκληρός και ταξικός; Γιατί και ο καινούργιος προϋπολογισμός παίρνει πολύ περισσότερα, πολλά δισεκατομμύρια –θα τα πούμε αυτά στη συζήτηση- από τους πολλούς, από τους εργαζόμενους, τους μισθωτούς, τα λαϊκά στρώματα, με μέτρα που θεσπίστηκαν μέχρι του σημείου να καταργείται το ΕΚΑΣ και από την άλλη μεριά αρχίζει να δίνει ακόμη περισσότερα στο μεγάλο κεφάλαιο.

Δεν παίρνει κανένα, μα κανένα μέτρο -ούτε ένα μέτρο- για να πάρει από αυτούς που κατέχουν τον πλούτο, που είναι και αμύθητος κι ας λένε ότι δεν υπάρχουν χρήματα. Δεν καταργεί τίποτε ούτε από τα προνόμια των εφοπλιστών. Το αντίθετο: μειώνει την φορολογία σταδιακά από το 29% στο 23%. Η Νέα Δημοκρατία λέει να πάει στο 20%, άρα να πληρώσουν κι άλλο τα λαϊκά στρώματα, για τα οποία κόπτεται. Μειώνει τη φορολογία στα διανεμόμενα κέρδη από το 15% στο 10% και στους εργαζόμενους, την εργατική τάξη και τα λαϊκά στρώματα φέρνει νέα φοροκαταιγίδα.

Τέλος, ως προς τις συντάξεις, χαιρετίζει το σημείο αυτό και η Νέα Δημοκρατία. Ε, βέβαια! Κόψατε τόσες φορές, που έχουμε χάσει τον λογαριασμό. Θα πω, λοιπόν, χοντρικά, ότι κόψατε δεκαπέντε φορές εσείς και δεκαπέντε φορές ο ΣΥΡΙΖΑ τις συντάξεις και τώρα πανηγυρίζετε, που δεν κόβονται κι άλλο. Αυτό για εμάς είναι αίσχος κυριολεκτικά. Κοροϊδεύετε έναν ολόκληρο λαό λέγοντάς του «δεν σας κόβουμε άλλο τις συντάξεις». Επίσης, λέτε ότι «περάσαμε τα μνημόνια».

Αυτό όμως που θα έπρεπε να γίνεται είναι η αύξηση των συντάξεων, για να επανέλθουμε στην προηγούμενη κανονικότητα. Νομίζουμε ότι σε όλους θα δώσει -και πρέπει να δώσει- απάντηση ο ελληνικός λαός.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα μέλη από τον Ευρωπαϊκό Οργανισμό Δημοσίου Δικαίου

Η Βουλή τούς καλωσορίζει στο Ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Χουλιαράκης. Σας φτάνουν πέντε λεπτά, κύριε Υπουργέ;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Δύο λεπτά θέλω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Πρόεδρε, χαίρομαι κατ’ αρχάς που η Αντιπολίτευση χαιρετίζει τη μεγάλη επιτυχία της Κυβέρνησης για την ακύρωση του μέτρου περικοπής των προσωπικών διαφορών κύριων και επικουρικών συντάξεων, που ενσωματώνει ο προϋπολογισμός του 2019.

Δεν είχα σκοπό να τοποθετηθώ επάνω στον προϋπολογισμό, γιατί δεν ήθελα να χρησιμοποιήσω ένα προφανές πλεονέκτημα που έχω να γνωρίζω τι γράφει κάθε σελίδα του. Θα περίμενα, βέβαια, από την Αντιπολίτευση να μελετήσει τον προϋπολογισμό πριν τοποθετηθεί επάνω σε αυτόν και να γίνει πραγματική συζήτηση στην επιτροπή και στην Ολομέλεια τις επόμενες ημέρες και εβδομάδες. Όμως, μια και θίχτηκε το θέμα και τοποθετήθηκαν όλοι επάνω σε αυτό, θα πω και εγώ δύο λόγια για το τι περιλαμβάνει.

Πέρα, λοιπόν, από την ακύρωση –και τονίζω ότι πρόκειται για ακύρωση και όχι αναστολή- του μέτρου της περικοπής των προσωπικών διαφορών, ο προϋπολογισμός αυτός είναι ο πρώτος προϋπολογισμός από το 2008 που περιλαμβάνει μία καθαρή δημοσιονομική επέκταση της τάξης του 0,5% του ΑΕΠ, της τάξης των 910.000.000 ευρώ. Αυτά τα 910.000.000 ευρώ είναι το πρώτο κρίσιμο βήμα για την αλλαγή του μίγματος δημοσιονομικής πολιτικής, σε πιο φιλική προς την ανάπτυξη κατεύθυνση, αλλά και σε πιο φιλική προς την κοινωνική συνοχή κατεύθυνση. Θα αναφέρω ενδεικτικά τις μειώσεις των ασφαλιστικών εισφορών των ελεύθερων επαγγελματιών, των αυτοαπασχολούμενων και των αγροτών. Θα αναφέρω την επιδότηση των ασφαλιστικών εισφορών των νέων κάτω των είκοσι τεσσάρων, ένα πολύ φιλικό μέτρο για τη δημιουργία νέων θέσεων εργασίας, ειδικά για μια κατηγορία αποκλεισμένη από την αγορά εργασίας.

**ΑΘΑΝΑΣΙΟΣ ΠΑΦΙΛΗΣ:** Τους βιομήχανους …

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Θα αναφέρω τα 400 εκατομμύρια ευρώ για την εισαγωγή ενός νέου επιδόματος στέγασης και μια σειρά άλλα μέτρα, όπως είναι η ενίσχυση του προγράμματος «Βοήθεια στο Σπίτι», η ενίσχυση των προγραμμάτων ειδικής αγωγής κ.ο.κ.

Επαναλαμβάνω, λοιπόν, ότι πρόκειται για το πρώτο κρίσιμο βήμα -δεν εξαντλείται εδώ η προσπάθεια- αλλαγής του μίγματος δημοσιονομικής πολιτικής και λελογισμένης δημοσιονομικής επέκτασης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Τώρα επί της ημερησίας διατάξεως ο συνάδελφος κ. Γεώργιος Αμυράς, έχει τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ κύριε Χουλιαράκη, φαντάζομαι ότι θα πάτε τώρα στην Επιτροπή Προϋπολογισμού. Θα έρθω κι εγώ μετά εκεί βεβαίως να σας βρω, αλλά θα ήθελα πρώτα να σας ρωτήσω το εξής: Αναρωτιόμουν ακούγοντάς σας να λέτε ότι μια μεγάλη επιτυχία της Κυβέρνησης είναι η μη περικοπή των συντάξεων.

Με συγχωρείτε, αλλά η Κυβέρνηση ΣΥΡΙΖΑ - ΑΝΕΛ, αυτή είναι που μόνη της, δυο φορές, στο μεσοπρόθεσμο και πριν από τρεις μήνες, ψήφισε την περικοπή των συντάξεων, όταν η Αντιπολίτευση σύσσωμη –και δεν με ενδιαφέρουν τα άλλα κόμματα- το Ποτάμι σας έλεγε ότι δεν χρειάζεται νέα περικοπή συντάξεων. Και λοιπόν, τώρα βγαίνετε ηρωικά εσείς να μας πείτε ότι χάρη στην Κυβέρνηση δεν περικόπτονται οι συντάξεις. Μα, η Κυβέρνηση δυο φορές, σε αυτήν την ίδια Αίθουσα, έφερε και ψήφισε την περικοπή των συντάξεων, όταν όλοι οι υπόλοιποι είχαμε καταψηφίσει την περικοπή των συντάξεων. Εάν, λοιπόν, είναι επιτυχία της Κυβέρνησης να αλλάξει αυτά που η ίδια είχε ψηφίσει μόνη της, τότε πώς θα χαρακτηρίζατε τη στάση της Αντιπολίτευσης, που από την αρχή σας έλεγε και σας πίεζε να μην προχωρήσετε στις περικοπές των συντάξεων; Ρητορικό ενδεχομένως το ερώτημα. Τα υπόλοιπα, επάνω, στην Επιτροπή Προϋπολογισμού.

Κυρίες και κύριοι συνάδελφοι, έρχομαι τώρα σ’ αυτήν την οδηγία την 1148/16 που θα ενσωματωθεί στο εθνικό …

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Αμυρά, μισό λεπτό.

Κύριε Υπουργέ, μην κάνουμε διάλογο τώρα, όμως, όταν έχουμε μπει στην ημερήσια διάταξη.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Πρέπει να κάνω ένα σχόλιο.

**ΠΡΟΕΔΡΕΥΩΝ (Σπυρίδων Λυκούδης):** Ένα σχόλιο έκανε ο κ. Αμυράς. Με συγχωρείτε. Θα σας δώσω τον λόγο αλλά δεν είναι λογικό αυτό. Έχουμε μπει στην ημερήσια διάταξη.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Θα ήθελα να κάνω το σχόλιο και να απαντήσω στον κύριο συνάδελφο.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Εγώ θέλω απλώς να υπενθυμίσω -θα το απαντήσω γιατί είναι σοβαρό το ερώτημα- ότι τα προ νομοθετημένα μέτρα του 2017 με χρόνο εφαρμογής το 2019, έγιναν μετά την εμμονή του Διεθνούς Νομισματικού Ταμείου και τη λανθασμένη πρόβλεψή του ότι η ελληνική οικονομία και η ελληνική Κυβέρνηση δεν θα καταφέρει να πιάσει τον στόχο που είχε συμφωνηθεί. Προέβλεπε στόχο, προέβλεπε αποτέλεσμα για το 2018, 1,3%. Πιάσαμε τον στόχο του 2017. Πιάσαμε τον στόχο του 2018. Έχουμε, λοιπόν, τη δυνατότητα να ακυρώσουμε μέτρα που είναι αχρείαστα και αντιπαραγωγικά, επειδή πετύχαμε τον στόχο μας. Με αυτήν την έννοια, λοιπόν, είναι επιτυχία, κύριε Αμυρά. Και μάλιστα, είναι επιτυχία τη στιγμή που οι προηγούμενες κυβερνήσεις όχι μόνο δεν έπιαναν τους στόχους, αλλά δημιουργούσαν ελλείμματα που έβαλαν τη χώρα εκεί που την έβαλαν.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Αμυρά, έχετε τον λόγο, αλλά όχι άλλες απαντήσεις. Επί του θέματος τώρα. Μη σχολιάσετε τον Υπουργό, γιατί θα έχουμε πάλι σχολιασμό επί του σχολιασμού.

**ΓΕΩΡΓΙΟΣ ΑΜΥΡΑΣ:** Εντάξει. Απλώς, δεν μπορώ να μη θυμηθώ την επιστολή του κ. Τσακαλώτου προς το Διεθνές Νομισματικό Ταμείο που το καλούσε να συμμετάσχει στο πρόγραμμα, έτσι; Εντάξει.

Εν πάση περιπτώσει, έρχομαι τώρα στην οδηγία που σας έλεγα. Λοιπόν, ζούμε σε έναν ψηφιακό κόσμο και είναι προφανές σε όλους ότι οι ψηφιακές υπηρεσίες είναι κομβικής σημασίας στη σύγχρονη οικονομική πραγματικότητα.

Κάθε περιστατικό παραβίασης της ασφάλειας του κυβερνοχώρου, είτε από πρόθεση είτε χωρίς, είναι προφανές ότι μπορεί να ζημιώσει σε πολύ μεγάλο βαθμό την οικονομία και την παροχή υπηρεσιών, όπως για παράδειγμα, για την τόσο αποδοτική οικονομικά χρήση πιστωτικών ή χρεωστικών καρτών η εμπιστοσύνη στην τεχνολογία αποτελεί προϋπόθεση εκ των ων ουκ άνευ. Το ίδιο ισχύει και για την τεράστια αγορά που έχει ανοίξει στο διαδίκτυο και δεν είναι τυχαίο καθόλου που η Ευρωπαϊκή Ένωση υπολογίζει ότι με την ολοκλήρωση της κοινής ψηφιακής αγοράς θα έχουμε αύξηση του κοινοτικού ΑΕΠ κατά 415 δισεκατομμύρια ευρώ ετησίως.

Μπορεί τα φώτα της δημοσιότητας να έχουν πέσει ή να είχαν πέσει τον Μάιο του 2018 στην οδηγία για τον γενικό κανονισμό για την προστασία των δεδομένων, το GDPR, όμως εξίσου σημαντική είναι η σημερινή οδηγία για την ψηφιακή εποχή στην οποία ζούμε. Η οδηγία αυτή στόχο έχει την υιοθέτηση μέτρων από όλα τα κράτη - μέλη, ώστε να επιτευχθεί ένα υψηλό κοινό επίπεδο ασφαλείας συστημάτων δικτύου και πληροφορίας στην Ευρωπαϊκή Ένωση. Η θέσπιση τέτοιων μέτρων αποτελεί απαραίτητη προϋπόθεση για την εύρυθμη λειτουργία κρίσιμων υπηρεσιών αλλά και για την προστασία δεδομένων πολιτών, επιχειρήσεων εντός της Ένωσης και κατά συνέπεια εντός και της Ελλάδας, της χώρας μας.

Τα μέτρα που εισάγονται στην ελληνική νομοθεσία με την παρούσα οδηγία είναι κλειδί για την προστασία των θεμελιωδών δικαιωμάτων των πολιτών και των επιχειρήσεων σε ό,τι αφορά την αδιάλειπτη, αξιόπιστη και αποδοτική παροχή υπηρεσιών και βασικών αγαθών ζωτικής σημασίας για την κοινωνία. Αφορά τους τομείς της ενέργειας, των μεταφορών, της τραπεζικής και χρηματοπιστωτικής αγοράς, της υγείας, του πόσιμου ύδατος, των ψηφιακών υποδομών, των επιγραμμικών υπηρεσιών αγοράς και μηχανών αναζήτησης καθώς και των ψηφιακών υπηρεσιών νεφοϋπολογιστικής.

Εμείς, λοιπόν, όπως και στις συνεδριάσεις της αρμόδιας επιτροπής είχαμε τοποθετηθεί, υπερψηφίζουμε το νομοσχέδιο.

Έρχομαι λίγο στις δύο τροπολογίες. Έρχομαι στην τροπολογία για τη δυνατότητα ψηφιακής αναμετάδοσης των παρόχων περιεχομένου περιφερειακής εμβέλειας μέσω συμπληρωματικών εγκαταστάσεων εκπομπής. Με την τροπολογία αυτή προτείνεται η τροποποίηση του άρθρου 37 του ν.4762/2014 που σχετίζεται με την εμβέλεια των νομίμως λειτουργούντων περιφερειακών τηλεοπτικών σταθμών και ουσιαστικά αφορά στην εγκατάσταση συμπληρωματικών εγκαταστάσεων εκπομπής για την ψηφιακή αναμετάδοση του σήματος. Με την τροπολογία αυτή προτείνεται η εγκατάσταση να επιτρέπεται με απόφαση του Υπουργού Ψηφιακής Πολιτικής αντί της Εθνικής Επιτροπής Τηλεπικοινωνιών και Ταχυδρομείων που προβλέπει ο νόμος. Θέλουμε εξηγήσεις σε αυτό, κύριε Υπουργέ. Για ποιον λόγο; Είμαστε αντίθετοι στην εκχώρηση αρμοδιοτήτων από την επιτροπή στον εκάστοτε Υπουργό Ψηφιακής Πολιτικής. Άρα, με βάση την πρώτη ανάγνωση, που νομίζω είναι ουσιαστική, είμαστε αρνητικοί σε αυτήν την τροπολογία. Περιμένω, όμως, την απάντησή σας, κύριε Παππά.

Τώρα όσον αφορά τη δεύτερη τροπολογία, για την εξαίρεση από την καταβολή του τέλους επιτηδεύματος των αγροτών, μελών αγροτικών συνεταιρισμών και φορέων της κοινωνικής οικονομίας, κ.λπ., κ.λπ., που βρίσκονται σε εκκαθάριση ή πτώχευση ή αδράνεια, επί του περιεχομένου της η τροπολογία είναι σωστή. Είναι θετικό. Η κατάργηση του τέλους επιτηδεύματος είναι προς τη σωστή κατεύθυνση. Εμείς στο Ποτάμι θεωρούμε ότι δεν μπορεί να υπάρχει τέλος επιτηδεύματος πουθενά, για κανέναν κλάδο της οικονομίας, για κανένα επάγγελμα.

Όμως, δεν μπορούμε να παραβλέψουμε και την τακτική σας να φέρνετε δωράκια μέσω τροπολογιών τώρα πια που βρισκόμαστε πλέον και σε προεκλογική περίοδο. Και ερωτώ: Βάσει ποιου σχεδιασμού συνολικού θα προχωρήσετε στην κατάργηση του τέλους επιτηδεύματος σε σχέση με τη θέση του αγρότη και ιδιαιτέρως με τα κίνητρα για την αύξηση των ανθρώπων, των αγροτών, των δυνάμεων που θα προστρέξουν στο συνεταιρίζεσθαι;

Άρα, αρνητική είναι η ψήφος μας για την πρώτη τροπολογία, για τους αναμεταδότες και τη μεταφορά αρμοδιοτήτων στην ουσία ή υφαρπαγή, θα έλεγε κάποιος άλλος, από την Αρχή Τηλεπικοινωνιών και Ταχυδρομείων, την ΕΕΤΤ, προς τον Υπουργό Ψηφιακής Πολιτικής, θετική είναι για την κατάργηση του τέλους επιτηδεύματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Αμυρά.

Ο κ. Σαρίδης έχει τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ.

Κύριε Πρόεδρε, κύριε Υπουργέ, αγαπητοί συνάδελφοι, σήμερα και τις προσεχείς ημέρες, ενόψει κιόλας μάλιστα της οδηγίας 681 που συζητάμε στις επιτροπές, θα προσπαθήσουμε να απαντήσουμε, στο κορυφαίο -θεωρώ εγώ- ερώτημα «πόση ελευθερία θα πρέπει να θυσιάσουμε για να αισθανόμαστε ασφαλείς;».

Σήμερα, λοιπόν, στο ερώτημα αυτό σε ένα νομοσχέδιο που δεν είχε τη δημόσια διαβούλευση που θα έπρεπε να έχει, σήμερα που οι πολίτες, αν τους ρωτήσεις, δηλώνουν «μη ενημερωμένοι» για το τι συζητάμε εδώ, μέσα σε αυτήν την Αίθουσα, ένας μόνο συνάδελφος Βουλευτής δήλωσε ότι θέλει να πάρει τον λόγο και να μιλήσει εκτός από τους εκπροσώπους των κομμάτων. Η δε Αίθουσα αυτή θα μου επιτρέψετε να πω ότι είναι σχεδόν άδεια, με τους συμβούλους του Υπουργού να συναγωνίζονται αριθμητικά τους συναδέλφους μου.

Αυτή η Αίθουσα, αγαπητοί συνάδελφοι, θα έπρεπε να είναι γεμάτη. Αυτή η Αίθουσα θα έπρεπε να ήταν γεμάτη σε κάθε νομοσχέδιο. Οι φωνές, οι απόψεις, οι γνώμες έπρεπε να ακούγονται από αυτό εδώ το Βήμα. Οι πολίτες θα έπρεπε να ακούνε τους εκπροσώπους τους από αυτό εδώ το Βήμα. Εκπρόσωποι δεν είναι τα κόμματα, εκπρόσωποι είναι οι Βουλευτές, εκπρόσωποι του λαού. Μην διερωτάσθε, λοιπόν, γιατί χάνονται οι ευκαιρίες σε αυτήν τη χώρα. Δεν χάνονται οι ευκαιρίες, εμείς τις χάνουμε και τις χάνουμε εδώ μέσα, τις χάνουμε κάθε μέρα. Δεν θα μιλήσω ούτε για την ΕΡΤ ούτε για τα σκάνδαλα της πρώην Κυβέρνησης του ΠΑΣΟΚ. Πολλά πράγματα λύνονται με διάλογο. Ακριβώς γι’ αυτό θα μιλήσω, για τον διάλογο.

Σήμερα λοιπόν, μας παρουσιάζετε ή μας παρουσιαζόταν μια εξαιρετική ευκαιρία, κατά τη συζήτηση μας για την ενσωμάτωση στην ελληνική νομοθεσία μιας ακόμα οδηγίας του Ευρωπαϊκού Κοινοβουλίου και του Συμβουλίου της Ευρώπης, της οδηγίας 1148/2016 σχετικά με τα μέτρα που οφείλουμε να πάρουμε, ώστε να εξασφαλίσουμε ένα κοινό υψηλό επίπεδο στην ασφάλεια των συστημάτων δικτύου και πληροφοριών σε ολόκληρη την Ευρωπαϊκή Ένωση.

Πρόκειται για μια πολύτιμη ευκαιρία το να κάτσουμε να εξετάσουμε μερικά από τα αποτελέσματα, μερικές από τις επιπτώσεις μιας αδυναμίας μας. Της αδυναμίας δηλαδή, που παρουσιάζει το πολιτικό μας σύστημα στο να οργανώσει, να διεξαγάγει και να ολοκληρώσει έναν δημόσιο διάλογο επιχειρημάτων με την κοινωνία για εξαιρετικά κρίσιμα ζητήματα, ζητήματα που μπορούν να αλλάξουν τον τρόπο ζωής όλων μας. Ζητήματα, όπως είναι αυτά τα οποία προκύπτουν από την υποεξέταση ευρωπαϊκή οδηγία 1148, αλλά και από την άλλη που σας προανέφερα, που συζητείται στις επιτροπές την οδηγία 681 η οποία σύντομα και εκείνη θα πάρει το δρόμο προς την Ολομέλεια. Οδηγίες, οι οποίες αφορούν ταυτόχρονα και την ελευθερία και την ασφάλεια των πολιτών.

Οι δύο αυτές οδηγίες κινούνται στο ίδιο πνεύμα και έχουν την ίδια πηγή. Επιχειρούν, κατά τη γνώμη μου, να ορίσουν τη γραμμή, το να βάλουν το όριο ανάμεσα στην ελευθερία μας και στην ασφάλεια μας. Φιλοδοξούν να δώσουν μια χειροπιαστή απόδειξη στο πολύ σημαντικό ερώτημα που σας προανέφερα, δηλαδή «πόση από την ελευθερία μας πρέπει να θυσιάσουμε, για να αισθανόμαστε ασφαλείς».

Κυρίες και κύριοι συνάδελφοι, είναι αλήθεια πως πολλές από τις προκλήσεις που αντιμετωπίζει σήμερα η Ευρώπη, πολλές από τις απειλές κατά του ευρωπαϊκού ιδεώδους, έχουν τη ρίζα τους ακριβώς στη διαμάχη για το πού βρίσκεται τελικά αυτή η γραμμή, ανάμεσα στην ελευθερία και στην ασφάλεια, ανάμεσα στην προστασία των προσωπικών δεδομένων από τη μια και στην ασφάλεια των πολιτών από τρομοκρατικές και άλλες εγκληματικές ενέργειες από την άλλη πλευρά.

Τα ερωτήματα που τίθενται είναι πολλά. Μπορεί κανείς να αισθάνεται πραγματικά ελεύθερος, όταν δεν είναι ασφαλής; Πόσο αναγκαίο είναι να υποχωρήσουμε απέναντι στα ζητήματα πρόσβασης και διαχείρισης των προσωπικών μας δεδομένων, ώστε να διευκολύνουμε το έργο των αρχών ασφαλείας; Είναι πράγματι αποτελεσματικό; Αποδίδει στα αλήθεια το να ακολουθήσουμε τον δρόμο αυτόν, δηλαδή τον δρόμο που όσο πάμε, δίνουμε στις αρχές ασφαλείας όλο και περισσότερη πρόσβαση στα προσωπικά μας δεδομένα;

Πόσες κακόβουλες ενέργειες κατά της κοινωνίας μας έχουν αποτραπεί, αγαπητοί συνάδελφοι, επειδή εμείς δεχθήκαμε ως πολίτες να επιτρέψουμε την πρόσβαση στα προσωπικά μας δεδομένα;

Αυτά και άλλα πολλά ερωτήματα δυστυχώς δεν έχουν απαντηθεί. Και εδώ ακριβώς βρίσκεται το πρόβλημα.

Σήμερα στην Ολομέλεια μιλάμε για την από εδώ και πέρα υποχρέωση όλων των εταιρειών, που κρατάνε στοιχεία των πελατών τους, να ενημερώνουν υποχρεωτικά τις αρχές στην περίπτωση που δεχτούν κυβερνοεπίθεση και χάσουν τα δεδομένα των πελατών τους. Σήμερα στις επιτροπές μιλάμε για το απόλυτο «φακέλωμα» όποιου ταξιδεύει με αεροπλάνο. Μιλάμε, όμως, μόνοι μας, μιλάμε χωρίς αυτούς για τους οποίους νομοθετούμε. Δεν τους έχουμε ακούσει. Δεν έχουμε κάνει έναν διάλογο μαζί τους. Οι Έλληνες τελούν εν αγνοία γι’ αυτά που νομοθετούμε γι’ αυτούς και μάλιστα στο όνομά τους. Ποιος έχει την ευθύνη, τελικά, να ενημερώσει τους Έλληνες γι’ αυτά που εμείς νομοθετούμε, αν δεν την έχουμε τελικά εμείς οι ίδιοι, αν δεν την έχει η Κυβέρνηση από τη δική της πλευρά, αν δεν την έχει η Αντιπολίτευση από την άλλη;

Γι’ αυτό, λοιπόν, μίλησα στην αρχή της εισήγησής μου για μια πολύτιμη ευκαιρία που μας παρουσιάζεται και δεν πρέπει να τη χάσουμε. Με αφορμή τη σημερινή, αλλά και τις υπόλοιπες ευρωπαϊκές οδηγίες, πιστεύω ότι θα πρέπει να αναλάβουμε μια πρωτοβουλία να ενημερώσει η Βουλή τους Έλληνες ότι κρίσιμες υποθέσεις που θεωρούνται ήδη ανοικτές από τους πολίτες, ήδη έχουν κλείσει για εμάς μέσα σε αυτήν εδώ την Αίθουσα, ότι έχουμε ήδη απαντήσει, έχουμε ήδη καταλήξει, χωρίς ποτέ να έχει γίνει διάλογος.

Κύριε Υπουργέ, γι’ αυτόν κυρίως τον λόγο, αλλά και επειδή η οδηγία έπρεπε να είχε μεταφερθεί στο Εθνικό Δίκαιο από τις 18 Μαΐου του 2018, θέλουμε να επιστήσουμε την προσοχή στην Κυβέρνηση και να στείλουμε ένα μήνυμα: Εφόσον τώρα πλέον -όπως κι εσείς λέτε- δεν είμαστε μέσα στα μνημόνια και δεν μας ζορίζουν κάποιοι να νομοθετήσουμε, θα μπορούσαμε να νομοθετήσουμε με τον σωστό, επιβεβλημένο και δημοκρατικό τρόπο.

Θέλοντας, λοιπόν, να στείλουμε το μήνυμα στην Κυβέρνηση ότι πρέπει να ενσωματώνει ορθώς και εγκαίρως τις οδηγίες, δηλαδή και να κάνει τον απαιτούμενο διάλογο, αλλά και να μη δίνει την αφορμή στο να ξεκινούν διαδικασίες παράβασης του δικαίου της Ευρωπαϊκής Ένωσης, η Ένωση Κεντρώων θα ψηφίσει «παρών» επί της αρχής στο συγκεκριμένο νομοσχέδιο.

Κυρίες και κύριοι συνάδελφοι, η συνεχιζόμενη απουσία αληθινού διαλόγου με την κοινωνία και τους πολίτες επιτρέπει, τελικά, τη δημιουργία μιας θολής κατάστασης, όπου ερωτήματα κρέμονται αναπάντητα, απορίες αιωρούνται, επιτρέποντας έτσι σε δυνάμεις που δεν σέβονται τη δημοκρατία να ακμάζουν και να ενισχύονται ολοένα και περισσότερο.

Θα δώσω ένα παράδειγμα, κύριε Υπουργέ, της αρμοδιότητάς σας, όπου το θολό τοπίο παραμένει. Τι γίνεται με το ψηφιακό τέλος και τα επιχειρήματα που στήριξαν την επιβολή του; Τι γίνεται με τον φόρο του 2% έως 6% στα είδη υψηλής τεχνολογίας -στα tablets, στα κινητά τηλέφωνα, στα laptops, τους εκτυπωτές- ως αντιστάθμισμα στις απώλειες εσόδων από την «πειρατεία» στο διαδίκτυο; Και το ρωτάω αυτό και σε σχέση με μια πρόσφατη, αιφνιδιαστική, όπως χαρακτηρίστηκε από πολλούς, απόφαση της επιτροπής για την διαδικτυακή προσβολή δικαιωμάτων πνευματικής ιδιοκτησίας να υποχρεώσει τους παρόχους κινητής τηλεφωνίας και διαδικτύου να διακόψουν την πρόσβαση σε δεκάδες ιστοσελίδες.

Πότε, κύριε Υπουργέ, θα επανεξεταστεί το ζήτημα αυτό; Όταν χάσουν τη μάχη οι «πειρατές» ή όταν αυτά που τελικά εμείς πληρώνουμε για να μην χάνουμε, θα φτάσουν να είναι περισσότερα, τελικά, από αυτά που θα έχουμε χάσει; Πόσες δεκάδες ή χιλιάδες ιστοσελίδες θα πρέπει να κλείσουν για να καταργηθεί το ψηφιακό τέλος; Πληροφορούμαστε, πάντως, πως η εν λόγω απόφαση δεν είχε και τα αναμενόμενα αποτελέσματα που ήλπιζαν κάποιοι να έχουν.

Κλείνοντας, θα ήθελα να τονίσω το εξής: Πρέπει να κάνουμε ό,τι μπορούμε για να ζωντανέψει ο διάλογος με την κοινωνία των πολιτών, ειδικά για ζητήματα όπως είναι το διαδίκτυο και η σχέση του με την ασφάλεια και τα προσωπικά δεδομένα.

Σχετικά με την τροπολογία με γενικό αριθμό 1804 και ειδικό 51, που προβλέπει την εξαίρεση από την καταβολή τέλους επιτηδεύματος για τους αγρότες, μέλη αγροτικών συνεταιρισμών, τους αγροτικούς συνεταιρισμούς, τους φορείς κοινωνικής και αλληλέγγυας οικονομίας, τα φυσικά ή νομικά πρόσωπα και τις νομικές οντότητες που βρίσκονται σε εκκαθάριση ή πτώχευση ή αδράνεια, δεν θα μπορούσαμε να κάνουμε αλλιώς, παρά μόνο να την στηρίξουμε, καθώς έχουμε πιέσει και εμείς οι ίδιοι, από αυτό εδώ το Βήμα, προς αυτήν τη θετική κατεύθυνση. Είναι μια σωστή και δίκαιη απόφαση.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ κύριε συνάδελφε.

Τον λόγο έχει ο συνάδελφος κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να πω κατ’ αρχάς ότι επειδή είμαστε πολύ λίγοι Βουλευτές και επειδή με περιμένουν να ψηφίσω στη Γερουσία, θα είμαι σύντομος. Είναι μερικοί Βουλευτές που είναι παντός καιρού. Συγχωρήστε μου το σχόλιο.

Με την ευκαιρία του γεγονότος που έχει συμβεί τον τελευταίο καιρό και έχει σχέση με το σημερινό νομοσχέδιο, θα ήθελα να πω τα εξής: Ίσως δεν θα μαθαίναμε ποτέ την αλήθεια για τον θάνατο ενός νεαρού αν δεν υπήρχαν κάποιες κάμερες. Μάλιστα, ακούγεται ότι ξέρουμε τη μισή αλήθεια, γιατί υπάρχει κι άλλο ένα βίντεο που είναι υπαρκτό -ακούγεται, δεν μπορώ να το επιβεβαιώσω- και το οποίο ρίχνει ακόμα μεγαλύτερο φως.

Γιατί το λέω αυτό; Το νομοσχέδιο έχει σχέση με την κυβερνοασφάλεια και τον κυβερνοχώρο. Θυμάμαι κάποτε, όταν ήταν να κλείσουμε ένα ραντεβού, άκουσα την εξής κουβέντα: «Μπορεί να υπάρχει Έσελον εκεί. Καλό είναι να πάμε κάπου απόκρημνα, για να μην μας ακούσει και να μην μας δει κανείς». Έχει δύο πλευρές και δύο όψεις ο κυβερνοχώρος: Από τη μία η ελευθερία και από την άλλη η ασφάλεια. Το άκουσα και από άλλους ομιλητές. Θεωρώ ότι αυτό το νομοσχέδιο είναι ένα βήμα μπροστά και εξασφαλίζει όχι όλα, αλλά αρκετά σημεία ασφάλειας, χωρίς να περιορίζει την ατομική ελευθερία.

Νομίζω, λοιπόν -το είδα και στις επιτροπές- ότι υπάρχει καλή διάθεση από τα περισσότερα, τουλάχιστον, κόμματα. Νομίζω ότι αξίζει τον κόπο να κάνουμε αυτό το βήμα και να περιμένουμε τα αποτελέσματά του.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ολοκληρώθηκαν οι ομιλίες των ειδικών αγορητών. Πρέπει να σας ενημερώσω ότι δεν έχουμε ομιλητές συναδέλφους. Ο συνάδελφος κ. Κάτσης από τον ΣΥΡΙΖΑ που είχε εγγραφεί να μιλήσει, δήλωσε ότι δεν θα μιλήσει.

Επομένως, θα περάσω στους κοινοβουλευτικούς εκπροσώπους.

Η κ. Ζαρούλια έχει τον λόγο.

**ΕΛΕΝΗ ΖΑΡΟΥΛΙΑ:** Ευχαριστώ.

Φέρατε μια τροπολογία η οποία μπορεί φαινομενικά να είναι ευεργετική για τους αγρότες, όμως πολύ φοβάμαι ότι βλέπουμε το τυράκι, αλλά δεν βλέπουμε τη φάκα. Άλλωστε, δεν πρέπει να ξεχνάμε ότι μέσα στο 2019 θα παύσει να ισχύει ο νόμος Κατσέλη, με αποτέλεσμα ακόμα περισσότεροι συμπατριώτες μας να κινδυνεύσουν να χάσουν τα σπίτια τους, τις περιουσίες τους, το βιός τους.

Επειδή στη «δημοκρατία» σας ένα νόμιμα εκλεγμένο κόμμα από τη λαϊκή βάση, τον λαό, δεν έχει βήμα πουθενά, σε κανένα έντυπο ή ηλεκτρονικό μέσο, οφείλουμε να δώσουμε μια απάντηση σε όσους λένε ότι δεν μας βλέπουν.

Η Χρυσή Αυγή, απαγορευμένη από τα ΜΜΕ, ακόμη και από τους μικρούς περιφερειακούς τηλεοπτικούς σταθμούς τους οποίους απειλούν οι «δημοκράτες» προκειμένου να μην μας παρουσιάζουν, είναι το μοναδικό κόμμα σε ολόκληρη την πολιτική ιστορία της Ελλάδος του οποίου Βουλευτές φυλακίστηκαν και στους οποίους επιβλήθηκαν πρόστιμα, αποκλεισμοί και απαγορεύσεις. Και, όμως, κάποιοι ανύπαρκτοι λένε πως δεν κάνουμε τίποτε.

Θα αναφερθώ επιγραμματικά, για να ενημερώσω φίλους και εχθρούς για τον πολιτικό αγώνα της Χρυσής Αυγής: Το Σάββατο 20 Οκτωβρίου 2018 στην πολύπαθη Μακεδονία μας, που έχει προδώσει ένα ένοχο πολιτικό κατεστημένο, επρόκειτο να λάβει χώρα μια προκλητικά ανθελληνική εκδήλωση. Η πρόσκληση, μάλιστα, η οποία είχε δημοσιευτεί και στο διαδίκτυο ήταν σε σλάβικη γλώσσα. Η Χρυσή Αυγή ήταν εκεί, στον Άγιο Παντελεήμονα του Νομού Φλωρίνης. Μία κινητοποίηση εξέφρασε το πνεύμα της εθνικής αντίστασης και τελικά η εκδήλωση αυτών οι οποίοι αποδεδειγμένα και με δικαστική απόφαση δρουν αντεθνικά, δεν έγινε. Την εκδήλωση αυτή, όμως, δεν την είδε κανείς από αυτούς που λένε ότι δεν μας βλέπουν. Καμμία εφημερίδα, βεβαίως, δεν είπε λέξη.

Το Σάββατο 27 Οκτωβρίου 2018 έγινε συγκέντρωση στην Καρδίτσα και παράνομη αντισυγκέντρωση, μια συγκέντρωση η οποία τελικά έγινε σε πείσμα ενός ολόκληρου συστήματος που πολέμα τη Χρυσή Αυγή με λύσσα και στο οποίο φυσικά εντάσσονται και οι διάφοροι «πατριώτες» που δεν βλέπουν τη Χρυσή Αυγή.

Την Κυριακή 28 Οκτωβρίου 2018 σε κάλεσμα βορειοηπειρωτικών σωματείων για συγκέντρωση διαμαρτυρίας έξω από την Αλβανική Πρεσβεία για τη δολοφονία ενός ξεχωριστού Έλληνα στη βόρειο Ήπειρο, η Χρυσή Αυγή ήταν εκεί. Και την είδαν τηλεοπτικοί σταθμοί και μεγάλης επισκεψιμότητας σελίδες στο διαδίκτυο.

Και πάλι, όμως, οι θλιβεροί κομματάρχες, κυρίως της Νέας Δημοκρατίας, αλλά και οι σε διατεταγμένη υπηρεσία από το σύστημα «πατριώτες», που δεν θέλουν τη Χρυσή Αυγή, δεν την είδαν. Αλήθεια, πού ήταν όλοι αυτοί στη συγκέντρωση ενάντια στα ανθελληνικά σχέδια των Σκοπιανών στη Μακεδονία μας; Στη συγκέντρωση για τον νέο εθνομάρτυρα Κωνσταντίνο Κατσίφα; Ήταν απόντες!

Την Πέμπτη 8 Νοεμβρίου 2018 χιλιάδες Ελλήνων συγκεντρώθηκαν στους Βουλιαράτες για την κηδεία του νέου εθνομάρτυρα του ελληνισμού Κωνσταντίνου Κατσίφα και ανάμεσά τους, βεβαίως, και Χρυσαυγίτες, απλά στελέχη. Από Βουλευτές, όμως, ήταν μόνο δύο, διότι με την περήφανη πλεκτάνη εις βάρος της τρίτης πολιτικής δύναμης της χώρας, οι περισσότεροι έχουμε απαγόρευση εξόδου από τη χώρα, με πρώτο και καλύτερο τον Αρχηγό μας, τον Νίκο Μιχαλολιάκο.

Το Σάββατο 10 Νοεμβρίου 2018 μια ομάδα αγωνιστών της Χρυσής Αυγής προχώρησε σε μια δυναμική παρουσία στον Δήμο Καλλιθέας μοιράζοντας φυλλάδια προς τιμήν του νέου εθνομάρτυρα που πέθανε για τη σημαία μας στη βόρειο Ήπειρο. Ο λαός τους υποδέχθηκε με ενθουσιασμό, ενώ σε άμεσο χρόνο προσήλθαν στον χώρο ισχυρές αστυνομικές δυνάμεις. Γιατί άραγε; Αν ήταν τίποτα παρακρατικοί «ακτιβιστές», από αυτούς που καίνε την ελληνική σημαία, είναι βέβαιο ότι η Αστυνομία δεν θα ερχόταν καθόλου ή ότι θα ερχόταν με τόση καθυστέρηση, αρκετή ώστε τα παιδιά της εξουσίας, που παριστάνουν τους αντιεξουσιαστές, να έχουν αποχωρήσει με την ησυχία τους.

Αυτή είναι η χώρα στην οποία ζούμε. μία χώρα την οποία εξουσιάζουν όσοι μισούν οτιδήποτε εθνικό και αντιμετωπίζουν με πανικό οτιδήποτε ηρωικό, έξω από τη λογική της φτήνιας τους και της κακομοιριάς τους. Τα μόνα που θέλουν να ενδιαφέρουν τον λαό είναι οι αυξήσεις ή οι μειώσεις μισθών και συντάξεων, ο ΕΝΦΙΑ, ο ΦΠΑ και, βεβαίως, το αν θα γίνει το κόμμα, το οποίο προσκυνάνε, εξουσία, προκειμένου να τακτοποιήσουν τα δικά τους παιδιά.

Δεν περισσεύει στους γραικύλους χρόνος να σκεφτούν αυτούς που σκέπτονται μέσα στην ιστορία, αυτούς που ξεπερνούν το προσκυνημένο σήμερα και βλέπουν, μέσα από ένα ένδοξο παρελθόν, ένα μέλλον λαμπρό για το έθνος πέρα από τη λογική, τη λογική είτε τους αστισμού είτε της περίφημης αριστεροσύνης.

Η Χρυσή Αυγή αγωνίζεται σε κάθε γωνιά της Ελλάδος και κρατά ψηλά τη σημαία του εθνικισμού, σε πείσμα των κρατικών και παρακρατικών μηχανισμών, ενάντια στη χούντα των ΜΜΕ, δίνει μάχες πολιτικές εναντίον όλων.

Γι’ αυτούς που δεν μας βλέπουν, λοιπόν, που κάποιοι από αυτούς μπορεί να είναι και καλοπροαίρετοι ή να είναι θύματα της προπαγάνδας των εχθρών μας, απαντάμε: Η Χρυσή Αυγή είναι εδώ, από τη βόρειο Ήπειρο μέχρι την Καλλιθέα και σε κάθε γωνιά της πατρίδας μας. είναι εδώ και αγωνίζεται, παρ’ όλο το γεγονός ότι υφίσταται έναν πρωτοφανή διωγμό και αποκλεισμό.

Βεβαίως, την πρωτοβουλία γι’ αυτό το βρώμικο πόλεμο έχουν οι πληρωμένοι λακέδες και κομματάρχες των κομμάτων του πολιτικού κατεστημένου, με πρώτη και καλύτερη τη Νέα Δημοκρατία, αλλά και τους «πατριώτες» των μνημονίων. Για να τελειώνουμε με όλους αυτούς, εάν θέλουν να μας βλέπουν, να μην περιμένουν τα πληρωμένα δελτία ειδήσεων της τηλεοράσεως. Να σταθούν δίπλα μας, όπως στάθηκαν με ψυχή γενναία και αδάμαστη βούληση εθνική όσοι βρέθηκαν δίπλα μας στη Φλώρινα, στην Καρδίτσα, στους Βουλιαράτες, στην Καλλιθέα κι όπου αλλού υπάρχει πεδίο για πολιτικό αγώνα, για να κερδίσουμε την πατρίδα μας που χάνεται μέρα με την ημέρα.

Η Χρυσή Αυγή είναι εδώ και θα είναι εδώ ως το τέλος του κόσμου, να αγωνίζεται με τη σημαία του εθνικισμού ψηλά, για μια νέα Ελλάδα!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο κύριος Υπουργός έχει τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, κυρίες και κύριοι Βουλευτές, νομίζω ότι κάναμε στην επιτροπή μία υψηλού επιπέδου συζήτηση και φάνηκε ότι το συγκεκριμένο ζήτημα αντιμετωπίζεται από τις πολιτικές δυνάμεις με την αρμόζουσα σοβαρότητα.

Νομίζω ότι αυτό θα μας επιτρέψει να κάνουμε και τα απαραίτητα βήματα για την εφαρμογή της οδηγίας, η οποία χρειάζεται και άλλα νομικά εργαλεία να μπουν σε εφαρμογή, όπως η υπουργική απόφαση η οποία θα ορίζει τις υποχρεώσεις των φορέων κατά την εφαρμογή της οδηγίας.

Δυστυχώς, αποτέλεσε και αυτή η συζήτηση αφορμή από την Αξιωματική Αντιπολίτευση να κατακεραυνώσει την πολιτική της Κυβέρνησης στα ζητήματα των μέσων ενημέρωσης. Άκουσα τον κ. Καστανιώτη -και ήταν σαν να διαβάζω τη συνέντευξη του κ. Σαμαρά στα «ΠΑΡΑΠΟΛΙΤΙΚΑ» του Σαββάτου- να επαίρεται για το κλείσιμο της ΕΡΤ, να ψεύδεται ασυστόλως για τα ποσοστά τηλεθέασης και, βεβαίως, για άλλη μια φορά να δηλώνει ότι η Νέα Δημοκρατία είναι δικαιωμένη για το τι έκανε στον τομέα της ιδιωτικής τηλεόρασης, εκεί όπου άφησε για είκοσι εννέα χρόνια τα κανάλια ασύδοτα χωρίς άδειες. Εκεί ήσασταν και Γενικός Γραμματέας Ενημέρωσης, κύριε Κατσανιώτη, και δεν περίμενα να το πείτε εσείς αυτό. Διότι στη γενική γραμματεία -φαντάζομαι- θα είχαν φτάσει οι καταλογισμοί του τέλους διαφημίσεων και τους τέλους χρήσης συχνοτήτων.

**ΑΝΔΡΕΑΣ ΚΑΤΣΑΝΙΩΤΗΣ:** …(δεν ακούστηκε)

**ΝΙΚΟΛΑΟΣ ΠΑΠΠΑΣ (Υπουργός Ψηφιακής πολιτικής, Τηλεπικοινωνιών και Ενημέρωσης):** Δεν τα εισπράξατε. Εμείς τα εισπράξαμε, όμως. Εισπράξαμε 150.000.000 μέχρι τώρα, 175.000.000 θα εισπραχθούν στη δεκαετία από τις τηλεοπτικές άδειες και το τίμημά τους και πάνω από 120.000.000 θα εισπραχθούν από τον φόρο διαφήμισης, ο οποίος παραμένει. Βεβαίως, εισπράχθηκαν και 40.000.000 από τα τέλη χρήσης συχνοτήτων.

Άρα, νομίζω ότι εδώ πέρα θα πρέπει να κάνετε μία προσπάθεια να αποτιμήσετε την πολιτική σας με όρους ψυχραιμίας και να μην παριστάνετε ότι είμαστε στο 2016. Δεν είμαστε στο 2016. Δεν είμαστε στο 2016. Υπάρχει το ΦΕΚ με τις άδειες των τηλεοπτικών σταθμών, το οποίο λέει ακριβώς ότι η αδειοδότηση -και αυτό είναι μία τομή- έγινε με βάση τον νόμο 4339. Και νομίζω ότι θα βοηθούσε τους πάντες να πάμε τη συζήτηση παρακάτω για το τι ακριβώς τηλεόραση θέλουμε.

Επανέρχομαι τώρα στο θέμα μας. Είναι σημαντικό, κυρίες και κύριοι Βουλευτές, ότι λέξεις όπως «κυβερνοασφάλεια» έχουν αρχίσει όλο και περισσότερο στο μυαλό των πολιτών να μην είναι λέξεις οι οποίες αφορούν κάποιους εξειδικευμένους ή κάποιους πάρα πολύ παθιασμένους με τα ζητήματα των υπολογιστών. Αντιλαμβάνονται όλο και περισσότεροι πολίτες -και ευελπιστούμε ότι και αυτή η συζήτηση θα συμβάλλει σε αυτό- ότι αυτές οι έννοιες αφορούν την καθημερινή ζωή, τις συναλλαγές μας, τον τρόπο με τον οποίο καταναλώνουμε τις βασικές υπηρεσίες, τον τρόπο με τον οποίο προστατεύονται οι υποδομές.

Άρα -και πρέπει αυτό να γίνει καθαρό- η ενσωμάτωση της συγκεκριμένης οδηγίας αφορά την προστασία των κρίσιμων υποδομών της χώρας. Δεν αφορά ένα δευτερεύουσας σημασίας γεγονός, συμβάν, για το οποίο υπάρχουν άλλες αρμόδιες αρχές από την Εθνική Αρχή Κυβερνοασφάλειας, η οποία ορίζεται να είναι στο Υπουργείο Αμύνης. Και χαίρομαι που δεν άκουσα από καμία πτέρυγα της Βουλής ένσταση σε σχέση με αυτό το ζήτημα.

Έχουν υπάρξει, βεβαίως, πάρα πολλά συμβάντα κυβερνοασφάλειας στον διεθνή χώρο. Ένα πρόσφατο σχετικά ήταν στο αεροδρόμιο του Bristol, όπου είχαμε πρόβλημα στα λειτουργικά συστήματα της έκδοσης των εισιτηρίων. Απομονώθηκαν αυτά τα συστήματα. Εάν ίσχυε εκεί η οδηγία NIS, θα έκαναν ακριβώς το ίδιο. Θα τα έκλειναν -όπως έκλεισαν και τα υπόλοιπα-, αλλά θα ενημέρωναν και την ευρωπαϊκή αρχή, θα αξιολογούσαν το γεγονός και μετά θα λαμβάνονταν και τα κατάλληλα μέτρα.

Νομίζω, λοιπόν, ότι εδώ έχει υπάρχει μία ευρεία συναίνεση για την αναγκαιότητα της ενσωμάτωσης της συγκεκριμένης οδηγίας.

Αυτός είναι ο ένας πυλώνας στη στρατηγική για την κυβερνοασφάλεια.

Ο έτερος πυλώνας είναι ο «ENISA», ο Οργανισμός για την κυβερνοασφάλεια, ο οποίος αναβαθμίστηκε με βάση τις τελευταίες αποφάσεις της ΕΕ ως προς τον ρόλο του και την εντολή του. Και είναι πάρα πολύ σημαντικό το ότι βρίσκεται στην Ελλάδα, παρ’ όλο που τον κερδίσαμε όταν κανείς δεν καταλάβαινε τι σήμαινε κυβερνοασφάλεια, κύριε Μανιάτη. Εμείς κάτι άλλο θέλαμε. Δεν έχει σημασία, όμως. Ας μείνουμε στο θετικό, ότι, δηλαδή, είναι στην Ελλάδα. Έχει ενισχυθεί ο ρόλος του. Πριν από λίγες ημέρες υπογράψαμε και τη συμφωνία παράτασης της έδρας και είχαμε και τις θετικές δηλώσεις της αρμόδιας Επιτρόπου.

Ο οργανισμός για την κυβερνοασφάλεια είναι στην Αθήνα και το Ηράκλειο. Και, βεβαίως, η ελληνική Κυβέρνηση, η Ελλάδα, παρέχει στα στελέχη του οργανισμού όλες τις διευκολύνσεις οι οποίες είναι απαραίτητες -και είναι προϋποθέσεις, θα σας έλεγα- για να ασκεί το ρόλο του ο οργανισμός αυτός.

Είναι πάρα πολύ σημαντικό, κυρίες και κύριοι Βουλευτές, το γεγονός ότι στην καρδιά του νέου μοντέλου ανάπτυξης, του νέου τρόπου ανάπτυξης, έχουν μπει οι νέες τεχνολογίες. Βρέθηκα πριν τρεις μήνες στη Σόφια. Στη Σόφια, λοιπόν, υπογράψαμε μνημόνιο συνεννόησης για την οικοδόμηση του βαλκανικού διαδρόμου, ο οποίος μπορεί να υποστηρίζει τεχνολογίες πέμπτης γενιάς κινητής. Είναι το λεγόμενο 5G. Το λεγόμενο 5G είναι η υποδομή πάνω στην οποία αναπτύσσεται και η υπηρεσία των οχημάτων χωρίς οδηγό.

Καταλαβαίνετε, λοιπόν, ότι εάν συμφωνήσουμε ότι η Ελλάδα στη νέα εποχή μπορεί να είναι ένας κόμβος μεταφορών, ένας διαμετακομιστικός κόμβος, ένας κόμβος τηλεπικοινωνιών, ένας κόμβος εμπορίου, είναι πάρα πολύ σημαντικό αυτές τις τεχνολογίες να τις αναπτύξουμε και να διασφαλίσουμε, βεβαίως, ότι θα λειτουργούν χωρίς άλλου τύπου κινδύνους. Αντιλαμβάνεστε τι σημαίνει το να υπάρχει κάποιος κακόβουλος, ο οποίος να θέλει να παρέμβει μέσω λογισμικού στην πορεία οχημάτων χωρίς οδηγό, τα οποία κινούνται στο εθνικό δίκτυο. Άρα, νομίζω ότι έχουμε όλοι την αντίληψη της κρισιμότητας των ρυθμίσεων αυτών και καλώς προχωράμε. Και νομίζω ότι προχωράμε με μεγάλη συναίνεση.

Ακούστηκαν και άλλα πράγματα. Ακούστηκε ότι υπάρχουν καθυστερήσεις στην ψηφιακή πολιτική. Ειλικρινώς δεν περίμενα να το ακούσω αυτό. Η χώρα ήταν χωρίς κονδύλια για περίπου τρία χρόνια, ακριβώς επειδή δεν υπήρχε καμμία στρατηγική, ούτε καν η στρατηγική από τη δεξιά μεριά, τη φιλελεύθερη, τη δική σας. Δεν υπήρχε κατατεθειμένη στρατηγική. Δεν υπήρχε φορέας ολοκλήρωσης, σχεδιασμού, εκπόνησης και υλοποίησης ψηφιακής πολιτικής στην Ελλάδα.

Άρα, λοιπόν, κινδύνεψαν -τα είχαμε χάσει- 1,2 δισεκατομμύρια και μπορούμε και τα αξιοποιούμε πλέον επειδή συγκροτήθηκε η Εθνική Ψηφιακή Στρατηγική, συγκροτήθηκε το Υπουργείο Ψηφιακής Πολιτικής. Και προχωρούμε αυτήν τη στιγμή με πάνω από διακόσια είκοσι έργα ψηφιακής πολιτικής σε όλο το φάσμα του δημοσίου και του ιδιωτικού τομέα ύψους 800 εκατομμυρίων ευρώ. Άρα πρόκειται για έργα τα οποία αναθερμαίνουν την οικονομία, αλλά κυρίως στη διάχυσή τους μέσα στην οικονομία και την κοινωνία μπορούν να διαμορφώσουν όρους απασχόλησης για νέους ανθρώπους.

Και εδώ μπαίνει και το μεγάλο ζήτημα του λεγόμενου brain drain. Αλλά, όποιος μιλάει για brain drain και για διαρροή εγκεφάλων και δεν μιλάει για τις αμοιβές αυτών των ανθρώπων είναι υποκριτής, κυρίες και κύριοι συνάδελφοι, νομίζω. Οι νέοι άνθρωποι εάν είχαν αξιοπρεπείς αμοιβές σε θέσεις εργασίας εξειδικευμένες θα επέλεγαν να μείνουν στην πατρίδα τους, είναι απολύτως προφανές. Εδώ νομίζω θα πρέπει να συγκλίνουμε όλοι στην ανάγκη αύξησης των αμοιβών ούτως ώστε αυτό το φαινόμενο να αναχαιτιστεί.

Έρχομαι να ενημερώσω, επίσης, το Σώμα ότι το μεγάλο έργο της ηλεκτρονικής διακίνησης εγγράφων σε όλο το δημόσιο είναι στη φάση της ολοκλήρωσης. Έχει γίνει ο διαγωνισμός και πάμε τώρα για προσυμβατικό έλεγχο στο Ελεγκτικό Συνέδριο. Άρα, νομίζω ότι τις επόμενες λίγες εβδομάδες θα έχουμε την εγκατάσταση του αναδόχου και την ανάπτυξη αυτού του τεράστιου έργου, αυτής της τεράστιας μεταρρύθμισης, η οποία θα εξοικονομήσει για το δημόσιο περί τα 400 εκατομμύρια ευρώ ετησίως.

Δεν υπήρχε ψηφιακή υπογραφή; Δεν υπήρχε ηλεκτρονική διακίνηση εγγράφων; Υπήρχε αποσπασματικά και προαιρετικά. Όποιος φορέας ήθελε οικοδομούσε όποιο σύστημα ήθελε και η ψηφιακή υπογραφή για τον δημόσιο λειτουργό ήταν προαιρετική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ δύο επιπλέον λεπτά.

Αλλάζει, λοιπόν, αυτό και γίνεται υποχρεωτική η χρήση της ψηφιακής υπογραφής και η ηλεκτρονική διακίνηση εγγράφων, η οποία θα διασυνδέσει όλους τους οργανισμούς του δημοσίου. Και έτσι μαζί με το έργο της ψηφιακής πύλης, το οποίο πιστεύω ότι μέσα στο 2018 θα προκηρύξουμε, θα μπορούμε ακριβώς να αποφύγουμε καθυστερήσεις, όπως αυτές που έχουμε –οποία ειρωνεία- για το έργο της ηλεκτρονικής διακίνησης εγγράφων. Διότι αυτήν τη στιγμή είμαστε στη φάση που έχει ζητηθεί από τους προσωρινούς υπερθεματιστές του έργου της ηλεκτρονικής διακίνησης εγγράφων να προσκομίσουν κάποια έγγραφα, κάποιες βεβαιώσεις.

Όταν ολοκληρωθεί η ηλεκτρονική διακίνηση εγγράφων, διασυνδεθούν οι υπηρεσίες του δημοσίου και χτιστεί η ψηφιακή πύλη δεν θα ζητείται από τον πολίτη ή την επιχείρηση να προσκομίσει έγγραφο που τον αφορά και μπορεί να βρεθεί σε κάποιο άλλο μέρος μέσα στο δημόσιο. Για παράδειγμα, εάν μία εταιρεία καταθέσει μία προσφορά για ένα έργο σε έναν δήμο δεν θα χρειάζεται να πάει στη φορολογική αρχή, για να πάρει φορολογική ενημερότητα, στην ασφαλιστική αρχή, για να πάρει ασφαλιστική ενημερότητα και στο Υπουργείο Δικαιοσύνης, για να πάρει το ποινικό μητρώο. Η ταυτοποιημένη επιχείρηση θα μπορεί, λοιπόν, με μία πράξη μόνο να καταθέτει αυτήν την προσφορά. Αυτές τις ημέρες, λοιπόν, καθυστέρησης θα τις είχαμε αποφύγει εάν είχε προχωρήσει εγκαίρως το έργο το οποίο τώρα εμείς υλοποιούμε.

Έρχομαι στον μετασχηματισμό της αγροτικής παραγωγής και της γεωργίας. Νομίζω ότι εδώ πρόκειται πραγματικά για ένα έργο τομή, το οποίο από κοινού με το Υπουργείο Αγροτικής Ανάπτυξης σχεδιάσαμε και θα υλοποιήσουμε. Καλωσορίζουμε τις πάρα πολύ θετικές έως ενθουσιώδεις δηλώσεις του αρμόδιου Επιτρόπου.

Έκανε μία αναφορά ο κ. Μανιάτης σε μία περίπτωση συνεταιρισμού που αξιοποιεί την ψηφιακή γεωργία. Υπάρχουν πολλά τέτοια παραδείγματα και βεβαίως πρέπει να δούμε πού έχουν κολλήσει και να διευκολύνουμε ακόμα και να πιέσουμε τις Ρυθμιστικές Αρχές Ενέργειας να λάβουν τα μέτρα τους.

Προσέξτε, όμως, εάν δεν υπήρχε η συγκροτημένη δημόσια παρέμβαση -και εδώ υπάρχει ένα πολιτικό ζήτημα στο οποίο ενδεχομένως να έχουμε πάρα πολύ σοβαρές διαφωνίες- η ανάπτυξη αυτής της τεχνολογίας θα ήταν περιορισμένη, μερική και θα αφορούσε λίγους και εκλεκτούς. Η μεγάλη υποδομή ψηφιακής γεωργίας την οποία αναπτύσσουμε, αφορά εξίμισι χιλιάδες σταθμούς και τη μισή καλλιεργήσιμη γη της χώρας, δηλαδή δεκαπέντε εκατομμύρια στρέμματα. Ο κάθε αγρότης θα έχει δικαίωμα πρόσβασης σε αυτές τις υπηρεσίες.

Διαμορφώνεται η πρώτη δημόσια υποδομή μετά από πάρα πολλά χρόνια με δημόσια δεδομένα –θέλω να το υπογραμμίσω και ο νοών νοείτω- και βεβαίως, αυτό σημαίνει ότι τα πανεπιστήμιά μας και τα ερευνητικά μας κέντρα θα μπορούν αυτά τα δεδομένα, τα ασφαλή δεδομένα, εάν προχωρήσουμε και στην υπερψήφιση της οδηγίας NIS, να τα αξιοποιεί και να αναπτύσσει υπηρεσίες, που θα μπορούν οι αγρότες μας να χρησιμοποιούν για να βελτιώσουν την παραγωγή τους, την αποδοτικότητά τους, όπως συμβαίνει σε πάρα πολλές πιλοτικές εφαρμογές του μέτρου, όπου έχουμε εξοικονόμηση 35% και 40%. Όμως, και θέλω να επανέλθω σε αυτό, χωρίς τη μεγάλη δημόσια παρέμβαση για την ανάπτυξη αυτής της υποδομής και του δικτύου, η χώρα θα έμενε πίσω.

Δεν θέλω να υπενθυμίσω και να θεωρήσουν κάποιοι ότι πάω να δημιουργήσω εσωκομματικό πρόβλημα στη Νέα Δημοκρατία, αλλά τα μεγάλα δίκτυα και από κυβερνήσεις συντηρητικές αναπτύχθηκαν με λογική δημόσιας παρέμβασης, και της ΔΕΗ και μια σειρά από άλλα δίκτυα. Οι μεγάλες δημόσιες επιχειρήσεις τα ανέπτυξαν. Ο ιδιωτικός τομέας δεν είναι κατάλληλος για όλα.

Κυρίες και κύριοι, θα ήθελα να πω δυο λόγια για τις τροπολογίες οι οποίες έχουν κατατεθεί. Νομίζω ότι το τέλος επιτηδεύματος είναι πάρα πολύ σημαντικό. Έρχεται και πιστοποιεί και αυτό μαζί με τα άλλα μέτρα ότι βγαίνουμε από τα μνημόνια και μια καταφατική, μια θετική ψήφος της Αντιπολίτευσης σε αυτό το μέτρο, είναι μια παραδοχή ότι η χώρα έχει βγει από τα μνημόνια.

Νομίζω ότι πρέπει να καλωσορίσουν όλες οι πτέρυγες ότι έχουμε αυτή τη στιγμή τον πρώτο μεταμνημονιακό προϋπολογισμό, τον προϋπολογισμό που μειώνει τον ΕΝΦΙΑ, τον προϋπολογισμό που μειώνει τις ασφαλιστικές εισφορές στους ελεύθερους επαγγελματίες, τον προϋπολογισμό που μειώνει ή καταργεί το τέλος επιτηδεύματος για τους συνεταιρισμένους αγρότες, τον προϋπολογισμό που ακυρώνει το μέτρο της μείωσης των συντάξεων.

Μην ξαναπείτε, σας παρακαλώ πολύ, σε αυτή την Αίθουσα ότι ήταν δικό μας μέτρο. Ήταν μέτρο του Διεθνούς Νομισματικού Ταμείου, για το οποίο πίεζε και η Αντιπολίτευση στην Ελλάδα να συνηγορήσουμε. Πότε; Ακόμη και τότε που δεν είχαμε κερδίσει τα αντίμετρα. Μας ζητούσατε να κλείσουμε τη συγκεκριμένη αξιολόγηση σκέτη, με 2% μέτρα του ΑΕΠ. Πώς τα φέρνει η ζωή τώρα και δεν υπάρχουν τα 2% μέτρα του ΑΕΠ, εκτός και αν στο πρόγραμμά σας είναι ακόμα η μείωση του αφορολόγητου, όπως ήταν και η περικοπή των συντάξεων.

Προσέξτε, θα βρεθείτε σε δύσκολη θέση. Και το 2020 είχατε στο πρόγραμμά σας τη μείωση των συντάξεων. Αναγκαστήκατε θυμωμένοι να αλλάξετε θέση, αλλά κλείνοντας, θα ήθελα να πω να προσέξετε λίγο τις τεράστιες μετατοπίσεις, διότι αναλογιζόμουν πριν από λίγες ημέρες τι θα σκέπτονταν ένας οπαδός σας, ο οποίος σας άκουγε δυο χρόνια -πέρα από το να ζητάτε εκλογές- να λέτε ότι έρχεται τέταρτο μνημόνιο.

Και από αυτού του τύπου την κριτική, τι σημαίνει ότι έρχεται τέταρτο μνημόνιο; Ότι η πολιτική μας είναι πολύ περιοριστική, ότι η πολιτική μας στραγγίζει την οικονομία. Λέγατε ότι έρχεται τέταρτο μνημόνιο- περάσατε στην κριτική ότι κάνουμε πολιτική «Τσοβόλα, δώστα όλα». Πραγματικά ένας άνθρωπος λογικός, ο οποίος παρακολουθεί τη συντηρητική παράταξη, θα βρίσκεται αυτή τη στιγμή σε σύγχυση. Δεν μπορεί να λέτε και τα δυο.

Περιμένω ειλικρινώς να παρακολουθήσω τη συζήτηση για τον προϋπολογισμό, να δούμε σε ποιο είδος κριτικής θα στρατοπεδεύσετε. Αυτό νομίζω ότι θα είναι εξαιρετικά ενδιαφέρον.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας παρακαλώ ολοκληρώστε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, θα ήθελα να κάνω μόνο μια σημείωση για τη βουλευτική τροπολογία και ολοκληρώνω.

Η βουλευτική τροπολογία θα γίνει αποδεκτή. Δεν πρόκειται περί μόνιμης μεταφοράς αρμοδιοτήτων και θα το εξηγήσω. Ακούστε, υπάρχουν οι δικαστικές αποφάσεις οι οποίες θα παρήγαγαν αποτελέσματα τα οποία κανένας μας δεν επιθυμεί, δηλαδή, κάποια κανάλια θα έπρεπε να κλείσουν στη βάση δικαστικών αποφάσεων.

Τι κάνει η Κυβέρνηση αυτή τη στιγμή; Λέει ότι όπως με τις πανελλαδικές άδειες, έτσι και με τις περιφερειακές δεν θα ανοίξει ή δεν θα κλείσει κανείς πριν ολοκληρωθεί η κανονική από το Εθνικό Συμβούλιο Ραδιοτηλεόρασης αδειοδότηση. Για να γίνει αυτό πρέπει να ολοκληρωθούν οι περιφερειακοί χάρτες συχνοτήτων και να προχωρήσουμε κανονικά στην αδειοδότηση. Οι αποφάσεις του ΕΣΡ θα είναι αυτές που θα πουν ποιος πρέπει να συνεχίσει να εκπέμπει αφού ολοκληρωθεί η κανονική κατά τον νόμο αδειοδότηση.

Η συγκεκριμένη τροπολογία τώρα -και σας καλώ να την υπερψηφίσετε- αφήνει το status quo. Αυτή είναι νομίζω μια έντιμη λογική και μια συμφωνία στην οποία σας προτείνουμε να προστρέξετε. Διότι επαναλαμβάνω, δεν θέλω να μιλήσω περιπτωσιολογικά από το Βήμα της Βουλής, αλλά αυτή τη στιγμή, εάν τα πράγματα τα αφήσουμε ως έχουν, θα υπάρξουν περιφερειακά κανάλια, τα οποία θα σταματήσουν να εκπέμπουν στη βάση δικαστικών αποφάσεων.

**ΓΕΩΡΓΙΟΣ ΑΜΥΡΑΣ:** …(δεν ακούστηκε)

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εξηγούμαι…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να μη γίνεται διάλογος σας παρακαλώ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Υπάρχουν αυτή τη στιγμή δικαστικές αποφάσεις, οι οποίες επιβάλλουν στην ΕΕΤΤ να προχωρήσει. Και λέω: Η τροπολογία αυτή θα αφορά αποκλειστικά και μόνο την περίοδο μέχρι την αδειοδότηση και αν υπάρχει θέμα βελτίωσης της διατύπωσης, μπορούμε να το δούμε, κύριε Αμυρά, δεν έχω καμμία αντίρρηση.

Σας προτείνω να προσέλθετε σε αυτή τη συμφωνία, δηλαδή ότι στο χάρτη των περιφερειακών καναλιών δεν αλλάζει τίποτα, δεν κλείνει κανείς, μέχρι να ολοκληρωθεί η κατά τον νόμο και από το Εθνικό Συμβούλιο Ραδιοτηλεόρασης αδειοδότηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Και εγώ ευχαριστώ, κύριε Υπουργέ.

Ο συνάδελφος κ. Δένδιας έχει τον λόγο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα προσπαθήσω να είμαι σύντομος, αλλά λυπάμαι να πω ότι δυστυχώς η τοποθέτηση του Υπουργού κ. Παππά επιβεβαίωσε απολύτως την προηγούμενη ρήση του εισηγητή μας, του κ. Κατσανιώτη, ότι είχε αναλάβει και καθήκοντα Υπουργού προπαγάνδας.

Θα ξεκινήσω από τη βουλευτική τροπολογία, την οποία -ασμένως παρατήρησα- αποδέχθηκε ο Υπουργός. Εγώ ένα πράγμα θέλω να πω στην Κυβέρνηση: Γιατί ευτελίζει τους Βουλευτές της; Γιατί, δηλαδή, μια ρύθμιση την οποία θέλει να περάσει η Κυβέρνηση δεν την φέρνει η ίδια ως ρύθμιση; Γιατί ασχολείται με αυτά τα απολύτως μικροπολιτικά; Όταν υπάρχει οποιοδήποτε αντικρουόμενο συμφέρον, τότε η Κυβέρνηση για να μην πάρει το παραμικρό πολιτικό κόστος της άποψής της, βάζει κάποιους Βουλευτές της να φέρουν τροπολογία.

Εδώ υπάρχει διάσταση απόψεων. Η τροπολογία λύνει προβλήματα, αλλά υπάρχουν και κανάλια Αττικής, τα οποία είναι εναντίον αυτής της θέσης.

Η Κυβέρνηση λοιπόν, τι κάνει; Ευτελίζει τους Βουλευτές της. Βάζει έντεκα Βουλευτές να υπογράψουν και τη βλέπει αιφνιδίως εδώ ο Υπουργός την τροπολογία. Την κοιτάει ένα λεπτό, λέει: «Α, ναι, αυτή είναι μια καλή τροπολογία, ας τη δεχθώ». Αυτά τα πράγματα, καταρχήν, αφορούν τη σοβαρότητα.

Πάμε τώρα στα γενικά θέματα της οικονομίας. Δεν είναι εδώ τώρα ο κ. Χουλιαράκης, ο οποίος κατέθεσε τον προϋπολογισμό. Δεν θα τα έλεγα αυτά, αν ο κ. Χουλιαράκης δεν έκανε δεύτερη τοποθέτηση και αν ο κ. Παππάς, επίσης, δεν εγκαλούσε την Αξιωματική Αντιπολίτευση για τις τοποθετήσεις της στα θέματα της οικονομίας.

Θα έλεγα γενικά στην Κυβέρνηση, δεν αφήνει την κουβέντα μέρες που είναι; Ειλικρινά, η Κυβέρνηση αισθάνεται ότι πατάει σε στέρεο έδαφος, για να έρχεται εδώ και να εγκαλεί την Αντιπολίτευση για τα ζητήματα οικονομικής πολιτικής; Εγώ δεν θυμάμαι καλά ή χθες το Χρηματιστήριο πέρασε κάτω από τις εξακόσιες μονάδες για να ανακάμψει προηγουμένως, ίσα-ίσα λίγο από πάνω; Δεν ξέρω τι γίνεται αυτή τη στιγμή.

Στην Ελλάδα δεν έχει χάσει ο τραπεζικός κλάδος γύρω στα 40 δισεκατομμύρια από τα 55 δισεκατομμύρια της επανακεφαλαιοποίησης ή ζούμε σε έναν άλλο κόσμο; Κατέρρευσαν οι τιμές των τραπεζών ή δεν κατέρρευσαν; Δεν έχασαν το 39% της αξίας τους; Η Κυβέρνηση τι κάνει για όλα αυτά τα πράγματα; Θεωρεί ότι αυτό είναι δείκτης υγείας της οικονομίας και θριαμβεύει και ισχυρίζεται ότι όλα πάνε καλά;

Η απόδοση του ελληνικού δεκαετούς ομολόγου έχει σκαρφαλώσει στο 4,64%, ναι ή όχι, κυρίες και κύριοι συνάδελφοι; Όλα αυτά τι είναι; Ψήφος εμπιστοσύνης για αυτή την Κυβέρνηση; Για να ξέρω.

Της Πορτογαλίας, ας πούμε, κύριε Παππά -γιατί νομίζω ότι σας είδα με ένα ύφος θριαμβεύοντος Υπουργού μιας Κυβέρνησης που όλα πάνε καλά και ωραία- ο ανάλογος δείκτης είναι 1,97%. Το ένα τρίτο αυτού του οποίου έχει το ελληνικό ομόλογο επί της Κυβερνήσεως σας. Έχετε να μας πείτε κάτι για αυτό; Για να καταλάβουμε τι γίνεται. Και αυτό πάνω στην υπερφορολόγηση, πάνω στα υπερπλεονάσματα, πάνω στην πραγματικά μετατροπή του ιδιωτικού τομέα της ελληνικής οικονομίας σε υποζύγια της επιδοματικής σας πολιτικής, διότι αυτό κάνετε. «Ληστεύετε» τους πάντες, κάνετε επαναδιανομή ολίγων από τα «ληστευθέντα» και μας εμφανίζεστε εδώ ως εκπρόσωποι του σοσιαλισμού. Ως Άγιοι Βασίληδες οι οποίοι έρχονται και δίνουν δώρα. Δεν είναι υλική η κοινωνία, δεν αποτελείται από ιθαγενείς τους οποίους μπορείτε να εξαγοράσετε με καθρεφτάκια.

Και αν εν πάση περιπτώσει, τόσο καλά πήγαιναν τα πράγματα, οι δώδεκα μονάδες δημοσκοπικής διαφοράς από εμάς εξηγούνται πώς; Από την ιδιορρυθμία των Ελλήνων οι οποίοι δεν αντιλαμβάνονται τις παροχές, τη γενναιοδωρία σας, τη μεγαλοψυχία σας, την επιτυχία σας, την ικανότητά σας;

Έρχομαι λίγο σε ένα άλλο κομμάτι της μόνιμης επιχειρηματολογίας σας -και της δικής σας, αλλά και της Κυβέρνησης συνολικά- τα ζητήματα «ηθικής».

Θα περίμενα, πραγματικά, ένα σχόλιο εδώ για το σκάνδαλο του διευθύνοντος συμβούλου της ΔΕΠΑ, ο οποίος αν καταλαβαίνω καλά, παραπέμπεται για κακουργηματική απιστία για το καθόλου ευκαταφρόνητο ποσό των 120 εκατομμυρίων ευρώ ή απατώμαι;

Θα περίμενα να υπάρχει, κύριε Παππά, μία πολύ γενναία κυβερνητική αντίδραση και τοποθέτηση για το σκάνδαλο του ΤΑΙΠΕΔ, για το ζήτημα του «Ελευθέριος Βενιζέλος», όταν συμφωνήθηκε η παραχώρηση για 480 εκατομμύρια, πήγε στην Ευρώπη η σύμβαση, την έλεγξαν, είπαν ότι είναι απαράδεκτη και καταχρηστική, την επέστρεψαν και ο παραχωρησιούχος συμφώνησε να καταβάλλει 1.382,6 εκατομμύρια ευρώ, δηλαδή, πάνω από 700 εκατομμύρια επιπλέον, που είναι ο μισός ΕΝΦΙΑ.

Και γι’ αυτό δεν κινήθηκε φύλλο. Η Κυβέρνηση δεν έκρινε ότι πρέπει να καλέσει τη διοίκηση του ΤΑΙΠΕΔ να δώσει εξηγήσεις, γιατί συμφώνησε σε λιγότερο από το 40% της τιμής και γιατί διέθεσε -και αυτή είναι η καλή ερμηνεία του διέθεσε- άνω των 700 εκατομμυρίων των Ελλήνων φορολογουμένων.

Υπάρχει οποιαδήποτε επιχείρηση σε οποιοδήποτε κράτος σε αυτόν τον πλανήτη, που κάποιος δημόσιος λειτουργός θα συμφωνούσε μία σύμβαση, η οποία θα ήταν κατά 700 εκατομμύρια ευρώ χαμηλότερη από την αγοραία αξία αυτής της σύμβασης και θα έμενε στη θέση του την επόμενη το πρωί και η Κυβέρνηση θα σιωπούσε την επόμενη το πρωί; Αυτά όλα τα πράγματα δεν είναι δυνατόν να γίνονται δεκτά.

Και μιας και συζητάμε γι’ αυτά, θα επικαλεστώ κάτι το οποίο ξέρετε -γιατί είδα και την απάντηση την οποία δώσατε- το ψήφισμα οργάνωσης του ΣΥΡΙΖΑ για τη διακήρυξη του Υπουργείου σας για τον ψηφιακό μετασχηματισμό του ιδιωτικού τομέα. Την κρατώ στα χέρια μου. Είμαι βέβαιος ότι την ξέρετε.

Ξέρετε τι σας γράφει εδώ η δική σας κομματική οργάνωση, όχι οι κακοί νεοδημοκράτες, όχι οι αντιπολιτευόμενοι που θέλουν να σας ρίξουν; Σας λένε επί λέξη: «Η διακήρυξη αυτή αποτελεί όνειδος για την Αριστερά και μας προσβάλλει βαθύτατα». Προσβάλλει βαθύτατα τα στελέχη του ΣΥΡΙΖΑ.

Συνεχίζει: Είναι φωτογραφική σε σημείο που μπορούν και οι ελάχιστα καταρτισμένοι να το καταλαβαίνουν. Για όποιον γνωρίζει έστω και λίγο τον χώρο είναι εμφανές ότι ολόκληρη η διακήρυξη συνδέεται με την εταιρεία τάδε. Σας τα λένε χαρτί και καλαμάρι! Τα δικά σας στελέχη. Είναι με το σήμα του ΣΥΡΙΖΑ πάνω δεξιά ή αριστερά -εξαρτάται πώς το βλέπετε- και λένε ότι η Κυβέρνηση διαπλέκεται.

Η απάντηση δε του Υπουργείου περί άλλων τυρβάζει. Το Υπουργείο απαντάει, κύριε Παππά -φαντάζομαι ότι έχετε γνώση της απαντήσεως- ότι «δώσαμε την διακήρυξη στη δημοσιότητα και λάβαμε υπ’ όψιν τα λεχθέντα». Την καταθέτω για τα Πρακτικά.

(Στο σημείο αυτό ο Βουλευτής κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΑΜΥΡΑΣ:** Ποια εταιρεία είπατε;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Δεν την είπα. Είναι στα Πρακτικά. Είναι γραμμένη εκεί. Δεν την είπα, γιατί δεν αναφέρω ονόματα στην Αίθουσα. Είναι, όμως, στα Πρακτικά. Η οργάνωση του ΣΥΡΙΖΑ, κύριε Αμυρά, αναφέρει ποια εταιρεία είναι.

Και επειδή εδώ πολλά ελέχθησαν, κατ’ αρχάς, θέλω να παρακαλέσω για λόγους νομοτεχνικής επάρκειας να λάβετε, κύριε Υπουργέ, υπόψη σας την έκθεση της Επιστημονικής Υπηρεσίας της Βουλής επί του νομοσχεδίου, γιατί σας κάνει δύο χρήσιμες παρατηρήσεις. Μία παράγραφος πρέπει να φύγει και να πάει στην Εισηγητική Έκθεση, γιατί δεν έχει νομοκανονιστικό περιεχόμενο. Και το κυριότερο, ο χρόνος έναρξης πρέπει να αλλάξει. Σας εξηγεί γιατί πρέπει ν’ αλλάξει. Διότι είναι οδηγία. Θα το δείτε.

Να έρθουμε λίγο και στα ευρύτερα της επιτυχίας. Έχω μπροστά μου τον Δείκτη Ψηφιακής Οικονομίας της Ευρωπαϊκής Επιτροπής. Φαντάζομαι, κυρίες και κύριοι συνάδελφοι, ότι εάν υπάρχει κάποιος τρόπος ακριβούς μέτρησης για την επιτυχία ή τη μη επιτυχία του συγκεκριμένου Υπουργείου, το οποίο δημιουργήθηκε επί των ημερών αυτής της Κυβέρνησης, άρα ήδη έχει μία ζωή σημαντική, είναι αυτός ο Δείκτης Ψηφιακής Οικονομίας της Ευρωπαϊκής Επιτροπής, ο οποίος δεν αμφισβητείται.

Εάν άκουγε κανείς τον Υπουργό, τον κ. Παππά, θα έλεγε ότι η Ελλάδα θα είναι πρώτη, δεύτερη, τρίτη; Να πάρουμε τους επί μέρους δείκτες να δούμε πού βρισκόμαστε. Διείσδυση κινητών ευρυζωνικών επικοινωνιών. Τι είναι η Ελλάδα; Εικοστή έβδομη στους είκοσι οκτώ. Ευρυζωνική κάλυψη υψηλής ταχύτητας. Τι είναι η Ελλάδα; Εικοστή όγδοη στους είκοσι οκτώ. Διείσδυση ευρυζωνικών επικοινωνιών υψηλής ταχύτητας. Τι είναι η Ελλάδα; Εικοστή όγδοη στους είκοσι οκτώ. Κάλυψη ευρυζωνικών επικοινωνιών υπερυψηλής ταχύτητας. Τι είναι η Ελλάδα; Εικοστή όγδοη στους είκοσι οκτώ. Διείσδυση ευρυζωνικών επικοινωνιών υψηλής ταχύτητας. Τι είναι η Ελλάδα; Εικοστή όγδοη στους είκοσι οχτώ. Χρήστες του διαδικτύου. Τι είναι η Ελλάδα; Εικοστή έκτη στους είκοσι οκτώ. Βασικές ψηφιακές δεξιότητες. Τι είναι η Ελλάδα; Εδώ, έχουμε πάει πολύ μπροστά. Είναι εικοστή πέμπτη στους είκοσι οκτώ. Ειδικοί τύποι «Ε» που σημαίνει ειδικοί της τεχνολογίας αυτής. Τι είναι η Ελλάδα; Εδώ, ερχόμαστε στη νόρμα μας. Είμαστε εικοστοί όγδοοι στους είκοσι οκτώ!

Ειλικρινά, πείτε μου, κυρίες και κύριοι συνάδελφοι, οποιοσδήποτε από εσάς με οποιαδήποτε αίσθηση συνείδησης, σοβαρότητας, αντίληψης, είναι δυνατόν να αντιστοιχίσει την εικόνα που δίνει ο κύριος Υπουργός, όταν μιλάει σε αυτήν την Αίθουσα, με την εικόνα που μας δείχνει ο δείκτης ψηφιακής οικονομίας της Ευρωπαϊκής Επιτροπής; Ο συνολικός δείκτης μάς πηγαίνει στην προτελευταία θέση, στην εικοστή έβδομη θέση, στον συνολικό δείκτη. Εξαιτίας αυτού του είκοσι πέντε και άλλων δύο δεικτών καταφέρνουμε να μην είμαστε εικοστοί όγδοοι συνολικά, αλλά να είμαστε εικοστοί έβδομοι. Υπολείπεται, ευτυχώς για εμάς μια άλλη χώρα των Βαλκανίων. Κι όμως έρχεται ο κύριος Υπουργός εδώ, ο οποίος έχει μια αντίληψη ωσάν η χώρα θριαμβεύουσα να καλπάζει.

Κυρίες και κύριοι συνάδελφοι, σήμερα για τη χώρα δεν είναι καλή μέρα, γιατί κατατέθηκε ένας προϋπολογισμός, ο οποίος δεν είναι ένας καλός προϋπολογισμός. Προσβλέπουμε στον επόμενο προϋπολογισμό, τον οποίο θα καταθέσει η Κυβέρνηση Μητσοτάκη τέτοια εποχή του χρόνου με το καλό, ο οποίος θα αποκαταστήσει τα πράγματα. Θα δώσει αναπτυξιακό πρόσημο στην ελληνική οικονομία. Θα προσπαθήσει–δεν λέω ότι είναι εύκολο αυτό να γίνει μέσα σε ένα χρόνο ή σε λίγους μήνες- να επαναφέρει τα πράγματα σε μια τροχιά μιας υγιούς ανάπτυξης, αλλά κυρίως και μέγιστα σε μία τροχιά, πρώτον, αυτοσεβασμού της κυβέρνησης, μια τροχιά στην οποία η κυβέρνηση θα συνομιλεί με την κοινωνία επί τη βάσει της αλήθειας και όχι κατασκευασμάτων, τα οποία προσβάλλουν την κοινή λογική.

Εν πάση περιπτώσει, κύριε Υπουργέ, απ’ ό,τι καταλαβαίνω θα είναι και για εσάς η τελευταία φορά που θα δείτε κατάθεση προϋπολογισμού από τα Κυβερνητικά Έδρανα.

(Χειροκροτήματα από την πτέρυγα της Νέας Δημοκρατίας)

**ΜΑΡΙΟΣ ΚΑΤΣΗΣ:** Κύριε Πρόεδρε, θα ήθελα τον λόγο για ένα λεπτό να μιλήσω για την βουλευτική τροπολογία.

**ΠΡΟΕΔΡΕΥΩΝ (Σπυρίδων Λυκούδης):** Έχει γίνει δεκτή, βέβαια, η τροπολογία.

**ΜΑΡΙΟΣ ΚΑΤΣΗΣ:** Θέλω να τοποθετηθώ, επειδή αναφέρθηκε ο κ. Δένδιας σε αυτή.

**ΠΡΟΕΔΡΕΥΩΝ (Σπυρίδων Λυκούδης):** Έχετε τον λόγο για ένα λεπτό, κύριε συνάδελφε.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Δένδια, θα ήθελα να αντιπαρέλθω τα απαξιωτικά και μειωτικά σχόλια απέναντι στους Βουλευτές που υπογράφουν αυτήν την τροπολογία.

**ΝΙΚΟΛΑΟΣ- ΓΕΩΡΓΙΟΣ ΔΕΝΔΙΑΣ:** Δεν ήταν για εσάς. Για την Κυβέρνηση ήταν.

**ΜΑΡΙΟΣ ΚΑΤΣΗΣ:** Να σας απαντήσω επί της ουσίας, διότι μάλλον δεν τη διαβάσατε σωστά και αναλυτικά την τροπολογία.

Τι λέει η τροπολογία; Λέει για περιπτώσεις όπου περιφερειακά κανάλια έχουν μεταξύ τους πρόβλημα εκπομπής εξαιτίας ενός τεχνικού προβλήματος και ενόψει της διαδικασίας αδειοδότησης που προβλέπει ο ν.4339 -αδειοδότηση που ποτέ δεν είχατε κάνει, ούτε στα πανελλαδικής, αλλά ούτε και στα περιφερειακής εμβέλειας κανάλια, να το υπενθυμίσουμε αυτό- να υπάρξει μία συμπληρωματική θέση, εκτός της περιφερειακής ζώνης όμως που εκπέμπουν αυτά τα περιφερειακά κανάλια, προκειμένου να εκπέμπουν μετά από κοινή αίτηση όλων αυτών των καναλιών της ίδιας περιφερειακής ζώνης για την ίδια αυτή ζώνη, όχι για άλλη ζώνη.

Για παράδειγμα, περιφερειακό ηπειρωτικό κανάλι δεν μπορεί να εκπέμπει και να πιάνει στη δυτική Ελλάδα. Το περιφερειακό ηπειρωτικό κανάλι θα εκπέμπει στην Ήπειρο με μία συμπληρωματική θέση και εν όψει αδειοδότησης.

Είναι λοιπόν εκ του περισσού να πείτε, πρώτον ότι υπάρχει έννομο συμφέρον από άλλης περιφέρειας περιφερειακό κανάλι, όπως είπατε της Αττικής διά Βήματος Βουλής. Και δεύτερον, να σας πω ότι λέει αναλυτικά η τροπολογία ότι μετά από υποβολή κοινής αίτησης από τους παρόχους περιεχομένου ενός διαύλου, πρώτον, και δεύτερον μετά από σύμφωνη γνώμη της Εθνικής Επιτροπής Τηλεπικοινωνιών και Ταχυδρομείων, της Ανεξάρτητης Αρχής.

Αυτά νομίζω διασαφηνίζουν τα πράγματα. Νομίζω ότι είναι σκόπιμο να πάρετε πίσω τους χαρακτηρισμούς.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε. Ήταν κρίσιμες οι διευκρινήσεις σας.

Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συνεδρίαση είναι όντως μία ιστορική συνεδρίαση για τη χώρα μας, για τρεις βασικούς λόγους:

Πρώτον, όσο και να προσπαθεί η Αντιπολίτευση να μειώσει τη σημασία της κατάθεσης του πρώτου μεταμνημονιακού προϋπολογισμού, που μέχρι ενός σημείου είναι κατανοητό, αυτό είναι γεγονός και τα γεγονότα είτε μας αρέσουν είτε δεν μας αρέσουν. Αλλά ό,τι είναι γεγονότα, είναι.

Όπως, κύριε Δένδια, η Νέα Δημοκρατία έχει καταθέσει αρκετούς προϋπολογισμούς μέχρι τώρα, τους οποίους ο ελληνικός λαός δεν ξεχνάει, να είστε σίγουρος. Και θα χρειαστεί να περιμένει αρκετά ακόμα μέχρι να ξαναπεί ο ελληνικός λαός πότε θα καταθέσει ξανά προϋπολογισμό.

Το δεύτερο γεγονός είναι ότι σήμερα συζητάμε για την ενσωμάτωση μιας πολύ σημαντικής οδηγίας, η οποία έχει να κάνει με την ασφάλεια των χρηστών του διαδικτύου. Είναι σημαντικό γιατί αυτό είναι το ζητούμενο και ιδιαίτερα για τους νέους και τις μικρές ηλικίες που χρησιμοποιούν το διαδίκτυο. Κι εδώ νομίζω ότι δεν εστιάσαμε αρκετά σήμερα.

Τρίτον, υλοποιείται σήμερα μία ακόμα δέσμευση του Πρωθυπουργού προς τους αγρότες. Με την κατάθεση της τροπολογίας, που σε λίγη ώρα θα είναι νόμος του κράτους, υλοποιείται μια δέσμευση από τη Διεθνή Έκθεση της Θεσσαλονίκης, όπου ο Πρωθυπουργός εξήγγειλε την κατάργηση του τέλους επιτηδεύματος προς τους αγρότες και μάλιστα τους συνεταιρισμένους αγρότες.

Είναι σημαντικό γιατί οι συνεταιρισμοί προωθούνται όχι μόνο ως ιδεολόγημα της Αριστεράς, αλλά γιατί σε όλες τις δυτικές κοινωνίες πλέον, τις κοινωνίες του φιλελεύθερου κόσμου, οι συνεταιρισμοί, ο συνεργατισμός γενικότερα, αποτελεί τη λύση στη συνένωση δυνάμεων απέναντι στις μεγάλες πολυεθνικές. Δηλαδή η επιβίωση των μικρομεσαίων αγροτών είναι συνυφασμένη με την ύπαρξη και την εύρυθμη λειτουργία των συνεταιρισμών.

Σ’ αυτή την κατεύθυνση, λοιπόν, προχωράμε, ξεκινώντας ήδη από σήμερα σε συνέχεια του πρώτου νόμου που κατατέθηκε το 2016 για τους συνεταιρισμούς, σε μια κατεύθυνση η οποία είναι αναγκαιότητα.

Ο Υπουργός Ψηφιακής Πολιτικής μίλησε για τον μετασχηματισμό της γεωργίας στην ψηφιακή εποχή. Είναι γεγονός ότι έχουμε κάνει πολλά βήματα μαζί από το προσχέδιο της προκήρυξης μέχρι να φτάσουμε σε μια μορφή η οποία φτάνει στο τέλος της, κάτι που θα δείτε σε πολύ λίγες μέρες.

Από τότε και λαμβάνοντας υπ’ όψιν τις παρατηρήσεις, κυρίως τη δουλειά που έγινε από επιστήμονες, από ανθρώπους με πολιτικό κριτήριο, από ανθρώπους στον δικό μας χώρο, λήφθηκαν υπόψη όλες αυτές οι παρατηρήσεις και φτάνουμε σε μία μορφή που διασφαλίζει τον δημόσιο χαρακτήρα των δεδομένων και της πλατφόρμας. Αυτό είναι το σημαντικότερο όλων.

Οι χρήστες των αποτελεσμάτων των δεδομένων που θα υπάρχουν από όλη αυτή τη δουλειά μόλις ολοκληρωθεί θα έχουν ελεύθερη και δωρεάν πρόσβαση στα δεδομένα. Αυτό είναι για εμάς η απόλυτη εγγύηση ότι ο Έλληνας αγρότης θα απολαμβάνει τα οφέλη αυτού του ψηφιακού μετασχηματισμού. Είναι ένα τεράστιο βήμα. Ο Επίτροπος Γεωργίας κ. Hogan το αναγνώρισε και έδωσε τα εύσημα. Μάλιστα, στις 10 Δεκέμβρη θα τον έχουμε στην Ελλάδα και θα έχουμε τη χαρά να συζητήσουμε γι’ αυτό μαζί του, όπως συζήτησα πριν από δύο μέρες μαζί του στις Βρυξέλλες.

Η Ελλάδα μπαίνει σε νέα εποχή. Σχετικά με τα δεδομένα που παρουσιάστηκαν για την κατάσταση της χώρας, όσον αφορά τη θέση της στον ψηφιακό κόσμο, μην ξεχνάτε από ποια αφετηρία ξεκινήσαμε και σε έναν χρόνο μνημονίων. Τώρα έχουμε τη δυνατότητα να προχωρήσουμε και τις επιλογές που θα φέρουν τη χώρα εκεί που πραγματικά της αξίζει.

Και ξεκινώντας από το έργο της ψηφιακής γεωργίας, θυμηθείτε ότι είναι ένα έργο που πρόκειται να χρηματοδοτηθεί εξ ολοκλήρου από το Πρόγραμμα Δημοσίων Επενδύσεων. Δηλαδή η χώρα τώρα επενδύει πάνω στον ψηφιακό κόσμο και πάνω στο μέλλον της αγροτικής παραγωγής.

Σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Τον λόγο έχει ο συνάδελφος κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, θα ξεκινήσω από τις τροπολογίες για να προχωρήσω στα υπόλοιπα.

Η πρώτη τροπολογία αφορά τον φόρο επιτηδεύματος. Αναφέρθηκε πριν από λίγο και ο Υπουργός Αγροτικής Ανάπτυξης. Φαίνεται ότι στην Κυβέρνησή σας διαβάσατε την πρόταση νόμου που κατέθεσε το Κίνημα Αλλαγής, αλλά δεν τη διαβάσατε καλά. Γιατί το λέω αυτό; Διότι, πράγματι, η δική μας θέση είναι σταθερή, ότι θα πρέπει να προχωρήσουμε σε τέτοια μέτρα, όπως είναι η κατάργηση του τέλους επιτηδεύματος, αλλά όχι μόνο σ’ αυτό το θέμα, σε όσους είναι στους συνεταιρισμούς. Η σταδιακή κατάργηση του τέλους -για παράδειγμα μέσα σε μία διετία- είναι απαραίτητη για τη δίκαιη φορολογική αντιμετώπιση των επιχειρήσεων συνολικά. Αυτή είναι η θέση μας και την παρουσιάσαμε μόλις χθες.

Τι γίνεται ειδικά για τους οργανωμένους αγρότες σε ομάδες παραγωγών; Σήμερα μιλήσατε και για το αγροτικό θέμα. Θα πούμε για το ψηφιακό σε σχέση με το αγροτικό.

Σας είπαμε ότι χρειάζονται κίνητρα σε αγρότες οργανωμένους σε ομάδες παραγωγών και σε συνεταιρισμούς με 35% μειωμένη φορολογία εισοδήματος και πέντε μονάδες επιπλέον επιστροφή ΦΠΑ. Αυτά μπορεί να είναι πραγματικά μέτρα, τα οποία θα ενισχύσουν τους αγρότες.

Μπορώ να σας πω και κάτι άλλο, επειδή, κύριε Υπουργέ της Αγροτικής Ανάπτυξης, είστε εδώ σήμερα; Έχουμε μιλήσει -στο Υπουργείο Οικονομικών, βεβαίως, αυτό- για την καθιέρωση της κάρτας αγροτικού πετρελαίου. Μέσα σε τρία χρόνια έχουμε καταθέσει πολλές φορές αυτήν την τροπολογία.

Για το συγκεκριμένο θέμα, επειδή το γνωρίζω καλά, θέλω να σας πω ότι στη Γερμανία έχουν παρόμοιο σύστημα με αυτό που σας προτείνουμε. Δεν σας λέμε κάτι το οποίο θέλουμε να εφαρμόσουμε και να γυρίσουμε τη χώρα μας στο προηγούμενο σύστημα. Και αυτό το λέω, γιατί κάθε φορά απαντάτε ότι το 2015 ψηφίστηκε ένα μνημόνιο κ.ο.κ.. Πράγματι, δεν σας λέμε να γυρίσουμε στο προηγούμενο σύστημα. Θέλουμε να υπάρχει καθιέρωση κάρτας αγροτικού πετρελαίου, να ελέγχονται όλα με βάση τα στρέμματα από τον ΟΣΔΕ κ.ο.κ.. Γιατί δεν διαπραγματεύεστε; Γιατί δεν προχωράτε με μια τέτοια λογική; Γιατί κάθε φορά που σας το λέμε το αγνοείτε;

Το αγροτικό πετρέλαιο είναι, πράγματι, ένα μείζον θέμα για τους αγρότες. Σοβαρό είναι και το ψηφιακό. Δεν υποτιμούμε τίποτα. Όμως, σας λέω ποια είναι τα πιο σημαντικά αυτήν την στιγμή, με τα οποία θα πρέπει να ασχοληθεί η Κυβέρνηση, γιατί αυτό είναι θέμα και του Υπουργείου Οικονομικών και του Υπουργείου Αγροτικής Ανάπτυξης. Υπάρχουν, βέβαια, και πολλά άλλα ζητήματα, όπως η θέσπιση ειδικού ακατάσχετου τραπεζικού λογαριασμού αγροτών και πολλά άλλα, που δυστυχώς δεν γίνονται και κρατούν καθηλωμένη την αγροτική παραγωγή στη χώρα μας.

Ήμουν στην Καβάλα και τη Δράμα τις προηγούμενες μέρες σε μια περιοδεία και είδα ότι ακόμα και αυτά που ψηφίστηκαν -για παράδειγμα, οι επιταγές να πληρώνονται στο δίμηνο, που είναι σωστό- δεν εφαρμόζονται στην πράξη. Στο δίμηνο και όχι στο εξάμηνο πρέπει να πληρώνονται.

Έχετε να κάνετε μία παρέμβαση στην αγορά, ώστε να λύσουμε αυτά τα προβλήματα, να προστατεύσουμε τον αγρότη, τον κτηνοτρόφο, του οποίου θέλουν να σπάσουν ουσιαστικά οποιαδήποτε συλλογική δράση; Διότι αυτά απασχολούν, αυτά ρίχνουν τις τιμές γάλακτος στην αγορά και έχουμε αυτήν τη στιγμή αυτήν την κατάσταση με το μεγάλο άνοιγμα ψαλίδας τιμών καταναλωτή-παραγωγού, άνοιγμα ψαλίδας τιμών στην ουσία, που έχει ως αποτέλεσμα υψηλές τιμές στο ράφι και χαμηλές τιμές για τον παραγωγό.

Ερχόταν εδώ ο προηγούμενος Υπουργός πριν από εσάς και μας έλεγε ότι είναι εφτά φορές η διαφορά τιμή παραγωγού-τιμή καταναλωτή κατά μέσο όρο και μας το έλεγε απλώς ως παραδοχή. Έτσι, δεν θα βγει ποτέ η χώρα από την κρίση, δεν θα μπορέσει να δημιουργήσει πλεονάσματα, να μειώσει τα ελλείματα, να υπάρξει παραγωγική ανασυγκρότηση και θα συζητάμε όλο τα ίδια και τα ίδια.

Βεβαίως, το ψηφιακό είναι σημαντικό και για τους αγρότες. Εδώ υπάρχουν ζητήματα που πρέπει να τα δείτε κιόλας. Απ’ ό,τι βλέπω, έχουν κατατεθεί και στα Πρακτικά. Πρέπει να τα δει η Κυβέρνησή σας σε σχέση με το τι έλεγε προεκλογικά και πώς τα προχωράτε αυτήν τη στιγμή. Όμως δεν είναι αυτό το ζήτημα. Εγώ δεν θα μείνω σε αυτό.

Όμως, θα πω πως τουλάχιστον ό,τι γίνει στον αγροτικό τομέα θα πρέπει να έχει σχέση με τον αγροτικό τομέα και τις ιδιαίτερες ανάγκες του αγροτικού τομέα, γιατί πολλές φορές πάμε να εφαρμόσουμε μια γενική στρατηγική, αλλά πρέπει να δούμε πώς μπορεί να εφαρμοστεί στον συγκεκριμένο τομέα.

Τη δεύτερη τροπολογία, κύριοι Υπουργοί και κύριοι Βουλευτές, την κατέθεσαν Βουλευτές και δεν υποτιμά κανένας τον ρόλο των Βουλευτών, τουλάχιστον από εμάς. Το αντίθετο συμβαίνει. Όμως, να σας πω κάτι; Δεν την παρουσιάσατε εσείς, αγαπητοί συνάδελφοι αλλά ο Υπουργός μίλησε πρώτος για την τροπολογία. Γι’ αυτό μας βλέπετε δικαιολογημένα διστακτικούς. Δεν κρατάτε ούτε τα προσχήματα.

Λέμε, λοιπόν, ότι υπάρχουν εύλογες απορίες, όταν αυτή, πρώτον, κατατίθεται με αυτόν τον τρόπο, ώστε να μην υπάρχει η έκθεση του Γενικού Λογιστηρίου του Κράτους, και όταν, δεύτερον, κατατίθεται με αυτόν τον τρόπο από Βουλευτές τελευταία στιγμή, ώστε να μην γίνεται καμμία συζήτηση στη Βουλή -έστω σε μία επιτροπή- για να δούμε αυτά που τέθηκαν σε σχέση με το τι ακριβώς συμβαίνει. Διότι και εμείς σας λέμε ότι προσπαθούμε να καταλάβουμε τι ακριβώς συμβαίνει. Και περίπου δέκα Βουλευτές έρχονται και μας λένε ότι πρέπει να γίνει εντός είκοσι ημερών η εγκατάσταση συμπληρωματικών εγκαταστάσεων εκπομπής. Γιατί εντός είκοσι ημερών, για παράδειγμα; Δώστε μας μία απάντηση, να καταλάβουμε. Χρειάζεται τέτοια ημερομηνία; Υπάρχει κάποιο χρονικό πλαίσιο που μας κάνει να επειγόμαστε τόσο; Ή υπάρχει κάτι έτοιμο από πίσω, το οποίο φέρει αυτές τις είκοσι μέρες;

Αυτές είναι εύλογες απορίες που δημιουργούνται σε σχέση με τις συμπληρωματικές εγκαταστάσεις εκπομπής.

Όσον αφορά την οικονομία, σήμερα κατατέθηκε ο προϋπολογισμός κατά τη διαδικασία της συνεδρίασης. Είναι ένα μείζον θέμα, το οποίο θα είχαμε όλο τον χρόνο να το συζητήσουμε από εδώ και στο εξής.

Όμως, κοιτάξτε: Στον προϋπολογισμό του 2018 ο στόχος για το πρωτογενές πλεόνασμα ήταν 3,98%. Τον επόμενο χρόνο ήταν 3,5%. Και από ό,τι μένει, δίνονται επιδόματα.

Έχει γίνει –σας ξαναλέμε- ο μοναδικός στόχος της Κυβέρνησής σας η ύπαρξη, η επίτευξη πολύ υψηλών πρωτογενών πλεονασμάτων και στη συνέχεια το να μοιράζετε επιδόματα.

Και ρωτήσατε, κύριε Υπουργέ, πώς γίνεται να σας κατηγορούμε και εννοείτε την Αντιπολίτευση. Όμως, σε αυτό το επιχείρημα πραγματικά θέλω να σας πω κάτι και για τα μέτρα δογματικής λιτότητας -μέτρα λιτότητας στην ουσία- αλλά και για το ότι πολλές φόρες δίνουμε κιόλας, δίνουμε παροχές, μια λαϊκίστικη λογική.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** …(δεν ακούστηκε)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Απαντάω στο πλαίσιο της λογικής, κύριε Παππά. Θα μου επιτρέψετε την κοινή λογική.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Πείτε τα στη Νέα Δημοκρατία!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Η Νέα Δημοκρατία, εξάλλου, έχουμε αποδείξει για ποιον λόγο έχει μια αντικοινωνική πολιτική και μια νεοφιλελεύθερη λογική σε όλα αυτά. Το θέμα είναι να δούμε αν ο ΣΥΡΙΖΑ αυτή τη στιγμή εφαρμόζει μια φιλολαϊκή πολιτική στο πλαίσιο των συμφερόντων του λαού.

Λέω, λοιπόν, ότι όταν έχετε μέτρα λιτότητας, μειώσεις συντάξεων, μειώσεις του αφορολόγητου –θα σας πω και για αυτά- και πάρα πολλά άλλα μέτρα, για να πετύχετε το 4% και στη συνέχεια ψάχνετε μόνο να δώσετε επιδόματα, αυτό είναι ταυτοχρόνως και νεοφιλελεύθερη πολιτική και λαϊκίστικη πολιτική. Είναι τόσο απλό, όταν δεν έχουμε μία κοινωνική πολιτική, πιο λογικά πλεονάσματα, δομές που να δίνουν τα χρήματα στην παιδεία και στην υγεία, για παράδειγμα κοινωνικής πολιτικής και να κατευθύνονται τα χρήματα σε μια λογική εξορθολογισμού και των κοινωνικών υπηρεσιών στη χώρα μας.

Και σας άκουσα, επίσης, να λέτε και για την αύξηση των αμοιβών, για να μην έχουμε έξοδο επιστημόνων από τη χώρα. Είπατε ότι πρέπει να αυξήσουμε τις αμοιβές. Ποιος κρατάει την Κυβέρνηση από το να αυξήσει τις αμοιβές ή από το να δοθούν καλύτερες αμοιβές στα θέματα των επιστημόνων; Είναι κανένας που διαφωνεί σε αυτό το ζήτημα;

Και βεβαίως, όσον αφορά τη μείωση του αφορολόγητου, κοιτάξτε, εδώ ήταν ο Υπουργός Οικονομικών της χώρας. Εδώ ήταν, όταν έλεγε ότι αν μειωθεί το αφορολόγητο, θα παραιτηθεί. Γιατί το λέω αυτό; Διότι το αφορολόγητο μειώθηκε, αλλά δεν παραιτήθηκε.

Όμως, έρχεστε και σήμερα και για τη νέα μείωση του αφορολόγητου, την οποία υπογράφει η Κυβέρνηση, λέτε ότι θα παλέψετε να μην γίνει. Δηλαδή, υπογράφει η Κυβέρνηση μειώσεις στις συντάξεις, στο θέμα των συντάξεων χηρείας, τη διαφορά μεταξύ παλαιών και νέων συνταξιούχων και όταν ένα από αυτά που η ίδια υπογράφει παλεύει να μην εφαρμοστεί, το θεωρεί και επιτυχία. Καταλαβαίνετε ότι με αυτόν τον τρόπο δεν γίνεται πολιτική.

Ερχόμενος και στην ψηφιακή πολιτική στην οποία αναφερθήκατε, θέλω να πω ότι πρώτα η χώρα μας πρέπει να λύσει τα αυτονόητα. Σήμερα που μιλάμε, δυστυχώς, ακόμα οι υπηρεσίες του δημοσίου δεν είναι ηλεκτρονικά διασυνδεδεμένες μεταξύ τους. Γι’ αυτή την κατάσταση στη χώρα μας μιλάμε, ότι ο πολίτης πρέπει να πηγαίνει σε μια υπηρεσία και να αποδεικνύει στην άλλη υπηρεσία του δημοσίου τι έχει δώσει στην πρώτη υπηρεσία. Πρόκειται πραγματικά για μία τραγελαφική κατάσταση για μία σύγχρονη ευρωπαϊκή χώρα. Και πρέπει να λύσουμε πρώτα αυτά τα πολύ σοβαρά προβλήματα τα οποία υπάρχουν στο θέμα της ψηφιακής οικονομίας.

Και συζητούμε σήμερα ένα νομοσχέδιο που αφορά στη θέσπιση μέτρων για τη δημιουργία ενός υψηλού κοινού επιπέδου ασφαλείας συστημάτων δικτύου και πληροφοριών. Και βεβαίως, σας είπαμε ότι εμείς για την ενσωμάτωση της οδηγίας είμαστε θετικοί. Η θέση, όμως, αυτή δεν σημαίνει ότι δεν υφίστανται προβληματισμοί για την εν γένει πορεία της Κυβέρνησης και στον τομέα της ψηφιακής πολιτικής.

Τα στοιχεία της Ευρωπαϊκής Ένωσης είναι αυτά που διαψεύδουν αυτά τα οποία είπατε προηγουμένως. Ο κίνδυνος της ψηφιακής υποανάπτυξης για τη χώρα είναι ορατός και άμεσος. Η ετήσια έρευνα για την Ευρωπαϊκή Ένωση για τη συνδεσιμότητα, η οποία δημοσιεύτηκε τώρα τον Μάιο, εμφανίζει την Ελλάδα μαζί με τη Ρουμανία ως ουραγό στις ψηφιακές επιδόσεις μεταξύ των κρατών - μελών της Ευρωπαϊκής Ένωσης. Διαχρονικό το πρόβλημα; Διαχρονικό! Όμως, εντάθηκε και αυτά τα χρόνια.

Σύμφωνα με τον ευρωπαϊκό δείκτη, στις ψηφιακές δεξιότητες και στην ηλεκτρονική διοίκηση, η Ελλάδα με 38,4% βρίσκεται στην προτελευταία θέση, ελάχιστα πιο πάνω από τη Ρουμανία που έχει βαθμολογία 36%. Πάνω από εμάς είναι και χώρες που βρέθηκαν σε μνημόνια, όπως η Κύπρος, που είναι πολύ πιο πάνω, ή η Ιρλανδία.

Συνεπώς, τα όποια βήματα γίνονται, δεν φτάνουν. Χρειάζονται πραγματικές αλλαγές. Αναφερθήκατε στις επιτροπές στο μητρώο στελεχών του δημοσίου και στην αξιοκρατία. Πόσες φορές το έχει χρησιμοποιήσει η Κυβέρνηση; Σε κάθε περίπτωση, για όλα αυτά χρειάζεται συνεχής ενημέρωση και προσαρμογή της εκπαίδευσης στα νέα δεδομένα.

Οι αλλαγές που πυροδοτεί η τέταρτη βιομηχανική επανάσταση, εκτός από κινδύνους, εμπεριέχει και ευκαιρίες. Ο πιο σημαντικός συντελεστής παραγωγής είναι οι νέες δεξιότητες, η καινοτομία, η συνεργατικότητα. Γι’ αυτόν τον λόγο αυτό που απαιτείται πλέον δεν είναι πανάκριβες επενδύσεις της έντασης κεφαλαίου, αλλά καλά εκπαιδευμένο ανθρώπινο δυναμικό υψηλής στάθμης, παιδεία, δηλαδή, έντασης γνώσης σε συνδυασμό με ευέλικτους, μη γραφειοκρατικούς θεσμούς, κατάλληλο ρυθμιστικό πλαίσιο και κίνητρα για καινοτόμες ιδέες.

Προς αυτήν την κατεύθυνση πρέπει να κινηθούμε, δυστυχώς, όμως, τα πράγματα στη χώρα μας κινούνται σε αντίθετη κατεύθυνση. Αντί για ευέλικτους αντιγραφειοκρατικούς θεσμούς συνεχίζουμε στα μονοπάτια των πελατειακών σχέσεων, των συντεχνιών, μιας συντεχνιακής αντίληψης και οι όποιες νέες ιδέες και τεχνολογικές καινοτομίες σκουριάζουν στα γρανάζια μιας δυσκίνητης γραφειοκρατίας.

Η Κυβέρνησή σας δίνει μάχες για το παρελθόν. Αντιπολιτεύεστε την Αντιπολίτευση ακόμα και σήμερα. Σκανδαλολογία, πόλωση, που αποπροσανατολίζει, κοντόφθαλμα για μικροκομματικά εκλογικά οφέλη, με τη χώρα να αυξάνει την απόστασή της από τον αναπτυγμένο κόσμο. Ο μόνος που κερδίζει από όλα αυτά είναι οι δήθεν αντισυστημικές, οι ακροδεξιές και οι εθνικολαϊκιστικές δυνάμεις.

Τέτοια ζωτικής σημασίας ζητήματα αντιμετωπίζονται μόνο με ευρύτερες συναινέσεις και εθνική συνεννόηση. Χρέος μας είναι να συνεννοηθούμε διακομματικά για τις προτεραιότητες της χώρας στη νέα εποχή της γνώσης, της ψηφιακής οικονομίας, της τέταρτης βιομηχανικής επανάστασης, της αυτοματοποίησης και της πληροφορίας. Διαφορετικά, θα συνεχίσουμε δυστυχώς να βλέπουμε «τα τρένα να περνούν» και τους νέους όχι να μην γυρνούν πίσω, αλλά να μεταναστεύουν. Αυτό είναι το πρόβλημα της χώρας σήμερα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Βάκη έχει τον λόγο. Είναι η τελευταία ομιλήτρια για να κλείσουμε.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, έχουν αναπτυχθεί με πολύ μεγάλη επάρκεια τα επιχειρήματα και οι διατάξεις τού προς ψήφιση νομοσχεδίου. Επομένως, εγώ ας περιοριστώ σε ένα γενικό σχόλιο, προτού εισέλθω σε θέματα επικαιρότητας, απαντώντας και στους συναδέλφους της Αντιπολίτευσης.

Ο κύριος, λοιπόν, στόχος του παρόντος νομοσχεδίου είναι η θέσπιση ρυθμίσεων για τη διασφάλιση ενός ενιαίου επιπέδου ασφάλειας των συστημάτων δικτύου και πληροφοριών σε όλη την Ευρωπαϊκή Ένωση.

Αντιλαμβανόμενη τον θεμελιώδη ρόλο που διαδραματίζουν στις σύγχρονες κοινωνίες και στην οικονομία, το διαδίκτυο και η ανταλλαγή των πληροφοριών και συνεκτιμώντας τους κινδύνους που ενδέχεται να προκληθούν εις βάρος της κοινωνίας από σκόπιμες επιζήμιες ενέργειες, η Ευρωπαϊκή Ένωση θεσπίζει ένα κοινό πλαίσιο κανόνων για όλα τα κράτη-μέλη, ώστε να επιτευχθεί ένα ελάχιστο ενιαίο πλέγμα ασφάλειας. Ενθαρρύνεται η συνεργασία με τον οργανισμό της Ευρωπαϊκής Ένωσης για την ασφάλεια δικτύων και πληροφοριών, τον ΕNISA, ώστε να υπάρχει ενιαία στρατηγική αντιμετώπιση κινδύνων. Διευκρινίζεται πως ο ορισμός των μέτρων που θα πρέπει να ληφθούν θα γίνεται σύμφωνα με την αυστηρότερη νομοθεσία.

Εν κατακλείδι, προχωρούμε στη θεσμοθέτηση ενός πλαισίου κανόνων, που επιδιώκει να διασφαλίσει την ασφαλή, την ομαλή λειτουργία τομέων ενέργειας, μεταφορών, του χρηματοπιστωτικού συστήματος, της υγείας, της προμήθειας και διανομής πόσιμου νερού και των ψηφιακών αγαθών. Είναι καιρός πλέον να εισέλθουμε και εμείς στην ψηφιακή εποχή και στην τέταρτη βιομηχανική επανάσταση και να εγκαταλείψουμε έναν τεχνολογικό μεσαίωνα, στον οποίο βρισκόμαστε εδώ και χρόνια.

Επιτρέψτε μου να κάνω μία αναφορά στην τροπολογία που κατατέθηκε στο παρόν νομοσχέδιο από το Υπουργείο Οικονομικών και η οποία προβλέπει την κατάργηση της υποχρέωσης καταβολής τέλους επιτηδεύματος για μία σειρά από επαγγελματικές ομάδες.

Εξαιρούνται, λοιπόν, από το φορολογικό έτος 2018 και εφεξής, από την υποχρέωση καταβολής τέλους επιτηδεύματος οι αγρότες, τα μέλη των αγροτικών συνεταιρισμών, οι αγροτικοί και οι σχολικοί συνεταιρισμοί, οι φορείς κοινωνικής και αλληλέγγυας οικονομίας με τη μορφή κοινωνικής συνεταιριστικής επιχείρησης ή συνεταιρισμού εργαζομένων, καθώς και τα φυσικά και νομικά πρόσωπα και οι νομικές οντότητες που βρίσκονται σε κατάσταση εκκαθάρισης, πτώχευσης ή σε αδράνεια.

Είναι σημαντικό, κυρίες και κύριοι συνάδελφοι, ότι για τις ανενεργές επιχειρήσεις η απαλλαγή του τέλους επιτηδεύματος δίνει μια ανάσα. Δίνει τη δυνατότητα στους ελεύθερους επαγγελματίες και σε ανενεργές επιχειρήσεις να διατηρούν τα βιβλία τους ακόμη κι αν έχουν μηδενικά έσοδα και έξοδα, απαλλασσόμενοι ουσιαστικά από την ποινή της πληρωμής του ετήσιου τέλους επιτηδεύματος. Είναι, λοιπόν, και αυτό ένα από τα επαχθή μέτρα του τέταρτου μνημονίου για τους ανησυχούντες.

Κι έρχομαι στην κατάθεση του προϋπολογισμού σήμερα στη Βουλή. Άκουσα με μεγάλο ενδιαφέρον τον εκπρόσωπο της Αξιωματικής Αντιπολίτευσης να δηλώνει τη χαρά του κόμματός του για την ακύρωση του μέτρου της περικοπής των συντάξεων. Ευπρόσδεκτη η χαρά σας, κύριε συνάδελφε, μόνο που ήρθε όψιμα και λίαν υποκριτικά.

Δυστυχώς, δεν είναι η πρώτη φορά που η Αξιωματική Αντιπολίτευση βάζει το στενό παραταξιακό της συμφέρον πάνω από το εθνικό συμφέρον. Δεν είναι η πρώτη φορά που ο Αρχηγός της Αξιωματικής Αντιπολίτευσης βάζει τη φιλοδοξία του να γίνει πάση θυσία πρωθυπουργός πάνω από τα δίκαια μιας κοινωνίας, πάνω από τα δίκαια ενός εξουθενωμένου και καθημαγμένου λαού.

Εδώ και τριάμισι χρόνια βλέπουμε ένα σήριαλ να εκτυλίσσεται. Μην ανησυχείτε, δεν τιτλοφορείται μόνο «παραιτηθείτε», πράγμα που ακούμε κάθε μέρα. Θα μπορούσε να τιτλοφορείται και αλλιώς, «ο διακαής πόθος της πρωθυπουργίας αγιάζει όλα τα μέσα» και τα επεισόδια είναι πολλά.

Μίλησα πριν για ένα όψιμο και λίαν υποκριτικό ενδιαφέρον και εκδήλωση χαράς. Να θυμίσω ότι προ μηνών βρισκόταν εδώ ο Πιερ Μοσκοβισί. Θυμάμαι, λοιπόν, την επίπληξη προς τον Πιερ Μοσκοβισί, όταν ο τελευταίος μιλώντας στην Εθνική Αντιπροσωπεία άφηνε τότε μια χαραμάδα ελπίδας ότι δεν θα κοπούν οι συντάξεις.

Θυμάμαι ένα άλλο επεισόδιο, τότε που ζητούσατε από τη Γερμανίδα Καγκελάριο να μην οπισθοχωρήσει στις ελληνικές απαιτήσεις. Και ποιες ήταν εκείνες οι απαιτήσεις, οι παράλογες απαιτήσεις; Να αμβλυνθεί επιτέλους, να τελειώνει η λιτότητα σε αυτό τον τόπο.

Και να μην πάμε στα άλλα επεισόδια «Βρυξέλλες, μυστική διπλωματία του καφέ», να μην πάμε στις οβιδιακές μεταμορφώσεις του κόμματός σας για το μακεδονικό, που δεν ξέρω από πού υπαγορεύονται, από ένα καιροσκοπισμό ή από μια βαθιά υπόκλιση στην ακροδεξιά συνιστώσα σας, εκείνη που δεν δεχόταν νεκρούς στο Πολυτεχνείο ή διαιρεί τους νεκρούς ανάμεσα σε αυτούς που ήταν εντός ή εκτός προαυλίου. Να μην πάμε σε όλη αυτή την απεμπόληση των ιδρυτικών φιλελεύθερων αρχών της παράταξής σας.

Αυτός, όμως, ο καιροσκοπισμός φοβάμαι ότι δεν ανοίγει μόνο τους ασκούς του Αιόλου σε έναν εθνικόφρονα λόγο, αλλά δυστυχώς δίνει φωνή και βήμα στα ακροδεξιά φασιστικά μορφώματα τραυματίζοντας μια κοινωνία, η οποία εκτός από τις πληγές που έχει αφήσει στο σώμα της η οικονομική κρίση, πρέπει να επουλώσει και κάποιες άλλες πληγές, ενός πολιτικού συστήματος που απώλεσε αυτά τα χρόνια το κύρος και την αξιοπιστία του.

Υπάρχει, λοιπόν, και ένας άλλος παραλογισμός όσον αφορά το προσχέδιο συμφωνίας σε σχέση με το κράτος και την Εκκλησία, που αφορά τη διευθέτηση του οικονομικού σκέλους του διαχωρισμού αυτού. Αυτό σας είδαμε αρχικά να το χαιρετίζετε, μέχρι να αναλάβει δράση η «δεξιά του Κυρίου», που σε συνεργασία με την ακροδεξιά συνιστώσα άρχισε πάλι να κινδυνολογεί παραπληροφορώντας.

Θέλω εδώ να επισημάνω και κάποιο άλλο παράδοξο, ειδικά σε ό,τι αφορά το προσχέδιο αυτής της συμφωνίας, που δεν είναι κάτι φοβερό, αλλά ένας οικονομικός εξορθολογισμός και μια αμοιβαία επωφελής συμφωνία μεταξύ πολιτείας και Εκκλησίας, που έπρεπε να έχει γίνει εδώ και πάρα πολλά χρόνια.

Το παράδοξο, λοιπόν, είναι ότι ο διώκτης των δημοσίων υπαλλήλων, το κόμμα του λοιδορεί κάθε τι που έχει να κάνει με το δημόσιο, με τα δημόσια πανεπιστήμια, με τα δημόσια νοσοκομεία, το κόμμα των διαθεσιμοτήτων και των απολύσεων, το κόμμα που έγινε ο εραστής του «μαύρου» στη δημόσια τηλεόραση και την ίδια στιγμή έδινε επί είκοσι χρόνια ασυλία στην αεροπειρατεία των καναλαρχών, αίφνης θρηνεί και κόπτεται για την εργασιακή ασφάλεια του κλήρου και το δημοσιοϋπαλληλικό του καθεστώς.

Εγώ θα σας έλεγα, κυρίες και κύριοι συνάδελφοι της Αντιπολίτευσης, να αναστοχαστείτε ορισμένα πράγματα και ιδιαίτερα τις θέσεις για τον δημόσιο τομέα συνολικά και ας χαιρετίσετε και ας ενστερνιστείτε και εσείς μια απόπειρα εκσυγχρονισμού των σχέσεων εκκλησίας και κράτους.

Τελειώνω, λοιπόν, με τον προϋπολογισμό που κατατέθηκε. Το πρόβλημα τώρα είναι τι θα απογίνουμε χωρίς βαρβάρους; Ήταν και αυτή μια κάποια λύση. Τι θα απογίνουμε τώρα χωρίς περικοπές και μέτρα λιτότητας; Γιατί -σας αρέσει, δεν σας αρέσει- είναι όντως επί της ουσίας ο πρώτος μεταμνημονιακός προϋπολογισμός και δεν περιέχει ούτε μέτρα λιτότητας ούτε περικοπές. Τι θα απογίνουμε;

Οπότε τώρα βρήκαμε το νέο αφήγημα: Την κρίση στο χρηματιστήριο, την κρίση των τραπεζών, τις μετοχές των τραπεζών. Εύλογο. Όντως υπάρχει πρόβλημα. Μόνο που θέλω να σας θυμίσω το εξής: Το πρόβλημα δεν απορρέει ούτε από τη ρευστότητα ούτε από την κεφαλαιακή επάρκεια των τραπεζών. Το βασικό πρόβλημα είναι τα επιχειρηματικά δάνεια.

Κυρίες και κύριοι συνάδελφοι, αυτά τα δάνεια όντως ανέρχονται σε πολλά δισεκατομμύρια μόνο που σε αυτά ξεχάσατε να συμπεριλάβετε κάτι: τα δάνεια των κομμάτων σας, των μέσων μαζικής ενημέρωσης, των γνωστών επιχειρηματιών - στρατηγικών κακοπληρωτών. Και βεβαίως, θα πρέπει να αναστοχαστείτε και εσείς πώς χάθηκε ένα μνημόνιο στις ανακεφαλαιοποιήσεις, πόσες ανακεφαλαιοποιήσεις κάναμε, χωρίς να έχει επιλυθεί το πρόβλημα. Ποιοι ήταν εκείνοι που σωρηδόν έδιναν τα «θαλασσοδάνεια»; Ποιοι ήταν εκείνοι που τα λάμβαναν; Γιατί δεν λειτούργησαν επί δεκαετίες οι μηχανισμοί τραπεζικής και χρηματιστηριακής εποπτείας; Ποιοι ήταν εκείνοι που έστελναν τα λεφτά τους στο εξωτερικό αποσταθεροποιώντας το τραπεζικό σύστημα; Εντάξει, λίγη αυτοκριτική δεν βλάπτει.

Κατατέθηκε ο προϋπολογισμός και από αύριο ξεκινούμε να ψηφίζουμε κάποια θετικά μέτρα, αυτά που εσείς αποκαλείτε κινδυνολογώντας το «τέταρτο μνημόνιο». Επικυρώθηκε, λοιπόν, σήμερα η ακύρωση του μέτρου της περικοπής των συντάξεων με απόλυτο τρόπο και χωρίς αστερίσκους. Αύριο εδώ θα είμαστε πάλι. Θεσμοθετείται η μείωση των ασφαλιστικών εισφορών, η οποία θα φτάσει κλιμακωτά έως το 33% για υψηλά εισοδήματα, ενώ εντάσσονται, πρώτη φορά στη κατώτατη εισφορά, ακόμη περισσότεροι ελεύθεροι επαγγελματίες, επιστήμονες και επιτηδευματίες. Θεσμοθετούμε τη μείωση του ΕΝΦΙΑ κατά 10%, με έμφαση σε περιουσίες χαμηλής αξίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ξεκινάει ο θεσμός της επιδότησης του ενοικίου. Ξεκινάει η επιδότηση του στεγαστικού δανείου για τα νοικοκυριά με δυσκολίες. Το σύνολο των προνοιακών επιδομάτων -εκτός εάν και αυτά για σας είναι φιλανθρωπία ή ο Άγιος Βασίλης, όπως μας είπατε- το επίδομα τέκνων, το στεγαστικό επίδομα, το κοινωνικό επίδομα αλληλεγγύης, κ.λπ., ξεπερνούν για πρώτη φορά το ύψος των 2 δισεκατομμυρίων ευρώ και δημιουργούν ένα μαξιλάρι ασφαλείας -εγώ έτσι θα το έλεγα- για την καταπολέμηση της ακραίας φτώχειας. Εγγράφονται οι πιστώσεις για τεσσερισήμισι χιλιάδες προσλήψεις εκπαιδευτικών και άλλων επιστημόνων στην ειδική εκπαίδευση και τρεις χιλιάδες πιστώσεις για την πρόσληψη εργαζομένων στο πρόγραμμα «Βοήθεια στο σπίτι». Και μη μου πει κανείς ότι αυτά είναι η παροχολογία, ο υποσχετικός λόγος. Και μην ισχυριστεί κανείς ότι δεν έχει ανάγκη αυτή η χώρα από πρόσληψη εκπαιδευτικού προσωπικού ή προσωπικού στα νοσοκομεία και δεν χρειάζεται αυτή η χώρα τώρα να ανατάξει πάλι και να ανοικοδομήσει το κοινωνικό κράτος που ισοπέδωσε ο νεοφιλελεύθερος οδοστρωτήρας των μνημονίων.

Εδώ θα είμαστε λοιπόν, από αύριο. Σας καλωσορίζουμε να υπερψηφίσετε αυτά τα μέτρα. Και «Ιδού η Ρόδος, ιδού και το πήδημα!».

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ.

Κύριε Κατσανιώτη, θέλετε να μας κάνετε ένα σχόλιο για δύο, τρία λεπτά;

**ΑΝΔΡΕΑΣ ΚΑΤΣΑΝΙΩΤΗΣ:** Έχει πολύ μεγάλο ενδιαφέρον ότι από αύριο θα ζήσουμε τη μεταμνημονιακή εποχή, δηλαδή αύριο τα μικρά καταστήματα της Πάτρας θα νιώσουν ότι δεν έχουν πρόβλημα, ότι η εφορία τους μειώνεται, ο τζίρος τους ανεβαίνει. Αύριο οι αγρότες της Αιγιάλειας θα νιώσουν ότι όλα πάνε καλά και ας έχει καταστραφεί η σταφίδα και το Υπουργείο σφυρίζει αδιάφορα.

Οι αγρότες σε όλη την Ελλάδα θα νιώσουν πάρα πολύ καλά, γιατί το κόστος παραγωγής τους θα μειωθεί στη μεταμνημονιακή εποχή. Δεν θα πληρώνουν ακριβά το ρεύμα -πανάκριβα θα έλεγα-, δεν θα είναι ακριβό το πετρέλαιο, γιατί θα επανέλθει στις τιμές που ήταν πριν -θα ενισχύεται το αγροτικό πετρέλαιο-, το λίπασμα θα έχει φτηνύνει -ξέρετε αυτό που ήταν με τη ΔΕΠΑ και τον άνθρωπο που δούλευε στα Λιπάσματα και μετά έφυγε και αυτή την στιγμή εξετάζεται. Άρα, όλα θα είναι καλά για τους αγρότες.

Καταλαβαίνετε τι λέτε; Νομίζετε ότι η επικοινωνία είναι ικανή για να αλλάξει αυτό που βιώνει σήμερα η Ελλάδα; Ούτε μία επένδυση σε τριάμισι χρόνια, μία, μισή! Καμμία. Τι λέτε πάντα; «Έφταιγαν οι προηγούμενοι». Τριάμισι χρόνια είστε Κυβέρνηση και για αυτά θα απολογείστε.

Κύριε Παππά, η εφορία, ο φόρος στα κανάλια πανελλαδικής εμβέλειας από 20% είναι 5%.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα μας κάνετε κριτική τώρα;

**ΑΝΔΡΕΑΣ ΚΑΤΣΑΝΙΩΤΗΣ:** Ο φόρος στα περιφερειακά μέσα μαζικής ενημέρωσης, κύριε Παππά, είναι 20%. Είναι αθέμιτος ανταγωνισμός; Είσαστε με τους μικρούς ή με τους μεγάλους. Μειώσατε τον φόρο στους μεγάλους και στους μικρούς τον αφήσατε στο 20%, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μπορεί να τον μειώσουμε.

**ΑΝΔΡΕΑΣ ΚΑΤΣΑΝΙΩΤΗΣ:** Μπορεί να τον μειώσετε, ενώ έχετε αφήσει δύο χρόνια αθέμιτο ανταγωνισμό. Υποτίθεται ότι ενδιαφέρεστε για τα περιφερειακά μέσα μαζικής ενημέρωσης, που είναι τα μικρά, για την εκπομπή τους, ενώ τους εξοντώνετε οικονομικά. «Μπορεί να το μειώσετε». Αυτό είναι το ερώτημα, κύριε Παππά.

Το δεύτερο που πρέπει να δούμε: Είπατε πριν -και άκουσα με προσοχή- ότι πρέπει να δούμε λίγο το κομμάτι των αμοιβών, που θα συμφωνήσω μαζί σας πως είναι πάρα πολύ σημαντικό και έχει ευθύνη για το brain drain. Δεν πρέπει να υπερηφανεύεστε για τη μείωση της ανεργίας, γιατί το 62% είναι μερικής απασχόλησης, μισή δουλειά, μισός μισθός, μισή ζωή. Όμως, θα ήθελα να σας πω για μια έρευνα που δημοσιεύτηκε στο «ΒΗΜΑ». Βάσει αυτής της έρευνας για τους ανθρώπους που έφυγαν στο εξωτερικό, ο πρώτος λόγος που έφυγαν ξέρετε ποιος είναι σε ένα ποσοστό 40%; Η αναξιοκρατία. Ο δεύτερος λόγος ήταν η προοπτική εξέλιξης. Ο τρίτος λόγος ήταν η αδυναμία εύρεσης εργασίας.

Άρα, η αναξιοκρατία, που είναι ο πυρήνας για τον οποίο η Έλληνες φεύγουν στο εξωτερικό, δεν σας αφορά καθόλου. Το μόνο που σας ενδιαφέρει είναι δέκα χιλιάδες παπάδες να αντικατασταθούν με δέκα χιλιάδες κομματικούς υπαλλήλους. Αυτό είναι που σας ενδιαφέρει.

Τελευταίο. Μιλάμε για το κομμάτι που αφορά τον ψηφιακό εκσυγχρονισμό σε σχέση με τους αγρότες. Ένα είναι το θέμα που θα πρέπει να έχουμε το πολιτικό θάρρος όλοι μας να συζητήσουμε, αν θέλουμε πραγματικά η αγροτική μας παραγωγή και η κτηνοτροφία να πάει μπροστά: Η αλλαγή του άρθρου 24 στο Σύνταγμα. Αυτή τη στιγμή οι Έλληνες κτηνοτρόφοι είναι υποχρεωμένοι, επειδή δεν υπάρχουν βοσκοτόπια, να κάνουν μόνο σταυλισμούς. Οι δασικοί χάρτες και τα δασικά είναι μεγάλος βραχνάς για τους αγρότες. Αν δεν αλλάξουμε το άρθρο 24, αν δεν είμαστε γενναίοι σε αυτό, αν δεν πάμε σε έναν μεγάλο νέο αναδασμό υπέρ της αγροτικής παραγωγής που φθίνει, τότε δυστυχώς οι αγρότες μας μόνο με την καινοτομία, που πραγματικά θα πρέπει να είναι ένας από τους πυλώνες ανάταξης, δεν θα μπορέσουν να σταθούν στα πόδια τους.

Τέλος, όσον αφορά την τροπολογία που έχει να κάνει με το τέλος επιτηδεύματος, εμείς είμαστε θετικοί για έναν λόγο. Εμείς έχουμε πει ότι το τέλος επιτηδεύματος πρέπει να καταργηθεί παντού. Αυτό θα κάνουμε όταν ο Κυριάκος Μητσοτάκης είναι ο νέος Πρωθυπουργός και θα φέρει τον επόμενο προϋπολογισμό στη Βουλή.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο κ. Μανιάτης έχει τον λόγο για τρία λεπτά.

**ΙΩΑΝΝΗΣ ΜΑΝΙΑΤΗΣ:** Δεν θα χρειαστώ πάνω από τρία λεπτά, κύριε Πρόεδρε, αλλά για λόγους Πρακτικών και επειδή κατατέθηκαν τροπολογίες άσχετες με το νομοσχέδιο, θεωρώ χρέος μου να καταθέσω και να αναγνώσω για το Σώμα ορισμένα σημεία από την ολοκληρωμένη πρόταση που παρουσιάσαμε χθες στην αίθουσα της Γερουσίας, που παρουσίασε χθες η Φώφη Γεννηματά. Η πρόταση συσχετίζεται τόσο με την οικονομική ανάπτυξη της χώρας όσο και με τη δημιουργία κράτους αλληλεγγύης.

Διαβάζω, λοιπόν, τα ακόλουθα μέτρα σε τίτλους:

«Πρώτη κατηγορία: Μικρομεσαίες επιχειρήσεις.

Πρώτον: Μείωση του συντελεστή φορολογίας επιχειρήσεων από 29% στο 20%.

Δεύτερον: Τριετής απαλλαγή από φορολογία εισοδήματος και ασφαλιστικές εισφορές σύνταξης για νέους που αρχίζουν επιχειρηματική δραστηριότητα.

Τρίτον: Κατάργηση της ειδικής εισφοράς αλληλεγγύης στα φυσικά πρόσωπα.

Τέταρτον: Κατάργηση του τέλους επιτηδεύματος για όλους και όχι μόνο γι’ αυτούς που εν μέρει προβλέπει η σημερινή τροπολογία του Υπουργού.

Πέμπτον: Θέσπιση ειδικού ακατάσχετου τραπεζικού λογαριασμού για επαγγελματίες, για επιχειρήσεις και για αγρότες.

Έκτον: Επαναφορά του επιδόματος θέρμανσης στα προ των μειώσεων του 2017 επίπεδα.

Έβδομον: Επανυπολογισμός και ρύθμιση ληξιπρόθεσμων οφειλών ασφαλιστικών εισφορών έως 40.000 ευρώ για τη διευκόλυνση της συνταξιοδότησης.

Όγδοον: Μείωση εισφορών και καθιέρωση ανώτερου πλαφόν για εισφορές ΕΦΚΑ των μικρομεσαίων και των ελεύθερων επαγγελματιών.

Δεύτερη κατηγορία: Αγρότες.

Πρώτον: Καθιέρωση ενιαίου φορολογικού συντελεστή για τα αγροτικά εισοδήματα 13% και αφορολόγητο των ενισχύσεων της κοινής αγροτικής πολιτικής, καθώς επίσης αφορολόγητο για τις αγροτικές αποζημιώσεις.

Δεύτερον: Αποσύνδεση των ασφαλιστικών εισφορών για τους αγρότες από το φορολογητέο εισόδημα, μείωση εισφορών και καθιέρωση ανώτερου πλαφόν. Αντιλαμβάνεστε ότι μεγάλο μέρος του νόμου Κατρούγκαλου, σύμφωνα με την πρότασή μας, ακυρώνεται.

Τρίτον: Κίνητρα σε αγρότες, οργανωμένους σε ομάδες παραγωγών και συνεταιρισμούς με 35% μειωμένη φορολογία εισοδήματος και πέντε μονάδες επιπλέον επιστροφή ΦΠΑ.

Τέταρτον: Καθιέρωση κάρτας αγροτικού πετρελαίου.

Πέμπτον: Επανυπολογισμός και ρύθμιση οφειλών στον ΟΓΑ μέχρι δέκα χιλιάδες για τη διευκόλυνση της συνταξιοδότησης.

Έκτον, το οποίο αφορά το μεγαλύτερο μέρος της ελληνικής επαρχίας: Εξαίρεση από τις περικοπές των συντάξεων λόγω αγροτικών δραστηριοτήτων.

Έβδομον: Επαναφορά της εξαίρεσης των αγροτεμαχίων από το συμπληρωματικό ΕΝΦΙΑ.

Τρίτη κατηγορία: Εργαζόμενοι και άνεργοι.

Πρώτον: Ενίσχυση εργαζομένων και ανέργων και αντιμετώπιση της παγίδας της φτώχειας.

Δεύτερον: Επαναφορά του συστήματος προσδιορισμού του κατώτατου μισθού από τους κοινωνικούς εταίρους και την εθνική συλλογική σύμβαση εργασίας.

Τρίτον: Επαναφορά του θεσμού της μετενέργειας.

Τέταρτον: Δημιουργία νέων θέσεων εργασίας στον ιδιωτικό τομέα με κίνητρο τη μείωση της φορολογίας με απλό τρόπο.

Με άλλα λόγια, για κάθε εκατό ευρώ μισθολογικού και ασφαλιστικού κόστους, ο μικρομεσαίος επιχειρηματίας φοροαπαλλάσσεται για 150 ευρώ. Δηλαδή, δίνουμε επιπλέον μπόνους 50% στον εργοδότη, ώστε να υπάρχει κίνητρο δημιουργίας νέων θέσεων εργασίας.

Τέλος, επειδή θα έχουμε και το θέμα των συνταξιούχων, αναφέρω τις τρεις προτάσεις μας πολύ συγκεκριμένα για τους συνταξιούχους.

Πρώτον: Ελάχιστο εγγυημένο εισόδημα για τον ένα συνταξιούχο στα πεντακόσια ευρώ και στα επτακόσια ευρώ για το ζευγάρι.

Δεύτερον: Κατάργηση της απίστευτης, της απάνθρωπης αδικίας για τις συντάξεις χηρείας.

Τρίτον: Μείωση κατά 50% της εισφοράς για περίθαλψη και της συμμετοχής στα φάρμακα.»

Κύριε Πρόεδρε, ευχαριστώντας σας για την κατανόησή σας, κλείνω την τοποθέτησή μου θέλοντας να σημειώσω ότι θεωρώ πως αυτά τα οποία καταθέτουμε ως Κίνημα Αλλαγής και ως Δημοκρατική Συμπαράταξη συνιστούν μια πραγματικά προοδευτική πρόταση και θα ήταν ενδιαφέρον πάνω σ’ αυτή, δεδομένου ότι έχουμε όλον τον απαραίτητο δημοσιονομικό χώρο, να ακούσουμε την τοποθέτηση της Κυβέρνησης, με αφορμή τη συζήτηση του προϋπολογισμού.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, 53 μαθήτριες και μαθητές και 4 συνοδοί εκπαιδευτικοί από το 3ο Γενικό Λύκειο Πύργου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η συνάδελφος κ. Γκαρά έχει τον λόγο για τρία λεπτά.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Δεν θα έπαιρνα τον λόγο και θα ήμουν πάρα πολύ σύντομη, αλλά νομίζω πως το θάρρος εδώ μέσα περισσεύει, διότι θέλει θάρρος από τον εισηγητή της Νέας Δημοκρατίας να μας ζητάει να απολογηθούμε για όλα αυτά που κάναμε τα τριάμισι τελευταία χρόνια.

Κατ’ αρχάς, μας ρώτησε αν θα βελτιωθεί η ζωή των αγροτών, αν θα αλλάξουν τα πάντα σε μια ημέρα. Δεν θα αλλάξουν τα πάντα σε μια ημέρα. Βελτιώνονται όμως σιγά-σιγά διότι δουλεύουμε προς αυτή τη κατεύθυνση. Ωστόσο εγώ αναρωτιέμαι: Όλα αυτά τα χρόνια ποιο ήταν το σχέδιο του αγροτικού τομέα; Διότι γεμίσαμε με τρακτέρ, τα οποία δεν χρησιμοποιούσαν οι αγρότες και τελικά αυξήθηκαν οι εισαγωγές, γιατί δεν είχαμε παραγωγή. Δεν γίνονταν αναδασμοί, δεν υπήρχαν υποδομές. Πείτε μου μία σύγχρονη υποδομή που έγινε τα τελευταία είκοσι χρόνια στον αγροτικό τομέα. Είμαι σε μια αγροτική περιοχή και τα βλέπουμε πάρα πολύ καλά. Έχουν να γίνουν υποδομές που αφορούν στον αγροτικό τομέα πάνω από σαράντα χρόνια!

Και ερχόμαστε και λέμε ότι χρησιμοποιούμε δημόσια εργαλεία, χρησιμοποιούμε όλα τα εργαλεία και τις χρηματοδοτήσεις για να δημιουργηθούν δημόσιες υποδομές που θα βελτιώσουν τη ζωή και την παραγωγή, προφανώς, των αγροτών και εσείς θέλετε να αλλάξουμε τα πάντα σε μια ημέρα προς μια κατεύθυνση που προφανώς εμείς δεν συμφωνούμε. Διότι εσείς θέλετε τα πάντα να τα μοιράσετε στον ιδιωτικό τομέα.

Και εδώ ρωτήσατε ποιες είναι οι μεγάλες επενδύσεις. Μάλλον δεν ενημερώνεστε καλά, διότι δείτε μεγάλες επενδύσεις που έχουν γίνει τα τελευταία τρία χρόνια στον τουρισμό, στην ακτοπλοΐα, στην καπνοβιομηχανία, στις ψηφιακές τεχνολογίες και πάρα πολλά άλλα πράγματα. Όμως, και πάλι έχετε ιδιαίτερο θάρρος όταν τα χρόνια διακυβέρνησης σας ειδικά από τη βόρεια Ελλάδα είδαμε να φεύγουν εκατοντάδες επιχειρήσεις σε άλλες χώρες και να μεταφέρουν την έδρα τους, μαζί και με τους επιστήμονες και τους εργαζόμενους που απασχολούνταν εκεί. Τέλος!

Για το τι θα απολογηθούμε; Προφανώς και θα απολογηθούμε και θα απολογηθούμε, γιατί κόψαμε τα κλοπιμαία, κόψαμε τη ρεμούλα, βάλαμε τάξη, φέραμε έναν προϋπολογισμό που δεν έχει κανένα μέτρο περικοπών, βγάλαμε τη χώρα από την κρίση. Πείτε μου ένα μέτρο από τα δυσβάσταχτα που έχετε πάρει τα προηγούμενα χρόνια -γιατί εσείς μας βάλατε στα μνημόνια-, το οποίο το έχετε πάρει πίσω. Ένα μέτρο! Γιατί εμείς ναι, σε δύσκολες εποχές νομοθετήσαμε, τα περισσότερα δεν εφαρμόστηκαν και τώρα τα παίρνουμε πίσω. Γι’ αυτό πετύχαμε και γι’ αυτό θα απολογηθούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, θέλετε κάτι να πείτε; Γιατί θα κλείσουμε τη συζήτηση.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για το τυπικό, στο τέλος του τίτλου του νομοσχεδίου προστίθενται οι λέξεις «και άλλες διατάξεις».

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ψηφιακής Πολιτικής, Τηλεπικοινωνιών και  
Ενημέρωσης: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφιση τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δεκαέξι άρθρα, δύο τροπολογίες, το ακροτελεύτιο άρθρο καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία έχετε, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας και να μην αποχωρήσουν οι συνάδελφοι, διότι πρέπει να υπογράψουν στο τέλος το Πρακτικό.

(ΨΗΦΟΦΟΡΙΑ)

(Κατά τη διάρκεια της ψηφοφορίας την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |  |  |  |
| --- | --- | --- | --- |
| Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση και άλλες διατάξεις. | | | |
|  | Ημ/νία: | 21/11/2018 |  | |  |  |  |  |  |
|  |  |  |  | |  |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 9 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 10 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Υπουργική Τροπολογία 1804/51 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | | |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | ΠΡΝ | |  |  |  |  |  |
| Κ.Κ.Ε: |  |  | ΠΡΝ | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΝΑΙ | |  |  |  |  |  |
|  |  |  |  | |  |  |  |  |  |
|  | Βουλευτική Τροπολογία 1803/50 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | | |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΠΡΝ | |  |  |  |  |  |
| ΔΗ.ΣΥ: |  |  | ΠΡΝ | |  |  |  |  |  |
| Χ.Α: |  |  | ΠΡΝ | |  |  |  |  |  |
| Κ.Κ.Ε: |  |  | ΠΡΝ | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΠΡΝ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Ακροτελεύτιο Άρθρο ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |  |  |
| ΣΥΡΙΖΑ: |  |  | ΝΑΙ | |  |  |  |  |  |
| Ν.Δ: |  |  | ΝΑΙ | |  |  |  |  |  |
| ΔΗ.ΣΥ: |  |  | ΝΑΙ | |  |  |  |  |  |
| Χ.Α: |  |  | OXI | |  |  |  |  |  |
| Κ.Κ.Ε: |  |  | OXI | |  |  |  |  |  |
| ΑΝ.ΕΛ: |  |  | ΝΑΙ | |  |  |  |  |  |
| ΠΟΤΑΜΙ: |  |  | ΝΑΙ | |  |  |  |  |  |
| ΕΝ. ΚΕΝΤΡΩΩΝ: | |  | ΠΡΝ | |  |  |  |  |  |
|  |  |  |  | |  |  |  |  |  |
|  |  |  |  | |  |  |  |  |  |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Ψηφιακής Πολιτικής, Τηλεπικοινωνίων και Ενημέρωσης: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.197α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 17.01΄ λύεται η συνεδρίαση για αύριο, ημέρα Πέμπτη 22 Νοεμβρίου και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις», σύμφωνα με τη συμπληρωματική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**